
“ባይተዋርነት በበውቀቱ ስዩም ግጥሞች” የሚል ርእስ ያለው ይህ ጥናት የበውቀቱ ስዩም መድብሎችን በመፈተሽ ባይተዋርነት የተወከለባቸውን 20 (ሃያ) ግጥሞች በመምረጥ የይዘት ትንተና በማድረግ ላይ ያተኮረ ነው፡፡ የጥናቱ ዘዴ ገላጭ ሲሆን ስልቱ ደግሞ ጭብጥ ትንተና ነው፡፡በመሆኑም ትንታኔው በዋናነት በባይተዋርነት ትችት አንጻር የተመረኮዘ ሲሆን በተለይም የሴማንን የባይተዋርነት አመዳደብ (ማሀበራዊ ባይተዋርነት፣ ለህግና ደንብ ባይተዋር መሆን፣ ለስልጣን ባይተዋር መሆን፣ ግለፍርቀነትና ወለፈንዲነት) በትችት አንጻርነት (ለመተንተኛነት) ተገልግሏል፡፡ በዚህም መንገድ በግጥሞቹ ውስጥ የተቀረጹ ገጸሰቦች የራስን ነባር ባህል ትቶ አዲስ ባህል በመከተል፣ ለትዳር ክብር ባለመስጠት፣ በፖለቲካ /በጭቆና፣ በሙስና፣ የመናገር ነጻነት በማጣት፣ በፍትሃዊነት ችግር/፣ በማህበረሰቡ በመገፋት፣ በመረሳትና ትኩረት በማጣት፣ በወላዋይነት /የሚፈልጉትን መምረጥ ባለመቻል/ እና ለሃይማኖት አስተምሮ ትኩረት ባለመስጠት በአጠቃላይ በማህበራዊ፣ በፖለቲካዊ እና በኢኮኖሜዊ ጉዳዮች ተጫኝነት ለማህበራዊ ባይተዋርነት፣ ለስልጣን ባይተዋር መሆን፣ ለግለፍርቀነትና ለወለፈንዲነት የተዳረጉ እንደሆኑ በትንትኔ ለማሳየት ተሞክሯል፡፡

1.1. [bookmark: _Toc523068316][bookmark: _Toc523068448]የጥናቱ ዳራ
ሥነ - ጽሁፍ የገሀዱን አለም መሠረት አድርጎ የሚጻፍ ስለሆነ የማህበረሰቡን ህይወት መፈተሻና መግለጫ መንገድ ነው፡፡ ስነግጥም ከስነፅሁፍ ዘርፎች አንዱ ነውና ሌሎች የስነፅሁፍ ዘርፎች ለማህበረሰቡ የሚያበረክቱትን ፋይዳ ግጥምም ይጋራል፡፡ እንዲያውም ከስነፅሁፍ ዘርፎች አንጋፋ እንደመሆኑ ከሰው ልጅ ጋር ጥብቅ ቁርኝት አለው፡፡ 
የሰው ልጆች ሀሳባቸውን በፅሁፍ መግለጽ ከመጀመራቸው በፊት በቃል ግጥም ሀዘናቸውን፣ ደስታቸውን፣ ብሶታቸውን፣ ምኞታቸውን ወዘተ… ይገልፁ እንደነበር የተለያዩ ፅሁፎች ያስረዳሉ፡፡ እንዲሁም ግጥም ቋንቋ ሲፈጠር አብሮ የተፈጠረ እንደሆነ ይነገራል፡፡ በመሆኑም ግጥም እጅግ ጥንታዊነቱ የሚነገርለት የኪነ-ጥበብ ዘርፍ ነው ለማለት ይቻላል፡፡ በተለይም በ14ኛው ምእተ አመት የመጀመሪያው አጋማሽ ላይ የነገስታት ውዳሴ ግጥሞች በአማርኛ መፃፋቸውን (ይልማ፣1982፣1) ያትታሉ፡፡
“ስነግጥም በእጅጉ ጥንታዊነት እንዳለው የሚነገርለት የኪነጥበብ ዘርፍ ነው፡፡ የሰው ልጆች ለብዙ ዘመናት ደስታና ሀዘናቸውን፣ ምኞት ፍላጎታቸውን፣ የአኗኗር ሁኔታቸውንና ልዩልዩ ገጠመኞቻቸውን በማንጎራጎርና በማዜም ሲገልፁበት ኖረዋል፡፡” (ዘሪሁን፣1998፣73) በማለት ይገልጻሉ፡፡ ስለዚህ ስነግጥምን መመርመር ማለት የየዘመኑን ማህበረሰብ ልዩ ልዩ የህይወት ገጠመኞች ማጤን ይሆናል፡፡ ግጥሞችን ተወዳጅ የሚያደርጋቸውም  ከቅርጻቸው /ከአጻጻፍ ስልታቸው/ ባሻገር  ትውልድን የማሳየት ብቃታቸው መሆኑን መገንዘብ ይቻላል፡፡ በተጨማሪም ግጥም ለዛ ባለው መንገድ ሀሳብንና ስሜትን ለማቅረብ ያስችላል፡፡ ከዚህ በመነሳትም በስነጽሁፋዊ ሂስ የግጥምን ጭብጥ ወይም ይዘት ማሳየት ይቻላል፡፡ በመሆኑም ስነ ጽሁፋዊ ሂስ በስነጽሁፋዊ ትወራ  መነጽርነት እየተመራ የልቦለድን (የግጥምን) ትርጉምም ሆነ አላማ፤ ውበትና ቅንጅት በተጨባጭ የሚያሳይና ተንትኖ ማስረዳት የሚችል ነው፡፡ የሃያሲውም ተግባርና ሃላፊነት የስነጽሁፍን ስራ በትወራ መነጽር ማጥናትና ከቅርጽም  ሆነ ከይዘት አንጻር አንድ አይነት ግንዛቤ ላይ በመድረስ የድርሰቱን ማህበራዊ፣ ፖለቲካዊና በህላዊ ፋይዳ ማሳየት ነው፡፡
ስነጽሁፍ ከሚጠናባቸው መነጽሮች ውስጥ አንዱ የነገረ ህላዌ ትወራ ነው፡፡ ቴውድሮስ ገብሬ የተለያዩ ማኳሪን ጠቅሰው እንደገለጹት ነገረ ህላዌ ወይም የህልውና ፍልስፍና (a philosophy of existence) መሰረት ተጣለ ተብሎ የሚታመነው በጥንታዊው የግሪክ ስልጣኔ ነው፡፡ በዚህ ዘመን የሰው ልጅ ንቃተ ህሊና እጅጉን ተስሏል፤ እንደ ቀዳሚው የሚቶሎጂ ዘመን በደመ ነፍስ ሳይሆን በሙሉ ንቃት መሰረታዊ ሊባሉ በሚችሉ የህልውና ጥያቄዎችን ማንሳት፣ መመርመርና መፈላሰፍ ጀምሯል፡፡ የፍልስፍናውን ከ20ኛው ክፍለ ዘመን ጋር ብቻ መቆራኘት የሚተቸው ፍሊን፣ የጀማሪነቱን ማእረግ የሚሰጠው ቅድመ ክርስቶስ ከ469 – 399 ለኖረው ግሪካዊ ፈላስፋ፣ ለሶቅራጥስ (Socrates) ነው፡፡ ይህ ፈላስፋ እንደ ዘመናዊዎቹ የነገረ ህላዌ ፈላስፎች፣ የፍልስፍናን ትኩረት ከተፈጥሮ (ከ object) ይልቅ ወደ ባለቤቱ (ወደ subject ኡ) ወደ ሰው ልጅ እንዲያዘነብል አስችሏል፡፡ ራስን መጠየቅን እና እራስን ማወቅን የፍልስፍናው ዘዴ የፍልስፍናው ግብ አድርጓል፡፡ (ቴውድሮስ ገብሬ፣ 2001፣141)
ቴውድሮስ ገብሬ የተለያዩ ምሁራንን ጠቅሰው አያይዘው እንደገለጹት ከዚህ ዘመን በኋላ እስከ 19ኛው ክፍለ ዘመን ድረስ የነገረ ህላዌ ፍንጮች እና አዝማሚያዎች፣ የተለያዩ ፍልስፍናዎችና ሃይማኖታዊ እንቅስቃሴዎችን እየታከኩ ነው በተበታተነ መልኩ ብልጭ -ድርግም ሲሉ የኖሩት፡፡ 19ኛው ክፍለ ዘመን፣ የዘመናዊው ነገረ ህላዌ መስራች ተደርገው የሚወሰዱት ዴንማርካዊው ሰረን ኪየርክጋድ (Soren kierkegaard) እና ጀርመናዊው ፍሬድሪክ ኒቼ (Friedrich Nietzsche) የተነሱበት ዘመን ነው፡፡ ኪየርክጋድ በተለይ፣ ሃይማኖታዊ ጉዳዮችን የሚያተኩርባቸው እና የክርስትና ሃይማኖት ተቋሞችን የሚተችባቸው ጽሁፎቹ የዚህ ፍልስፍናው መከሰቻዎች መሆናቸውን የተለያዩ ጥናቶች ያስረዳሉ፡፡ ዳሩ ግን፣ በዚህ ዘመን ይህ ፈላስፋ ተከታዮችን አልያም የቅርብ ተኪዎችን አላገኘም፡፡ ጽሁፎቹም ቢሆኑ የሚገባቸውን ክብር ማግኘትና መደነቅ የጀመሩት “ትክክለኛው የነገረ ህላዌ ዘመን” ተብሎ በሚጠራው በ20ኛው ክፍለ ዘመን ነው፡፡
20ኛው ክፍለ ዘመን ምንም እንኳ ማርቲን ሃይደጋርን (Martin Heidegger) እና ዣን-ፓል ሳርትርን (Jean-paul sartre) ጨምሮ ቁጥራቸው እጅግ የበዛ ፈላስፎች የተነሱበት፤ የህልውናዊነትን ንቅነቄ ያቀጣጠሉበት ዘመን ነው ቢባልም፣ እነዚህን ፈላስፎችና ፍልስፍናዋቻቸውን በአንድ ወጥ አስተምሮ እንዳልነበር ብዙዎቹ ጸሃፍት ይናገራሉ፡፡ ይሁን እንጂ ፈላስፎቹ የሚጋሯቸው በርካታ ጉዳዮችም አሉ፡፡ በብዙዎቹ ህልውናዊ ፈላስፎች ስራዎች ውስጥ ተመላልሰው የሚመጡ የተወሰኑ ጭብጦች አሉ፡፡ እነዚህን ጭብጦች ማኳሪ (ገጽ 16) በሶስት ወገን ይከፍሏቸዋል፡፡ የመጀመሪያው ወገን ለአንድ ሰው ግለሰባዊ ማንነት መሰረት የሆኑ ሶስት/አራት ጉዳዮችን፣ ማለትም - ጨመቅና ህልውናን (essence and existence)፣ ምርጫና ውሳኔን (choice and decision)፣ እንዲሁም ነጻነትና ሃላፊነት (freedom and responsibility) የያዘ ነው፡፡ እንደ ወንጀለኝነት፣ ባይተዋርነት፣ ቀቢጸ ተስፋ፣ ሞት የመሳሰሉ የሰው ህልውና ትራጀዲያዊ ገጽታዎች ደግሞ በሁለተኛ ወገንነት ይፈረጃሉ፡፡ ሶስተኛው ወገን በቀደምት ፈላስፋዎች ትኩረት ተነፍጎት የኖረውን የሰው ልጅ የስሜት ጣጣ - ጭንቀት፣ ፍርሃት፣ ስጋት የመሳሰሉ ስሜቶችን ይይዛል፡፡(ቴውድሮስ ገብሬ፣ 2001፣142-143) በማለት ጠቅሰው አስረድተዋል፡፡
ከነዚህ ጭብጦች ውስጥ የጥናቱ ትኩረት በሁለተኛነት ከተወገኑት ትራጀዲያዊ ገጽታዎች ውስጥ ባይተዋርነት ላይ የተመሰረተ ነው፡፡ 
በጀርመናዊው Fredric Hegel ተጀምሯል የሚባለው ባይተዋርነት ለማኅበረሰብ እንዲሁም ለገዛ ራስ ስሜት ባዕድ ወይም እንግዳ መሆንን፣ ከራስ እና ከሌሎች ጋር መጠፋፋትን፣ ማህበሩ የሚተዳደርባቸውን የተጻፉም ሆኑ ያልተጻፈ ሕግጋትን አለመቀበልን ብሎም መጣስን፣ የገዛ ስሜት እና መንፈስን የተቃርኖ ማደሪያ ማድረግን እንዲሁም ለቁሳዊም ሆነ መንፈሳዊ እሴቶች ግድ እና ክብር ማጣትን የሚመለከት ጽንሰ ሃሳብ ነው፡፡ 
ባይተዋርነት በስነጽሁፍ ስራ ውስጥ ገጸ ባህሪያቱ በሚገጥማቸው እክል ምክንያት ዓላማቸው አልሳካ ሲል፤ ከራእያቸው ሳይደርሱ ሲቀሩ፤ ተስፋቸው ሲሟጠጥ፤መተላለፊያ መንገዳቸው ሲታጠር፣ ነጻነታቸውን ሲያጡ በብቸኝነት ሲንከላወሱ እናያቸዋለን፡፡ አንድም ከማህበረሰቡ ይገለላሉ አንድም ራሳቸውን ያገላሉ፡፡ ይህን አስመልክቶ ቴወድሮስ ገብሬ (2001፣259) “ባይተዋረነት ልዩ ልዩ ማህበራዊ ስርዓቶች በሚፈጥሩት ተጫኝነት፣ ተጋፊነት፣ስብአዊ   ድቀት፣የርዕይ መነጠቅ፣ ወዘተ ምክንያት ሰው ለማምረቻ መሳሪያዎቹና ለምርቶቹ ባእድ  ይሆናል፤ ሰው ለበቀለበት ማህበረሰብና ለሚኖረበት ዓለም እንግድነት ይሰማዋል፤ ሰው ከገዛ ራሱም ጭምር ይፋታል፤ ይጠፋፋል፡፡ ይህ አይነቱ የባእድነት፣ የእንግድነት፣ የፍርቅነት ስሜትና ሁኔታ ነው ባይተዋረነት ተብሎ የሚጠራው” በማለት ይገልጹታል፡፡
ባይተዋርነት በስነ ማህበረሰብ፣ በፍልስፍና፣ በስነልቦና፣ በስነጽሁፍ የሙያ መስኮች እንደሚጠና ጆርጅ ኖቫክ የተባሉት ምሁር “Today alienation is used extensively in sociology, psychology and literature and has become a blanket term to describe every conceivable aspect of cultural fragmentation, social isolation and philosophical angst`` (Novack,1976, 88) በማለት ገልጸውታል፡፡ ባይተዋርነት ከሚጠናባቸው ዲሲፕሊኖች ወይም የሙያ መስኮች መካከል ይህ ጥናት የስነጽሁፍ ዘርፍ በሆነው ግጥም ላይ ያተኩራል፡፡ ስነጽሁፍም ሆነ ስነግጥም የማይዳስሱት የሙያ መስክ ባለመኖሩ ይዘታቸውን ለመተንተን የሚያስፈልጉ ንድፈ ሃሳቦችን ይጠቀማሉ፡፡ በመሆኑም ጥናቱ ባይተዋርነት የሚታይባቸውን የበውቀቱ ስዩም ግጥሞች ለመተንተን የባይተዋርነትን ንድፈ ሃሳብ የሚጠቀም ሲሆን ትኩረቱም በግጥሞች ውስጥ የባይተዋርነት አይነቶችን /መከሰቻዎችን/ በመመርመር ላይ  ነው፡፡ በመሆኑም በዚህ  ጥናት ስብስብ ግጥሞች  እና የማለዳ ድባብ የግጥም መድብሎቹን መሰረት በማድረግ ባይተዋርነትን ተንትኖ ለማሳየት ተሞክሯል፡፡
1.2. [bookmark: _Toc523068317][bookmark: _Toc523068449]የጥናቱ መነሻ ሀሳብ
በውቀቱ ስዩም ወደ ድርሰት ስራ ብቅ ካለበት ጊዜ ጀምሮ በሁለገብ ጸሀፊነቱ ይታወቃል፤ ግጥም፣ ልቦለድ፣ ታሪካዊ ወግ ይጽፋል፡፡ ከግጥሞቹ  ኗሪአልባ ጎጆዎች (1995)፣ የእሳት ዳር ሀሳቦች (2000)፣ ስብስብ ግጥሞች (2001) እና የማለዳ ድባብ (2009) መድብሎችን ያሳተመ ሲሆን ከልቦለዶቹ በራሪ ቅጠሎች (1996) ፣ እንቅልፍና እድሜ (1999) መግባትና መውጣት (2002)  ለህትመት አብቅቷል፡፡ እንዲሁም ከአሜን ባሻገር (2008)  ታሪካዊ ወግ እና  በአዲስ ላይ ቭኢንተርኔት ሬዲዮ በሚያቀርባቸው ትረካዎቹም ታዋቂነትን አትርፏል። በሲዲ በተለቀቁ የኮሜዲ ሥራዎች ላይም እንደ ደረጀ እና ሌሎች ታዋቂ ኮሜዲያንዎች ጋር ተሳትፎ በማድረግ  በርካታ የድርሰት ስራዎችን ለአንባቢያን አበርክቷል፡፡ ይሁን እንጂ እነዚህ ስራዎቹ ሰፊና የተለያየ ትርጓሜ የያዙ ቢሆንም ተገቢ የሆነ ሂሳዊ ንባብ እንዳልተደረገባቸው ይታመናል፡፡ ስራዎቹ በርካታ ሂስ ነክ ጽንሰ ሃሳቦችን ለመዳሰስና ለመመርመር ምቹ ሆነው ማገልገል ይችላሉ፡፡ ነገር ግን በበውቀቱ ስራዎች ላይ የተጠናው Political and social satire as reflected in Bewketu syum`s Enqilf ena Edmie and Berari kiteloch by Sintayehu Genet (2008) የሚለው ሲሆን ትኩረቱም satire /ሽሙጥ/ ላይ ብቻ  በመሆኑ የበውቀቱ ስዩምን ግጥሞች በርዕስ ጉዳይነት ወስዶ አጥንቶ ያቀረበ ባለመኖሩና የግጥም ስራዎቹ ከባይተዋርነት ፍልስፍና ጋር ያላቸው ቁርኝት በግልጽ የሚታይ ሆኖ ስለተገኘ ርእሱን ባይተዋርነት በበውቀቱ ስዩም ግጥሞች ብሎ ለመቅረጽ ተችሏል፡፡ 
ባይተዋርነት የአማርኛ ልቦለድ በሆኑት ፍቅር እሰከ መቃብር፣ አደፍርስና ከአድማስ ባሻገር የሚገኝ መሆኑን (ምስራቅ ታረቀኝ፣ 2002) ገልጸዋል፡፡ ከዚህም በተጨማሪ  ባይተዋርነት በሰባተኛው መልአክ ፣ ትኩሳት እና ሌቱም አይነጋልኝ ልቦለድ ውስጥ መታየቱን (ስነህይወት ገዛኸኝ 2007) ገልጸዋል፡፡ በሦስቱ የስብሃት ገብረ እግዚአብሔር ድርሰቶች ውስጥ የተስተማሰሉትን ሰብአዊ ጉዳዮች በሃቲትና በቴክስት ትንተና እንዲሁም በትርጓሜ አሳይተዋል፡፡ ስነህይወት በአብይነት በባህል ጥናት በመመረኮዝ፤ ከማኅበራዊ ሳይንስ፣ በተለይም ከሶሾዮሎጂ በተገኙ ጽንሰ ሃሳቦች (ሥነ ምግባራዊ ሞት፣ ፍርቅነት፣ የሰብአዊነት መንጠፍ እና ባይተዋርነት) የትችት አንጻርነት በመገልገል ድርሰቶቹ ፊት ለፊት ይዘውት ከቀረቡት የወሲብ ጉዳይ ባሻገር በአስተማስሎ (representation) ያደሩባቸው (ማደሪያ የሆኗቸው) ዓብይት ሰብአዊ ጉዳዮች የትኞቹ እንደሆኑ በትንታኔያቸው አሳይተዋል፡፡
ባይተዋርነት ልቦለድ ውስጥ ብቻ ሳይሆን በግጥሞች ውስጥም የሚታይ መሆኑን (አሻግሬ አምጤ በ2003) ገልጸዋል፡፡ የዚህ ጥናት ዋነኛ ዓላማ “በመቅደስ ጀንበሩ ግጥሞች ባይተዋርነት የተወከለበትን ኪነጥበባዊ እሴት በማሳየት የባይተዋርነት ዓይነቶችን፣ ባይተዋርነት ያስከተለውን ተጽእኖና ውጤቱን መግለጽ” ነው፡፡ ይህንን ዓላማም ለማሳካት በማርክሳዊ የትችት አንጻር በመታገዝ እና የMelvin Seemanን የባይተዋርነት መከሰቻዎች አከፋፈልን መሠረት በማድረግ ትንታኔውን አካሂደው ውጤቱን አሳይተዋል፡፡
በአጠቃላይ የበውቀቱ ስዩም ግጥሞች ከአሁን በፊት አለመጠናታቸውና በግጥሞቹ ውስጥ የተቀረጹ በርካታ ገጸሰቦች ባይተዋርነት የሚንጸባረቅባቸው ስለሚመስል ይህን ሳይንሳዊ ዘዴን በመጠቀም ማረጋገጥ ስለሚገባ በትችት አንጻሩ እንዲጠኑ ተደርጓል፡፡ 
1.3. [bookmark: _Toc523068318][bookmark: _Toc523068450]የጥናቱ አላማ
የዚህ ጥናት አብይ አላማ፡- በበውቀቱ ስዩም ግጥሞች ውስጥ ባይተዋርነትን መፈተሸና መክንያቱን መተንተን ነው፡፡ ከዚህ ዋና አላማ የወጡ የጥናቱ  ዝርዝር አላማዎች ደግሞ  የሚከተሉት ናቸው፡፡
· በግጥሞች ውስጥ ማህበራዊ ባይተዋርነት መኖሩን መመርመርና ማሳየት፡፡
· በግጥሞች ውስጥ ለስልጣን ባይተዋር መሆን መኖሩን  መመርመርና ማሳየት፡፡
· በግጥሞች ውስጥ ግለፍርቅነት /ለገዛ ራስ ባይተዋር መሆን/ መኖሩን  መመርመርና ማሳየት፡፡
· በግጥሞች ውስጥ  ወለፈንዲነት መኖሩን  መመርመርና ማሳየት፡፡
1.4. [bookmark: _Toc523068319][bookmark: _Toc523068451]ጥናቱ የሚመልሳቸው ጥያቄዎች
በዚህ ጥናት ውስጥ ለማሳካት የሚሞከሩ ዋናና ንኡሳን ዓላማዎችን ለማግኘት በሚደረግ ሂደት ውስጥ ለመመለስ የሚሞከሩ የምርምር ጥያቄዎች የሚከተሉት ናቸው፡፡
1. ማህበራዊ ባይተዋርነት  በግጥሞቹ ገጸሰቦች ህይወት ውስጥ እንዴት ተንጸባርቋል?
2. ለስልጣን ባይተዋር መሆን በግጥሞቹ በተቀረጹ ገጸሰቦች ህይወት ውስጥ እንዴት ተንጸባርቋል?
3. ለራስ ባይተዋር መሆን /ግለፍርቅነት/ በግጥሞቹ በተቀረጹ ገጸሰቦች ህይወት ውስጥ እንዴት ተንጸባርቋል? 
4. በግጥሞቹ ገጸሰቦች ህይወት ወለፈንዲነት እንዴት ሊታይ ችሏል?
1.5. [bookmark: _Toc523068320][bookmark: _Toc523068452]የጥናቱ አስፈላጊነት
ይህ ጥናት በርካታ ጠቀሜታዎች ይኖሩታል ተብሎ ይታመናል፡፡ ከጠቀሜታዎቹ መካከል ጥቂቶቹ የሚከተሉት ናቸው፡፡
የመጀመሪያውና መሰረታዊ ጠቀሜታ ሊሆን የሚችለው በጥናቱ ዳራ የተገለፀውን የጥናቱን ክፍተት መሙላት ነው፡፡ ይህም በዘርፉ ላለው እውቀት አንዳች እውቀትን ሊጨምር ይችላል፡፡ ደራሲው /ገጣሚው/ በግጥሞቹ የባይተዋርነት  ጉዳዮችን ስነፅሁፋዊ ዋጋ እንዴት እንደሰጣቸው ግንዛቤ ሊያስጨብጥ ይችላል፡፡ ከዚህ በተጨማሪም ይህንኑ የትችት አንፃር መሰረት አድርገው ለሚሰሩ ጥናቶች እንደመነሻ በመሆን ያገለግላል፡፡
1.6. [bookmark: _Toc523068321][bookmark: _Toc523068453]የጥናቱ ዘዴ
በዚህ ክፍል የተካተቱት የንሞና አመራረጥ፣ የመረጃ መሰብሰቢያ ዘዴ፣ መረጃ መተንተኛ ስልትና መረጃ ማቅረቢያ ዘዴዋችናቸው፡፡
የመረጃ መሰብሰቢያ ዘዴ፡-ጥናቱ ሰነድ ፍተሸ ላይ በመመርኮዝየመረጃ ምንጮችን በሁለት በመክፈል ተገልግሏል፡፡ በመጀመሪያ ትኩረት የተደረገባቸውስብስብ ግጥሞች እና የማለዳ ድባብ የግጥም  መድብሎች ሲሆኑ በመቀጠል ደግሞ የጥናቱ ቀጥተኛ ተተኳሪ ያልሆኑ ነገር ግን ለጥናቱ መሳከት ከፍተኛውን አስተዋጾ ያደርጉ የባይተዋርነት ንድፈ ሃሳቦች እና ተዛማጅ ጥናቶች፣ በተለይም የባይተዋርንት አይነቶች  ናቸው፡፡ 
የናሙና አመራረጥ፡- ኢላማ ተኮር የናሙና አመራረጥን በመጠቀም ታላሚ ቴክስትን በናሙናነት በመምረጥ መረጃ ተሰብስቧል፡፡ ይኸውም የበውቀቱ ስዩም ሁለት የግጥም መድብሎችን ማለትም የማለዳ ድባብና ስብስብ ግጥሞች መድብሎች ታላሚ ቴክስቶች ሲሆኑ የመድብሎችን ግጥሞች በጥልቀት በማንበብ ከባይተዋርነት አይነቶች አንፃር መፈረጅ ነው፡፡ ለትንተናውም ከየፈርጁ ይበልጥ የሚወክሉ 20 (ሃያ) ግጥሞችን በመምረጥ በእያንዳንዱ የባይተዋርነት አይነቶች (በማህበራዊ ባይተዋርነት፣ በስልጣን ባይተዋርነት፣ በግለፍርቅነት እና በወለፈንዲነት) ስር አምስት አምስትግጥሞች በናሙናነት ተወስደው ገላጭ ዘዴን በመጠቀም ትንተና ተካሂዷዋል፡፡
ትንተና በርካታ ርዕስ ጉዳዮችን በመዳሰስ በውስጣቸው የሚገኙትን ሀሳቦች፣መልዕክቶችና ስሜቶች ለመገንዘብ የሚያስችል ዘዴ ነው፡፡ ስለዚህም አንድን የፅሁፍ ሥራ ደጋግመን ካነበብን በኃላ ያለውን ጥቅም ገላልፆ ማሳያ መሣሪያ ነው ማለት ይቻላል፡፡  የስነግጥም ይዘት ትንተናም ገጣሚው በህይወት ገጠመኞቹ ከቃረማቸው ተሞክሮዎች በመነሳት ለተደራሲያኑ ማስተላለፍ የወደዳቸውን ቁምነገሮች በተንታኙ ዓይን ማቅረቢያ መንገድ ነው፡፡ እንዲሁም በግጥም ቃላት አማካኝነት የሚተላለፈውን መልዕክት በማፍታታት ማቅረቢያ ስልትም ነው፡፡ “የግጥም ትንተና ግጥሞችን ከቅርፅ ከይዘትና ከታሪክ አኳያ የመፈተሻ ሂደት ሲሆን ዓላማውም የራስንና የሌሎችን አረዳድና ለስራው የተሰጠውን አድናቆት ያካትታል፡፡” http…www./ate/  በአጠቃላይ  የአንድን ግጥም ይዘት ይህ ነው  ለማለት  አስቀድሞ  ግጥሙን  በጥልቀት  ማንበብና  መፈተሽ  ተገቢ ነው ፡፡ ምክንያቱም አንድን ግጥም በአንዴ ንባብ ይዘቱን በትክክል ለመረዳት ስለሚያዳግት ነው፡፡ ጠልቆ ለማንበብ የገጣሚውን  ስሜት ለመረዳትና ጥሩ ትንተና ለማድረግ ያስችላል፡፡ ትንተናውም ተነባቢነት እንዲኖረው ያግዛል፡፡ “የግጥም ትርጉም ስሜትን፣ አመለካከትንና አስተሳሰብን ያካትታል፡፡ የግጥም ትርጉም ጠቀሜታ የአንባቢን ስሜት መንካት መቻል ነው፡፡” (Burton፣1979፣129)፡፡
የጥናቱ አደረጃጀት /አካሄድ/፡- ባይተዋርነት በስነማህበረሰብ፣ በፖለቲካ፣ በስነልቦና፣ በተፈጥሮ ክስተቶች ተጫኝነት የሚፈጠር የሰው ህልውና ትራጀዲያዊ ገጽታ ነው፡፡ ይህንን ለማሳየት የባይተዋርነትን ንድፈ ሃሳብ ይጠቀማል፡፡ 
ለትንታኔው የሚጠቅሙ ንድፈ ሃሳቦች ከትንታኔው ጋር እየተቆራኙ በምእራፍ ሶስት ይቀርባሉ፡፡ ገጸሰቦቹ ከባይተዋርነት ለመውጣት የሚያስችላቸው የተተለሙ ስልቶችን ከግጥሞቹ ለማሳየት ከመሞከሩ በፊት ገጸሰቦቹ ለባይተዋርነት የተዳረጉበትንና ያስከተለባቸውን ተጽእኖ ይተነትናል፡፡ ባይተዋርነት በግጥም ውስጥ መቅረቡን ለማሳየት ሲተነተን ምደባ ተደርጓል፡፡ ለዚህም የሚሼል ሴማንን ጽሁፍ /ንድፋ ሃሳብ/ ለትንታኔው አመቺ በመሆናቸው ጥቅም ላይ እንዲውሉ ተደርጓል፡፡
ሴማን በ1959 በአሜሪካ የስነ ማህበረሰብ መጽሄት “On the meaning of Alienation” በሚል ርእስ በወጣው ጽሁፍ የባይተዋርነት አይነቶችን (መከሰቻዎችን) በአምስት ከፍለዋቸዋል፡፡ እነሱም፡- Powerlessness (ለሥልጣን ባይተዋር መሆን)፣Meaninglessness (ወለፈንዲነት)፣ Normlessness (ለሕግ እና ደንብ ባይተዋር መሆን)፣ Social isolation (ለማኅበረሰቡ ባይተዋር መሆን) and self estrangement (ለገዛ ራስ ባይተዋር መሆን) ናቸው በማለት ያስረዳሉ፡፡ (ስነህይወት 2007፣10)
እነዚህ በአይነት የተከፈሉት የባይተዋርነት መከሰቻዎች ፍጹም የተለያዩ ባለመሆነቸው እርስ በእርስ ያላቸው ግንኙነት እጅግ የጠበቀ ነው፡፡ በተለይም ለሕግ እና ደንብ ባይተዋር መሆን እና ለማኅበረሰቡ ባይተዋር መሆን ለመለየት እና ለማስቀመጥ አስቸጋሪ ከመሆናቸውም ባሻገር ከሌሎቹ የባይተዋርነት አይነቶች በላቀ ሁኔታ የሚጋሯቸው ነጥቦች ስላላቸው ሁለቱን በአንድ በማጣመር በማህበራዊ ባይተዋርነት ስር ይተነተናሉ፡፡ ስለዚህ ግለፍርቅነት /ለገዛ ራስ ባይተዋር መሆን/፣ ወለፈንዲነት፣ ማህበራዊ ባይተዋርነት እና ለስልጣን ባይተዋር መሆንን መሰረት በማድረግ ምደባ ተሰጥቶ ተተንትኗል፡፡እነዚህ የባይተዋርነት መከሰቻዎች የተመረጡት በግጥሞቹ ውስጥ የሚገኘውን የባይተዋርነት አይነት ለማሳየት ስለሚያስችሉ ነው፡፡
በዚህ የትንታኔ ሂደት ለሚነሣው አንኳር ጉዳይ በናሙናነት ማሳያ ይሆናሉ ተብሎ የታመነባቸው ምሳሌዎች ከተጠቀሱት መድብሎች ውስጥ በመንቀስ ይጠቀማል፡፡ ተጨማሪ ማብራርያ ያስፈልጋቸዋል በተባሉት ምሳሌዎችም ላይ ትንታኔዎችን በመስጠት ጉዳዩን በተሻለ ለማብራራት ተሞክሯል፡፡
ለጥናቱ የተጠቀመባቸው ንድፈ ሃሳቦች ጥናቱን ለመወሰን፣ አላማውን ለመንደፍ እና የትንታኔውን ውጤት ለማሳየት እንዲሁም ግጥሞችን ለመተንተን ያገለግላሉ፡፡   
1.7. [bookmark: _Toc523068322][bookmark: _Toc523068454]የጥናቱ ወሰን
ይህ ጥናት በቤተ መጻህፍት ውስጥ በሚካሄድ ምርምር ላይ ተመርኩዞ የሚከናወን ነው፡፡ በጥናቱ ውስጥ የሚዳሰሱት የግጥም መድብሎች ሁለት ሲሆኑ ሁለቱም የገጣሚ በውቀቱ ስዩም የግጥም መድብሎች ናቸው፡፡ 
ግጥሞቹ በልዩ ልዩ ጊዜያት በተለያዩ መድብሎች ኗሪ አልባ ጎጆዎች (1995)፣ የእሳት ዳር ሀሳቦች (2000)፣ ስብስብ ግጥሞች (2001) እና  የማለዳ ድባብ (2009) ታትመዋል፡፡ ይሁን እንጂ በዚህ ጥናት ውስጥ ለምርምር የተመረጡት ስብስብ ግጥሞች 2001 ዓ.ም እና የማለዳ ድባብ 2009 ዓ.ም ለህትመት የበቁት መድብሎች ናቸው፡፡ ይህም የሆነበት ምክንያት ስብስብ ግጥሞች መድብል ኗሪ አልባ ጎጆዎች፣ የሳዳር ሀሳቦች እና ሌሎች አዳዲስ ግጥሞችን አካቶ የያዘ በመሆኑ እና የማለዳ ድባብ የግጥም መድብል በቅርብ ጊዜ የታተመ ስለሆነ የቀሩትን (በቅርብ ጊዜ የተገጠሙ) ግጥሞችን ይዞ የታተመ በመሆኑ ሁሉንም የደራሲውን ግጥሞች ለመዳሰስ አመቺ ናቸው ተብሎ ስለታመነ ተመርጠዋል፡፡ እነዚህ መድብሎች ላይም ጥልቅ ንባብ በማድረግ ከሁለቱ መድብሎች ባይተዋርነት በሚታይባቸው 20(ሃያ) ግጥሞች ተወሰኗል፡፡ ይህን መሰረት በማድረግም ባይተዋርነት የተወከለባቸውን ግጥሞችን በመፈተሸና በመመርመር የይዘት ትንተና በማድረግ ላይ ብቻ አተኩሯል፡፡





[bookmark: _Toc523068323][bookmark: _Toc523068455]ምዕራፍ ሁለት
2. [bookmark: _Toc523068324][bookmark: _Toc523068456]ክለሳ ድርሳናት
በዚህ ክፍል ከጥናቱ ጋር ተያያዥነት ያላቸው ድርሳናትን ለጥናቱ ማስኬጃና መቀንበቢያ የሚያገለግሉ ንድፈ ሃሳቦች ቀርበዋል፡፡ ይህ ምእራፍ ሁለት ክፍሎች አሉት፡፡ የመጀመሪያው ስለባይተዋርነት የሚያትተው ንድፈ ሃሳባዊ ዳራ የሚቀርብበት ክፍል ሲሆን ሁለተኛው ደግሞ ከጥናቱ ጋር በቀጥታም ሆነ በተዘዋዋሪ ዝምድና ያላቸው ቀደምት ጥናቶች የሚዳሰሱበት ክፍል ነው፡፡ 
[bookmark: _Toc523068325][bookmark: _Toc523068457]2.1. ንድፈ ሃሳባዊ ዳራ
ንድፈ ሃሳባዊ ዳራ የባይተዋርነትን ምንነት ለማብራራት የሚሆኑ  ንድፈ ሃሳቦች የሚቀርቡበትና በግጥሞቹ ባይተዋርነት ተወክሎ መቅረቡን በመመርመር ለግጥሞቹ መፈከሪያነት የሚያግዙ የባይተዋርነት ጭብጦች የሚቀርቡበት ነው፡፡ ንድፈ ሃሳባዊ ዳራው የባይተዋርነትን ምንነት በማብራራት ይጀምራል፡፡ 
[bookmark: _Toc523068326][bookmark: _Toc523068458]2.1.1. ባይተዋርነት
ባይተዋርነትን በተመለከተ ምሁራን ከገጠመኛቸውና ከልምዳቸው በመነሳት የተለያዩ ብያኔዎችን የሰጡ ሲሆን የኢትዮጲያ ቋንቋዎች ጥናትና ምርምር ማእከል በአማርኛ መዝገበ ቃላት እንደሚከተለው ይገልጸዋል፡፡ “ባይተዋር ለአከባቢው እንግዳ ወይም አዲስ ሆነ ማለት ነው፡፡” (1993፣240) ከዚህ መረዳት የሚቻለው ባይተዋርነት አንድ ሰው በተለያዩ ምክንያቶች በአስተሳሰብ ደረጃ ለራሱም ሆነ ለማህበረሰቡ ልዩ ሲሆንና የተለየ ሃሳብ ሲሰማው እና ብቸኛ ሲሆን ነው፡፡
ባይተዋርነትን ማርክሲዝም ሌኒንዝም መዝገበ ቃላት ደግሞ እንደሚከተለው በይኖታል፡፡ “ባይተዋረነት (Alienation) በተወሰነ ታሪካዊ ክስተት ወይም ሁኔታ ውስጥ ሰዎች በራሳቸው እንቅስቃሴና ጥረት ያገኟቸውን ውጤቶችና (የስራ ውጤቶች፣ ማህበራዊ ግንኙነቶች ወዘተ) ያዳበሯቸውን ጠባዮችና ችሎታዎች ከእነሱ በላይና ውጭ ከሆነ ሃይል የሚመነጩና የተሰጡ አድርገው መተርጎማቸውን የሚገልጽ ጽንሰ ሃሳብ ነው” (1978፣219)
በዚህ ብያኔ ሁለት መሰረታዊ ሃሳቦች (ነጥቦች) ይገኛሉ፡፡ የመጀመሪያው ባይተዋርነት በተወሰነ ታሪካዊ ሁኔታ የሚፈጠር ወይም የሚከሰት መሆኑን የሚገልጽ ሲሆን ሁለተኛው ሰዎች በራሳቸው ጥረት ያገኟቸውን፣ የፈጠሯቸውን፣ ያመረቷቸውን ቁሳዊም ሆነ መንፈሳዊ ነገሮች ማለትም በተግባር ያገኟቸውንም ሆነ በእውቀት ያበለጸጓቸውን  ከሌላ ሃይል የተሰጡ አድርገው ከመቀበል ደረጃ የሚያደርስ መሆኑን የሚገልጽ ነው፡፡ ሰው ሲሰጠው የሚቀበል እንጂ ራሱ መስራት፣ መፍጠር እና አዲስ ነገር ማግኘት የማይችል ነው ብላው የሚያምኑ ይመስላል፡፡ ስለዚህ ሰው ተቀባይና ጠባቂ እንጂ ሰጭ አይደለም ማለት ነው፡፡ 
ኢንሳይክሎፒዲያ ብርታኒካ ደግሞ ባይተዋርነትን “Alienation in social sciences, the state of feeling estranged or separated from one`s milieu, work, products of work or self” (2005,270) በማለት በይኖታል፡፡ የዚህ ጥቅስ ሃሳብም በመጀመሪ ከቀረበው ሃሳብ ተመሳሳይነት ያለው ሲሆን ባይተዋርነት ለሰው፣ ለስራ ውጤትና ለራሰ እንግድነት መሰማት ነው፡፡ ለእነዚህ ነገሮች አንግድነት መሰማቱ ቀስበቀስ ወደ መነጠል፣ ብቸኛ ወደ መሆን፣ በሃሳብ ወደ አለመግጠምና በአካል ወደ አለመቀላቀል ያሸጋግራል ማለት ነው፡፡ ለራስና ለስራ ውጤቶች አንግድነት ከተሰማውም ስራውን በፍቅርና በእኔነት ስሜት መተግበር ይሳነዋል፤ ቀስበቀስም ለራሱ የስራ ውጤቶች ባይተዋር ይሆናል፡፡
ባይተዋርነት መለየት እና መነጠል የሚሉትን ሁለት የሄግል ሃሣቦች በአንድ በማዋሃድ   ማርክስ የፈጠረው እንደሆነ ሻክት ያስረዳሉ፡፡ (In Marx, Hegel’s two senses of "alienation" come to gether, and a single general sense emerges, which may be characterized as "separation through surrender.) (1984፣91)፡፡ በዚህ መልኩ ከሄግል  ወደ ማርክስ እየተለወጠና እያደገ የመጣው ባይተዋርነት የተለያዩ ማህበራዊ ስርዓቶች የሚፈጥሩት ነዉ፡፡ በስሜትም ሆነ በአካል የሚያሳድሩት ተጫኝነት ሰብዓዊ ድቀትና ሌላም ነገር ለሚያመርትበት የማምረቻ መሳሪያም ለምርት ዉጤቱ ባይተዋር  ያደርጋል፡፡ ባይተዋር አድራጊና ተጽዕኖ ፈጣሪዎች በቶሎ አስገድደዉም ሆነ ቀስ በቀስ እያዋዙ  ከማህበረሰቡ እንዲነጠል ከመሰሉ እንዲያፈነግጥ ከገዛ ራሱም ጭምር እንዲተጣጣ ያደርጉታል፡፡ በዚህም ምክንያት የሚወደዉን ከሚጠላዉ ለመለየት እንዲቸገር በህይወቱ ሰላም እንዳያገኝና ባካና እንዲሆን ያደርጋል፡፡
የነገረ ህላዊያን የባይተዋርነት ሃሳብ “አንድ ሰው ከራሱ ትክክለኛ ህልውና ጋር ተለይቶ መነጠል እና ራሱን እንደ ሌላ አካል መቁጠር ማለት ነው፡፡” ያም ሆኖ የኢዚስቴንሻሊስት ፈላስፋዎች የባይተዋርነት ምክንያት ላይ ልዩነት አላቸው፡፡ አንዳንዶች ምክንያቱ ከንቱነት ሲሆን ለሌሎች ደግሞ ጥልቅ ያልሆነ እምነት ለአንዳንዶች ደግሞ በአለም ላይ መኖር ትርጉም የለሽ መሆን፣ ለአንዳንዶች ደግሞ ትክክለኛ የሆነ ባህሪን አለማወቅ ወይም ለራስ ታማኝ አለመሆን አንዳንዶች ደግሞ በእለት ተእለት ህይወት ተተብትቦ ራስን አለማወቅ ነው፡፡ ይህ በተለይ በተሻለ ሁኔታ በፊሊስ ኬኔቫን እንደሚከተለው ተብራርቷል፡፡ 
እንደ ነገረ ህላዊያን ከሆነ ባይተዋርነት ከንቱ ከሆነው አለም ወይም ሰዎች ያላቸውን ችሎታ ለመጠቀም አንድ እርምጃ ለመራመድ በራሳቸው ላይ እምነት አለመኖሩ ሊሆን ይችላል፡፡ በተጨማሪም በኒሂሊዝም አስተያየት ሃይማኖት፣ ባህል እና የማህበራዊ አስተሳሰብ ከራስ ጋር ሳይጣጣም ሲቀር የሚፈጠር ነው፡፡ እኔ የሚለው የማናቸውም ሰው ማንነት ጊዜያዊ እንደመሆኑ መጠን በአንድ ወቅት ሊገለል እና ራስን በመክዳት ወይም የራስን የኋላ ታሪክ ያለመቀበል አሻፈረኝ በማለት የሚከሰት ይሆናል፡፡ (in Haim Gordan: 1999)
ባይተዋርነት ለሰዉ ልጅ የተሰጠዉ እድል ፈንታዉ እንደሆነ አድርገዉ ማመናቸዉን ጆርጅ ኖቫክ ይገልጻሉ፡፡
Existentialism, for example, teaches that alienation is built into the very nature of man as an enigmatic castaway on this planet. Whatever he may do to over come that state, born of an awareness of the meaninglessness of existence, he can find no exit from his fate. (Novack, 1976,5) 
በህልውናውያን አስተምሮ ባይተዋርነት የሰው ልጅ ጠባይ ነው፡፡ በምንኖርባት አለም ተንሰራፍቶ የሚገኝ ሚስጥራዊ ክስተት ነው፡፡ የህይወትን ትርጉም የለሽነት መረዳትና ከዚያ እድል ማምለጥ እንደማይቻል አምኖ መቀበል እንደሚገባ ነው ጅኦርጅ ዳቫክ የጠቀሱት፡፡ ይህ ጥቅስ ከእድል ሰው ከመሆን እጣ ጋር የተቆራኘ መሆኑን ያመላክታል፡፡ ሌሎች ደግሞ ባይተዋርነትን ሰው ተፈጥሮን መቆጣጠር ሲያቅተው የተፈጠረበት ስሜት እንደሆነ ይናገራሉ፡፡ “Alienation is therefore first of all a social expression of the fact that men lack adequate control over the force of nature and have thereby not yet acquired control over sources of daily sustenance.” (Madison, 1976,66)
ሰው የተፈጥሮ ክስተቶችን መቆጣጠር ሲያቅተው የበታችነት ስሜት የፈጠረው ብቻ ሳይሆን የተፈጥሮ ክስተቶች እንዴት እንደሚከሰቱና በምን አይነት ስልት እንደሚቆጣጠራቸው ማወቅ ባለመቻሉ ጭምር የተፈጠረበት ሰብአዊ ገጠመኝ ነው፡፡ ሌሎች የማርክስ ተከታዮች ደግሞ ባይተዋርነት የመደብ ክፍፍልና የጭቆና ውጤት ቢሆንም ውርስ አለመሆኑን እንደሚከተለው ይገልጻሉ፡፡
Thus the Marxist notion of alienation extends far beyond the oppressed classes of society properly seeking. The oppressors are also aliented from parts of their human capacity though their inability to communicate on a human basis with the majority of society. And the divorcement is inevitable as long as class society and its deep differentiations exist (Novack,1976,26)
ጂኦርጅ ኖቫክ የማርክሲስት አስተምሮ ተከታዮችን ጠቅሶ ባይተዋርነት ተጨቋኞችን ብቻ የሚያጠቃ አለመሆኑን ይገልጻሉ፡፡ የማርክሲስት ፈለግ አራማጆች ተጨቋኙ ብቻ ሳይሆን ጨቋኙም ከሚጮቅነው ጋር መግባባት ፤ ሃሳብ ለሃሳብ መለዋወጥና ሰጥቶ መቀበል የማይቻል በመሆኑ ባይተዋር ይሆናል፡፡ ይህም የሚሆነው የራሱን ደሴት ፈጠሮ ከብዙሀኑ ማህበረሰበ ተነጥሎ በመኖሩ ነው፡፡
ባይተዋርነት በማህበረሰብ መካከል ካለገደብ ለመኖር ከመፈለግ መከሰቱን ማራንትዝ የተባሉ ምሁር እደሚከተለው ይገልጹታል፡፡
Alienation is then the condition of man who must choose to increase the total amount of freedom in a society which by its very nature denies him the right to act freely. In the Marxian term which Sartre eventually bent to fit his personal convictions alienation is man`s being dispossessed of his right and duty to exist subjectively and create himself freely with in the frame work of human possibilities. (Marantz, 1968,32)
ሰው በማህበር ውስጥ እየኖረ የራሱን ነጻነት ካለገደብ ከማህበረሰቡ  ለማግኘት በሚፈልግበት ጊዜ ፍላጎትና እውነታ ስለማይጣጣሙ ባይተዋርነት ይፈጠራል፡፡ የራሱን ፍላጎት ለማሟላት ብቻ ሲፈልግ መብቱን ከግዴታው መለየት ይቸገራል፡፡ ከማህበረሰቡ ጋር ሲኖር ለማህበረሰቡ ከራሱ ነጻነት ከፍሎ በመስጠት ኑሮን አጣጥሞ መኖር እንደሚገባው ይዘነጋል፡፡ ነጻነትና መብትን ያለገደብ ለማግኘት መፈለጉም በሌሎች ላይ ተጽእኖ ያሳድራል፡፡ ባይተዋርነት በሚያዩትና በሚሰሙት ላለመደሰት ፣ያዩትን ሁሉ ለመሸሽ፣ ለፍርሃት፣ ለመደንገጥና በራስ ላለመተማመን ይዳርጋል፡፡ ሪቻርድ ሻክት ካርል ማርክስን ጠቅሶ ባይተዋርነት ሰው የመሆን ክብርን ማጣት፣ ሰብአዊነትን በማንጠፍጠፍ፣ ሰው ከመሆን ዝቅ አድርጎ ከእንሰሳት ተርታ የሚያስቆጥር መሆኑን “…Marx variously describes (the person) under the ``system of alienation`` as (one) reduced to the level of an animal, slave, and a machine. Common to all of these descriptions is the idea of sinking to a sub human level or dehumanization.”  (Schacht, 1970,110) በማለት ገልጸውታል፡፡
ለባይተዋርነት የተዳረገ ግለሰብ ሰው የመሆን ክብሩን በማጣት እንደ ማሽን በሌሎች አካላት የሚንቀሳቀስና የርቀት መቆጣጠሪያ ስር ሆኖ ያደረጉትን የሚሆን ነው፡፡ ይህ ጥቅስ ባይተዋርነት የሚገጥማቸውን ሰዎች የስብእና መታወክና የእኔነት ስሜት ማጣት በግልጽያሳያል፡፡ ሌሎች የጫኑትን አሜን ብሎ የሚጫን፣ የአገልግሎት ተግባሩ በሌሎች ተሰፍሮና ተለክቶ እስከ ሚሰጠው የሚጠብቅ መሆኑን ከዚህ ሃሳብ እንረዳለን፡፡
ኬኔዝ ኬኒስትን የተባሉ ምሁር ባይተዋርነትን እንደሚከተለው ገልጸውታል፡፡ “Alienation can spring not only from the lack of a shared positive myth, but from individual aspirations that outrun social realities.`` (Keniston,1965,318) በዚህ አገላለጽ ባይተዋርነት ማህበሩ የተቀበለውን አውነታ መጣስ፣ መካድ ወይም አለመቀበል ነው፡፡ መህበሩ ከተቀበለው እውነታ አልፎ መሄድም እንደ እብድ ስለሚያስቆጥር ለዚያ ማህበረሰብ ባይተዋር ያደርጋል፡፡ እየተናገሩ ሰሚ ያሳጣል፤ ከአንድ ማህበረሰብ ሚት መነጠልና ከማህበራዊ እውነታ ማፈንገጥ ለማይሽር የባይተዋርነት ህመም ይዳርጋል፡፡ ሰው የመሆን ክብር ያሳጣል፡፡ የመማር፣ የመስራት፣ ለብሶ የመዋል ጣእም ይጠፋል፡፡ ውጤቱም ጂኦርጅ ኖቫክ እንደገለጹት የፈጠራ ክህሎት ያለው መሆኑ ይሰወርበታል፡፡  ትክክለኛውን ማህበራዊ ህይወት ለመምራት ይቸገራል፡፡ ባይተዋሩ የሚያስታምመው እራሱን ነው፤ የሚሰማውም የራሱን ድምጽ ብቻ ነው፡፡ በየሄደበት ማንም ሳይከተለው የሚሸሽ፣ ማንም ሳያባርረው የሚበረግግና የሚርበደበድ (የሚፈራ) መሆኑን የሚከተለው ጥቅስ ያብራራል፡፡ “Alienation is thus a denial of man`s potentiality for creative intelligence and the building of truly human society.” (Novack, 1976,93)፡፡ 
ይህ ገለጻ ባይተዋርነት በስነጽሁፍ ሲገለጽ ገጸሰቦቹ የሚደርስባቸውን የመንፈስ መደፍረስና የህሊና ነውጥ የሚያሳይ ነው፡፡ ስነጽሁፍ የገሃዱን አለም መነሻ በማድረግ የሚጻፍ በመሆኑ ከሰው ልጅ ጋር ያለው ዝምድና እጅግ የጠበቀ ነው፡፡ በመሆኑም ያነበብነውን ወይም ያዳመጥነውን ከራሳችን ወይም ከምናውቃቸው ጋር ለማቆራኘት እንጥራለን፡፡ 
ባይተዋርነት ከላይ የሚታይ ህመም ሳይሆን ውስጥ ውስጡን ስብእናን የሚጎዳ በመሆኑ በቀላሉ መፍትሄ ሊገኝለት አይችልም፡፡ ይህንን ሁኔታ የሚከተለው ጥቅስ ጥሩ አድርጎ የሚያብራራው ይመስለኛል፡፡ “ህመሙ ከህመም ሁሉ ክፉ ነው፡፡ ቆስሎ አይደማም አያመረቅዝም፤ አይሽርም ደግሞም አይገድልም ዝም ብሎ የሚያኝክ ነው፡፡” (ዮናሰ፣ 1992፣116) እንደ ፍግ እሳት ውስጥ ውስጥን በልቶ የሚጨርስና ስብእናን የቦከቦከ የሚያደርግ ነው፡፡ ቴውድሮስ ገብሬ ደግሞ በይነ-ዲሲፕሊናዊ የስነ ጽሁፍ ንባብ በሚለው መጽሃፋቸው ባይተዋርነትን እንደሚከተለው ገልጸውታል፡፡
ባይተዋረነት (Alienation)] ልዩልዩ ማህበራዊ ስርዓቶች በሚፈጥሩት ተጫኝነት፣ ተጋፊነት፣ ስብአዊ ድቀት፣የርዕይ መነጠቅ፣ ወዘተ ምክንያት ሰው ለማምረቻ መሳሪያዎቹና ለምረቶቹ ባእድ ይሆናል፤ሰው ለበቀለበት ማህበረና ለሚኖረበት ዓለም እንግድነት ይሰማዋል፤ ሰው ከገዛ ራሱም ጭምር ይፋታል፤ይጠፋፋል፡፡ ይህ አይነቱ የባእድነት፣የእንግድነት፣ የፍርቅነት ስሜትና ሁኔታ ነው ባይተዋረነት ተብሎ የሚጠራው፡፡ (ቴውድሮስ፣ 2001፣259)፡፡
ከዚህ ጥቅስ መገንዘብ የሚቻለው ሰዎች (ገጸ ባህሪያት) በሚገጥማቸው እክል ምክንያት ዓላማቸው አልሳካ ሲል፤ ከርእያቸው ሳይደርሱ ሲቀሩ፤ ተስፋቸው ሲሟጠጥ፤መተላለፊያ መንገዳቸው ሲታጠር፣ነጻነታቸውን ሲያጡ በብቸኝነት ሲንከላወሱ እናያቸዋለን፡፡ በዚህም አንድም ከማህበረሰቡ እንደሚገለሉ አንድም ራሳቸውን እንደሚያገሉ ነው፡፡ 
በአጠቃላይ ባይተዋርነት በተለያዩ ማህበራዊ፣ ስነልቦናዊና ፖለቲካዊ ጫና የሚከሰት እና  በአከባቢ ለሚገኝ ማህበረሰብና ለራስ ስሜት እንግዳ መሆን፣ ከራስና ከሌሎች መጠፋፋት፣ ማህበረሰቡ የሚተዳደርባቸውን ህጎች አለመቀበል፣ እንዲሁም መጣስ ፣ የገዛ ስሜትን እና መንፈስን ተቃራኒ ለሆኑ ሃሰሳቦች ማደርያ በማድረግ ለቁሳዊም ሆነ መንፈሳዊ የባህል እሴቶች አለመጨነቅንና ክብር አለመስጠትን የሚመለከት ጸንሰ ሃሳብ ነው ለማለት ይቻላል፡፡  
[bookmark: _Toc523068327][bookmark: _Toc523068459]2.1.2. የባይተዋርነት መከሰቻዎች
ባይተዋርነት ስነልቦናዊ፣ ማህበራዊና ፖለቲካዊ ክስተቶች በሚፈጥሩት ተጫኝነት ወይም አስገዳጅነት ይከሰታል፡፡ ባይተዋርነት ከሌላ አካል ጋር አለመተዋወቅ ብቻ ሳይሆን የመንፈስና የስጋ መጣላት የፍላጎትና የድርጊት ተቃርኖ የሚታይበት ነው፡፡ እንዲህ ሆኖ በስራ ላይ መሰማራትም ለተሰማሩበት ስራ ባይተዋር ያደርጋል፤ የስራ ፍቅርንም ይገድላል፡፡ ባይተዋር መሆን ለናፍቆት፣ ለሰቀቀን፣ ለብቸኝነት፣ ለፍርሃትና ለመደናገር ይዳርጋል፡፡ ለነዚህ ነገሮች የሚዳርገው ባይተዋርነት አይነቱ የተለያየ ነው፡፡ በዚህ ጥናት የሚተነተነው በዋናነት በሜልቪን ሴማን የባይተዋርነት አይነቶች አመዳደብ [ለሥልጣን ባይተዋር መሆን (Powerlessness)፣ ወለፈንዲነት (Meaninglessness)፣ ለሕግ እና ደንብ ባይተዋር መሆን (Normlessness)፣ ለማኅበረሰቡ ባይተዋር መሆን (Social isolation) እና ለገዛ ራስ ባይተዋር መሆን (self estarangement)] መሰረት ቢሆንም በዘርፉ ጥናት ያደረጉ ሌሎች ባለሙያዎችም በጉዳዮቹ ላይ የሰነዘሯቸው ሃሳቦች እንደ አስፈላጊነቱ ለጥናቱ መተንተኛነት ያገለግላሉ፡፡ ይህም አራቱን የባይተዋርነት አይነቶች (ማህበራዊ ባይተዋርነት፣ ለስልጣን ባይተዋር መሆን፣ ግለፍርቅነትና ወለፈንዲነት፣) ትኩረት በማድረግ ይከናወናል፡፡ ይህም የሆነበት ምክንያት ግጥሞችን ለመተንተን የተሻለ በመሆኑ ነው፡፡ 
[bookmark: _Toc523068328][bookmark: _Toc523068460]2.1.2.1. ማህበራዊ ባይተዋርነት (Social isolation)
“The alienated in the isolation senses are those who, like the intellectual, assign low reward value to goals orbelieves that are typically highly valued in the given society.” (Seeman, 1959, 788)  ከማህበረሰብ በአስተሳሰብም ሆነ በአካል የተነጠለ ምሁር ማህበረሰቡ አክብሮ ከያዘው እምነት መነጠል ወይም ባይተዋር መሆን ማስከተሉን ሴማን ይገልጻሉ፡፡
ዲቮራህ ካሌኪን እናፊሽማን ማህበራዊ ባይተዋርነትን “The feeling of being segregated from one`s community.” (Kalkin andFishman, 1996,97) ከሚኖሩበት ማህበረሰብ በአስተሳሰብ እና መሰል ድርጊቶች መለየት ሃሳቡ ከሃሳባቸው ባለመግጠሙ ማህበራዊ ባይተዋርነትን ያስከትላል፡፡ በማለት ገልጸውታል፡፡ ይህ መለየትም በአካል ብቻ ሳይሆን በመንፈስም ወይም በህሊናም ጭምር ነው፡፡ በአካል በማህበረሰብ ውስጥ እየኖሩ በአስተሳሰብ፣ በአመለካከት፣ በሃሳብ አለመግጠም ወይም በአካል ርቀው ከነባሩ በመለየት ወይም ከሄዱበት አዲስ ባህል ጋር በቶሎ አለመዋሃድ ሊሆን ይችላል፡፡ መንፈስም ሆነ አካል ለውጡን ቶሎ አይቀበለውም፡፡ እንደገቡበት እንግዳ አውድ የሚከተለው ተጽእኖ ከባድም ቀላልም ሊሆን ይችላል፡፡ ፍጹም ወደ ማያውቁት  ባህል፣ ቋንቋ፣ ሀገር፣እውቀት ዘልቆ መግባት ለህሊና ግጭት ይዳርጋል፡፡ 
ማህበራዊ ባይተዋርነት እንደ ግለሰብ ከተለመደው ነገር ገፍቶ ለመውጣት ሙከራ እንዲያደርግ ይጋብዛል፡፡ ይህንን ሙከራም ቬልማቲ ዩሊቪነን የተባሉ ምሁር “Alienation starts with an in dividual maneuvered in to a marginal position in relation to what is seen as normal and human.” (Ulvien, 1998, 261)  በማለት ይገልጹታል፡፡ በዚህ ሂደት ራሱ ፈጥሮ በኖረው ባህልና አሁን ተገኝቶ ቦታ ለማስለቀቅ በሚጥረው መካካል ሲዋልል ይታያል፡፡ ግጭቱ ህሊና ውስጥ ስለሚካሄድ አዲሱና አሮጌው ባህል እኔ አሸንፍ፣ እኔ አሸንፍ አእምሮን የጦርነት መፋለሚያ ያደርጉታል፡፡ የሁለቱ ጦርነት ስብእናውን ወጥረው ይዘው መተንፈሻ፣ ከድካሙ ማረፊያ፣ ከውጊያው መጠለያ ያሳጡታል፡፡ ግጭቱ እንዲህ ሲያደርገውና ከራሱ ጋር ሲታገል አከባቢውን ስለሚዘነጋ የአዲሱ ባህል ኗሪዎች ደፍረው ሊጠጉት ይፈራሉ፡፡ እንደትዕቢተኛ እና ሰው የማያውቅ አውሬ አድርገው ሊቆጥሩት ይችላሉ፡፡ በወገኑ መካካል ቢሆንም አዲስ በተማረው ትምህርት ምክንያት ከነባሩ ባህል ይለያል፡፡
በኢትዮጲያ የስነ ጽሁፍም ሆነ የታሪክ ጥናት እንደሚታየው የባህል ግጭት ጎልቶ የታየውና የወጣው ከጣሊያን ጦርነት በኋላ በተማረው ወጣት መሆኑ ይነገራል፡፡ ዘመናዊ ትምህርት ወደ አገራችን ከገባና ኢትዮጲያዊያንም ዘመናዊ ትምህርት ለመቅሰም ከሃገር ሲወጡ የባህል መቀላቀል ተከስቷል፡፡ የባህል መቀላቀል በመከሰቱም ግጭት ተፈጥሯል፡፡ ግጭቱም የተማረው ወጣት ከነባሩና ከአዲሱ የምእራባዊያን እውቀት የቱ እንደሚሻለው ለመምረጥ በመቸገሩ የተፈጠረ ነው፡፡ ከነባሩ ባህል የተሻለ ሊያስጠልለው የሚችል ባለማግኘቱ ከነባሩና ከአዲሱ የቱ እንደሚሻለው ለምርጫ ተቸግሯል፡፡ ለምርጫ መቸገሩና መዋለሉ ለህሊና ግጭት ዳርጎታል፡፡ ይህንን ሃሳብ አካሉ ጌታነህ እንደሚከተለው ገልጸውታል፡፡
If they were to up hold the western style of life, they felt they would lose distinctive Ethiopian traditions; and if they were to adhere to traditional ways of life they feared their country and its people would remain back ward. (Akalu, 1981, 48)
ለባህል ግጭት ለመዳረግ ምክንያት ከሆኑት ማህበራዊ ስርአቶች አንዱ ትምህርት ነው፡፡ ትምህርቱ ለኢትዮጲያዊው ወጣት ተጫኝ በመሆኑ ወጣቱን ለባይተዋርነት ዳርጎታል፡፡ ትምህር ት ወጣቱን ባይተዋር ያደረገው ትምህርቱ ከራሱ ባህል ጋር ስላልተዋሃደና ስላልተያያዘ ነው፡፡ 
የተማረው ወጣት ከባህሉ የተነጠለው የተማረው ትምህርት አገር በቀል ከሆነው እውቀት ጋር ተሰናስሎ ባለመቅረቡ መሆኑን ፍቃደ አዘዘ እንደሚከተለው ገልጸውታል፡፡ “The education system did not develop indigenously. Neither was it adapted to fulfill the needs of the country … modernization of the country namely trade, culture, industry, etc.” (Fekade, 1989, 84) 
ትምህርት በፈጠረለት መንገድ የተጓዘው ወጣት ባህሉን ለመለወጥና አገሩን ለማበልጸግ ቢነሳም ለሃገሩ የሚያስብና ተቆርቋሪ እሱ ብቻ እንደሆነ አድርጎ በመቁጠሩ ከነባሩ ባህል ጋር ተለያይቷል፡፡ ቴዎድሮስ ገብሬ አደፍርስ ዘመናዊው በሚለው ጽሁፋቸው ጎርኪን ጠቅሰው “ራሱን የስበት ማእከል አድርጎ መቁጠር የሰርክ ተግባሩ ነው፡፡ በችሎታ እራሱን ያጋንናል፣ በለጋነት፣ በትኩስነት፣ ከአከባቢዬ የተሸልኩ ነኝ ብሎ ማሰብ የተፈጥሮው ነው፡፡” (ቴዎድሮስ፣ 2006፣132) ብለዋል፡፡ ራሱን የስበት ማእከል ቢያደርግም የሰራውና ያከናወነው ተግባር እዚህ ግባ የማይባል ነው፡፡ ለውጡም ለሃገሩ በምን መልኩ እንደሚያስፈልጋት የተጠና ሃሳብ አያቀርብም በዚህም ምክንያት ለጸጸት ዳርጎት የሚኖርበትን መቼት ይዘነጋል፡፡ ከተሰማራበት ስራ በመንፈስ መለየት ወደ ግኡዝነት ይለወጣል፡፡ 
ለማህበራዊ ደንብ አለመገዛት ከሚያስከትሏቸው ምክንያቶች መካከል አንዱ ነባሩ ደንብና ባህል አዲሱን ባህል መቋቋም ሲያቅተው የሚፈጠር ነው፡፡ ከነዚህ መገለጫዎች ውስጥ የባልና ሚስት አለመግባባት የሚያመጣውን ውጤት ማየት ይቻላል፡፡ ይኸውም ባልና ሚስት መካከል በምክክር ወይም በውይይት ሊፈታ ይችል የነበረ እንቅፋት በተግባቦት መሰናክል ምክንያት ወደ ባሰ ጥልና ግጭት ሊያመራ ይችላል፡፡ ይህም በበኩሉ ለእነዚህ ግለሰቦች ማህበራዊ ቅጥፈት ወይም ከነባሩ ማህበራዊ ወግና ልማድ ማፈንገጥ መንስኤ ሊሆን ይችላል፡፡ ሲማን እንደገለጹትም “…Social norms regulating individual conduct have broken down or are no longer  effective as a rules for behavior. (Seeman, 1959, 787)
ማህበራዊ ባይተዋርነት በትዳር ተወስኖ፣ ቃልን ጠብቆና ተማምኖ፣ አንተ ትብስ፣ አንቺ ትብሸ ተባብሎ መኖር አለመቻልን፣ የራስን ፍላጎት በመቆጣጠር ለሌላው ስሜት ተገዢ ሆኖ ከመኖር መራቅን፣ ለተወለዱ ልጆች ግድ የለሽ መሆንን፣ በትዳር ላይ መባለግንና በትዳር ቦታ ሴተኛ አዳሪነትን ወይም ወንደኛ አዳሪነትን ባህል ማድረግን፣ ከፍላጎት ውጭ አስገድዶ መድፈርን፣ ጽንስ ማስወረድን፣ ወንድን ከፍ ሴትን ዝቅ አድርጎ ማየትን፣ ሴትን ለወንድ ሃብት የተሰጠች አድርጎ መቁጠርንና የመሳሰሉትን ያካትታል፡፡ ውጤቱም ድብቅነት፣ አለመተማመን፣ አንዱ ሌላውን አለማወቅ ደረጃ ያደርሳል፡፡ ግለወጥነት፣ ምንአገባኝነት፣ ለእኔ ብቻ ባይነትም ከማህበራዊ ልማድ ውጪ ስለሆነ ለመልካም ሰውነት ባይተዋር ያደርጋል፡፡ 
[bookmark: _Toc523068329][bookmark: _Toc523068461]2.1.2.2. ለስልጣን ባይተዋር መሆን (Powerlessness)
ማህበረሰብ የሚያስተዳድረው አካል የገጠመውን ችግር በቀላሉ እንዲፈታለት ማግኘት አልችል ሲልና ለደጅ ጥናት ሲዳረግ ስልጣን ላለው አካል ባይተዋር ይሆናል፡፡ ባለስልጣኑም የተቀመጠለትን ኃላፊነቱን ካልተወጣና ምክንያት እየደረደረ ከማህበረሰቡ ከራቀ ለሚሰራው ስራም ሆነ ለማህበረሰቡ ችግር  ባይተዋር ይሆናል፡፡
ዘመናዊው ሰው ከላይ እንደ ተገለጸው ከባህላዊ ስርአትና ደንብ ውጭ መሆን ብቻ ሳይሆን ለስልጣንና ባለስልጣኑን ለመምረጥ የሚያስፈልገውንም ለማበርከት የማይችል ይሆናል፡፡ በሌላ መልኩ ለማህበራዊ ደንብ ስለማይገዛ ለባህላዊ ስልጣን  ባይተዋር  ይሆናል፡፡
የሰው ልጅ ለአከባቢው፣ ለመሰሉ፣ ለሚኖርበት አለም የሚኖረው አመለካከት እንደ ዘመኑ እንደ ስርአቱ ይለያያል፡፡ በቴክኖሎጂ መበልጸግ ለአመለካከት መለያየት፣ ለፍላጎት መስፋት ምክንያት ይሆናል፡፡ ስነ ጽሁፍ የዘመኑን መንፈስ ማሳያ፣ የዘመኑን ባህል ማስተዋወቂያ፣ መልካም የሆነውን አስተዳደር ማወደሻ፣ የተጣመመውን መውቀሻ፣ አዲስ ባህልን መፍጠሪያ፣ በመሆኑ ባይተዋር አድራጊዎችንም ተደራጊዎችንም ያሳያል፡፡ ስልጣን ወይም ፖለቲካዊ አስተዳደር መሰረቱን የሚጥለው በሀገር ኢኮኖሚ፣ ማህበራዊና ባህላዊ እሴቶች ላይ ነው፡፡ 
የምጣኔ ሃብት አንቀሳቃሽ ሞተሮችን ማደራጀት፣ ማዋቀር፣ በመልክ በመልኩ ማሰቀመጥ ፖለቲካ ነው፡፡ ይህን መዋቅር ህዝብ ካልተቀበለው አንዱ ለሌላው ባይተዋር ይሆናል፡፡ የህዝቡን ፍላጎት ካላረካ ባለስልጣኑ በህይወት እያለ የሞተ ያህል የሚቆጥረው መሆኑን ዳንኤል ክብረት እንደሚከተለው ይገልጹታል፡፡
ህዝቡ ለውጥ ያመጣሉ፣ ኑሯቸንን ያሻሽላሉ፣ አገርን ያለማሉ፣ ያሳድጋሉ ብሎ ተስፋ እያደረገ እነሱ ግን ካለፈው የባሱ፣ አገሪቱን ቁልቁል ህዝቡንም እምቀመቃት የሚከቱ ሲሆኑ፣ ሲነግራቸው የማይሰሙ፣ ሲተቿቸው የሚቀየሙ ሲሆኑ፣ ለህዝቡ ጥያቄ ጆሮ ዳባ ልበስ ካሉ ከህዝብ ልብ ውስጥ ይሞታሉ፡፡ ህዝቡም እያሉ እንደሌሉ ይቆጥራቸዋል፡፡ ስማቸውን ቀይረው ሌላ ስም ያወጣላቸዋል፡፡ ሲጠሩት ሰልፍ ቢወጣም፣ ሲሰበስቡት ቢሰበሰብም፣ ሲያዙት ቢያዋጣም፣ ሲናገሩት ቢያጨበጭብም፣ ሲናገሩት የሰማ ቢመስልም እርሱ ግን አንዳች አስቸጋሪ ፍጡርን ከፊቱ ስሎ መሪዎቹ ገና ቀደሞ በልቡ እንደሞቱ ይቆጥራቸዋል፡፡ (ዳንኤል፣ 2002፣137-138)
አንባገነናዊ አገዛዝና ጭቆና ባይተዋርነትን ፈጣሪዎችና ባይተዋር አድራጊዎች ናቸው፡፡ ለስልጣን ባይተዋር መሆን በኢንሳይኪሎፒዲያ ብሪታኒካ እንደሚከተለው ተገልጿል፡፡ “Powerlessness the feeling that one`s destiny is not under one`s own control but is determined by external agents, fate, luck, or institutional arrangements.” (2005, 270)
ለስልጣን ባይተዋር መሆን የራስን መድረሻ በራስ ለመወሰን አለመቻልንና በስልጣን ላይ ያለን አካል የሌለን ያህል መርሳትን የሚመለከት ጽንሰ ሃሳብ ነው፡፡ በዚህ ዓይነቱ ባይተዋርነት ውስጥ ያለ ማኅበረሰብ የራሱን ሕይወት በራሱ ፍላጎትና መንገድ መሠረት መምራት ስላለመቻሉ Seeman “The occurrence of reinforcements is dependent upon external conditions, such as chance, luck, or the manipulation of others” በማለት ገልጸውታል (785)፡፡
ለስልጣን ባይተዋር መሆን ነጻነት ከማጣት፣ ለሃገር ወይም ለወገን የማይጠቅም ርዕዮተ አለም ከመከተል ይፈጠራል፡፡ ህዝብን አንቀጥቅጦ በመግዛት ባይተዋርነት ይፈጠራል፡፡ በሃገሪቱ የሚገኝ ምሁር ለሃገሩና ለድሃ ወገኑ መፍትሄ መስጠት ሲሳነው፣ የተቀመጠው መመሪያ አላሰራ ሲለው ለሃገሩ፣ ለባለስልጣኑና ለወገኑ ባይተዋር ይሆናል፡፡ ለስልጣን ባይተዋር መሆን በቀላሉ መፍትሄ ካላገኘና ባይተዋር የተደረገው ብዙሃን ከሆነ አመጽ አስነስቶ ያገኘውን ጠራርጎና በደም ማእበል አጥቦ ይሄዳል፡፡
ስለቀጣይ ሕይወቱ የሚያልማቸውም ነገሮች የሚወሰኑት በእርሱ ምኞት እና ጥረት መሠረትነት ሳይሆን በማህበራዊ ወይም ፖለቲካዊ ስልጣን ላይ ባሉ አካላት የሚወሰን ይሆናል፡፡ “The expectancy or probability held by the individual that his own behavior cannot determine the occurrence of the outcomes, or reinforcements, he seeks” (ዜኒ ከማኹ፣784)፡፡ ስልጣን ላይ ሳይወጣ ለሃገር ለወገን ተቆርቋሪ መስሎ፣ ስልጣን ኮርቻ ላይ ከተፈናጠጠ በኋላ ግን ከቀድሞ የባሰ ሲሆን፣ በቃሉ የሚያነበንበውን በተግባር መተግበር ሲሳነው ባለስልጣኑም በተሌቪዥን መስኮት ከመታየትና ተናግሮ የወጠረውን ስሜት ከማስተንፈስ ውጭ የተጨበጠ ነገር ማድረግ ሲያቅተው  ባይተዋርነት ይፈጠራል፡፡ ህዝቡ ደግሞ ዛሬ ምን ሊናገር ይሆን ከማለት የዘለለ በሁለቱ መካከል ትውውቅ አይኖርም፡፡ ተናጋሪው ይለፈልፋል፤ የሚናገረው ግን ሰሚ የለውም ፡፡ ህዝቡም ለእኔ ነው የተናገረው አይልም፡፡ ለስራ ቢሰማራም አምኖበት ሳይሆን ቅጣት እንዳይደርስበት ወይም ገንዘብ እንዳያስከፍለው ነው፡፡ 
ይህ ደግሞ አካላዊም ሆነ አእምሮአዊ ችሎታን በማፈን ከሰውነት ደረጃ የሚያወርድ መሆኑን መስፍን ወልደ ማርያም እንደሚከተለው ገልጸውታል፡፡
ጭቆና የሰውን ልጅ የአካል፣ የአእምሮና የመንፈስ ችሎታንና ሰውን ከሰውነት ደረጃ ማውረድ ነው፤ ከሰውነት ደረጃ የሚወርደው ተጨቋኙ ብቻ አይደለም፤ ጨቋኙም አብሮ ይወርዳል፤ ጭቆና በሰውልጅ ላይ የሚያደርሰው ጉዳት በእንሰሳት ላይ ከሚደርሰው እጅግ የበለጠ ነው፤ በሰውላይ የሚደርሰው ጭቆና አእምሮንና መንፈስን ይጨምራል፤ ስለዚህም አንድነትና መሻሻልን ይጎዳል (መስፍን፣ 2002፣ 100) ፡፡ 

ግለ ፍርቅነት ለራስ አዕምሮአዊ ክንውን እንግዳ መሆን፣ በነፍስና በስጋ ተቃርኖ ምክንያት የሚፈጠር የስብእና መፈርቀቅ ነው፡፡ በአንድ ክስተት በተፈጠረ ችግር ለገዛ ራስ አዕምሮአዊ ክንዋኔ ባእድ የሚሆንበት አጋጣሚ አለ፡፡ ከገዛራስ መለያየት፣ የራስን መከበሪያ ፈልጎ አለማግኘት፣ ሰው የመሆን ትርጉም መጥፋት ያጋጥማል፡፡ የሚታወቅበት ሰዋዊ ተውህቦ የጠፋው አንዳች ነገር የጎደለው፣ ስሜታዊነት የተጠናወተው፣ በአካልም በአእምሮም የደበዘዘ፣ “ህሊናና ምኞት” የተምታቱበት ለራሱ ባይተዋር የሆነ ወይም ግለ ፍርቅነት በገጠመው ሰው ላይ የሚከሰት ነው (Schacht, 1970, 143) በማለት ገልጸውታል፡፡ 
ግለ ፍርቅነት ወይም ለራስ ባይተዋር መሆን የተለያዩ መልኮች አሉት፡፡ ተለይቶ የሚታወቅበት ነገር መታጣት፣ እገሌ እንዲህ ነው ብለው ሌሎች የሚያውቁለት ማንነት አለመኖር ደረጃ ያደርሳል፡፡ ሰውን የሚወድበት ስሜት የጎደለው፣ የሚፈልገውን ከሚጠላው መለየት የተሳነው ስብእና የሚያላብስ ነው፡፡ ግለ ፍርቅነት ሰው መሆን፣ ሰብአዊ ክብር፣ ለሰው ልጅ ማሰብ፣ ለራስ የሚያስፈልገው ነገር ለሌላውም እንደሚያስፈልግ አለመረዳት፣ እኔ ብቻ ደረቴ ይቅላ ሆዴ ይሙላ በማለትም ይገለጻል፡፡
ግለፍርቅነት የስነምግባር፣ የማህበራዊ እሴት፣ የሃይማኖት አስተምሮን እና የሚዳኙበትን ወግ ልብ እንዳይሉት ያደርጋል፡፡ ራስን ለመግዛት ቦታ የለውም፡፡ ለግለፍርቅነት  ተዳረገ ሰው በፍርሃት የተጨበጠ፣ በራስ መተማመን የጎደለው፣ ድንጉጥነት የተጠናወተው ይሆናል፡፡ ለግለፍርቅነት ወይም ለራስ ባይተዋር የሆነው ወጣት ጥንት ወደ ነበረበት መልካም ሰውነት ለመመለስና አሁን ካለበት አስከፊ ህይወት ለመውጣት ይቸገራል፡፡ አካላዊ ብቃቱንና አዕምሮአዊ እውቀቱን ተጠቀሞ ለማምለጥ የማይችል ይመስለዋል፡፡ በዚህ ምክንያት በምንም ነገር ላይ ደስተኛ አለመሆን፣ ለማንኛውም ነገር ግድየለሽ መሆን፣ ራሰን መጣል ያስከትላል፡፡ የሚያከናውኑትን፣ የሚናገሩትን፣ የሚበሉትንና የሚጠጡትን አስበውበት የሚያከናውኑት ሳይሆን በደመነፍስ የሚተገብሩት ይሆናል፡፡ ለገዛ ራስ ባይተዋር የመሆንን ስሜትና የሚፈጥረውን ህመም ፍሪዝ ፓፒንሂም “His individuality will be destroyed, his living under conditions which compel him to become estranged from his own self.” (Pappenheim, 1959, 24) በማለት ገልጸውታል፡፡ በግለፍርቅነት ተጠቂ የሆነ ሰው ከሌላው የሚለይበት መታወቂያ ጠፍቶት፣ በደመነፍስ የሚንቀሳስ፣ አስቦ ለመስራት ያልታደለ፣ የማይናወጥ ማንነት የሌለው፣ የእኔ ብሎ የሚያከናውንበት ስሜት የጎደለው፣ ህይወቱን ለመምራት የሚያሰችለው ውስጣዊ ብርታትና የፍላጎት ተነሳሽነት የተነጠቀው ነው፡፡ ከዚህ ሰብአዊ ድቀት ለመላቀቅ ሰው የመሆን መታወቂያን መልሶ ለማግኘት ራስን ለተጋዳሊነት መታጨትን ይጠይቃል፡፡ 
ለስነልቦናዊ ጫና እና ለግለፍርቅነት የተዳረገ ሰው /ግለሰብ/ ለምርጫ መቸገሩን የሚፈልገውን ከማይፈልገው ለመለየት መዋለሉን ካልኪን ፊሽማን የተባሉት ምሁር “Self estrangement – the psychological state of denying one`s own interests of seeking out extrinsically satisfying, rather then extrinsically satisfying activities…” (Kalkin Fishman, 1996, 97) በማለት ገልጸውታል፡፡
ግለፍርቅነት አንድነትን ሳይሆን ብቸኝነትን የሚፈጥር፣ ስሜታዊነትን የሚያላብስ ነው፡፡ በሌላ በኩል ደግሞ ተለይቶ የሚታወቅበትን ግላዊ መለያ ያጠፋል፡፡ በሌሎች ዘንድም እንደንክ፣ ወፈፌ፣ጨርቁን የጣለ አድርጎ ያሰቆጥራል፡፡ ይህንን ስሜት ጆርጅ ኖቫክ የተባሉ ምሁር “The isolated individual … estranged from other people and even from his own deepest self and emotions.” (Novack, 1976, 5) በማለት ገልጸውታል፡፡ ግለፍርቅ የሆነ ሰው /ግለሰብ/ በቀላሉ የማይፈታ እንቆቅልሽ፣ ተጉዘው የማይደርሱበት፣ መሰረቱን የማያገኙት ጥልቅ መሆኑን የሚከተለው የያሲን ኡመር ሃሳብ በሚገባ ይገልጸዋል፡፡ 
ግለፍረቅነት (Self-alienation) በግራ መጋባት መዋለል ነው፡፡ በብዥታ መታጠር፣ ማን/ምን መሆን እንደሚፈልጉ፣ ምን ለማድረግ እንደሚያስቡ፣ ምን ለማግኘት እንደሚመኙ ወይም ምን ለማድረግ እንደሚያቅዱ ለይቶ አለማወቅ ነው፡፡ ግራ መጋባት፣ መምታታት፣ የምፈልገው ይሄ ነው የማለት ቁርጠኝነት ማጣት፣ ወላዋይነት ነው፡፡ (ያሲን፣ 1998፣ 74)

ወለፈንዲነት የሕይወት ትርጉም መጥፋት ነው፡፡ ምንም ነገር ላይ እርግጠኛ አለመሆን፣ ከተስፋ መቁረጥ በነፍስም፣ በስጋም የሚደበቁበት አጥቶ መመነን ነው፡፡ ባለፈውም በሚመጣውም ካለመተማመን የሚታይ የተስፋ ጭላንጭል ከመሰወር፣ የራስን ችሎታ ከመጠራጠር የሚፈጠር ነው፡፡ 
ወለፈንዲነት በአከባቢ ጥላ የሚሆን ዛፍ፣ ጥግ (ከለላ) የሚሆን አሌንታ ከለመታየት የሚፈጠር ስሜትነው፡፡ ውጤቱም ሰቀቀን፣ ፍርሃት፣ ጸጸት፣ በራስ የመተማመን ሃይልማጣት፣ ወደፊት የሚከተሉት፣ ከኋላ ደጀን የሚያደርጉት መጥፋት ይሆናል፡፡ “Meaninglessness referring either the lack of comprehensibility or consistent meaning in any domain of action.” (2005, 270):: ተብሎ በኢንሳይክሎፒዲያ ብርታኒካ እንደተገለጸው ማለት ነው፡፡ ለወለፈንዲነት የተጋለጠ ሰው  የሚመለከተውን ጉዳይ ይሸሻል፣ የሚነገሩትንም ነገሮች በፍራቻ ያዳምጣል፣ በጥርጣሬ ያያል፡፡ የሚያከናውናቸውንም ተግባራት በቁርጠኝነት ሳይሆን በቸልተኝነት መፈጸም ይጀምራል፡፡ ለራሱ የሚጠቅመውን ለመምረጥና ለመወሰን ይቸገራል፡፡ ነገሮችንም በብልሃትና በማስተዋል ለማድረግ አይችልም፡፡ ይህም የሚሆነው ግለሰቡ ከሰበበት ግብ መድረስ ሲሳነው መሆኑንን Seeman እንደሚከተለው ይገልጹታል፡፡ 
The individual cannot choose appropriately among alternative interpretations (cannot "act intelligently" or "with insight") because the increase in functional rationality, with its emphasis on specialization and production, makes such choice impossible. (1959፣786)
ማንኛውም ሰው በማስተዋልና በብልሃት ምክንያታዊ ሆኖ ለህይወቱ የሚጠቅመውን ነገር በቀላሉ ይመርጣል፡፡ ያንንም በአግባቡና በልበ ሙሉነት ያከናውናል፤ ይጠቀምበታልም፡፡ ለወለፈንዲነት የተጋለጠ ሰው ግን ከዚህ በተቃራኒው ሁሉንም ነገር ለማድረግ ይቸገራል፡፡
የሚኖሩት ህይወት ትርጉም ያለው መሆኑን ያለመረዳት በደመነፍ እንዲንቀሳቀሱ ያደርጋል፡፡ ወለፈንዲነት በምንም ነገር አለመርካት፣ የሚደሰቱበት ነገር ፈልጎ ማጣት ነው፡፡ ሃገራዊ፣ ማህበራዊ፣ ሃይማኖታዊ፣ ፖለቲካዊ ግዴታ ያለበት መሆኑን እስከ መዘንጋት  ያደርሳል፡፡ በኑሮ ትርጉም ያጣ ሰው ተለይቶ የሚታወቅበት ምልክት የሌለው፣ እንደ ገበታ ውሃ የሚዋልል፣ አጋጣሚ በፈጠረለት ህይወት የሚመራ፣ ሌሎች በጠረጉት መንገድ የሚጓዝ ነው፡፡ እንዲህ ላለ ሰው የኑሮ ጠዕሙ፣ የሞት አስፈሪነቱ ልዩነት የለውም፡፡ በህይወቱም ተስፋ የቆረጠ ነው፡፡ ይህንን ትንታኔ የሚከተለው ጥቅስ ያብራራዋል፡፡ “Pessimism is associated with depression; suicidal ideas and actions, hopelessness about the future, helplessness about the present feelings of alienation, anxiety, neuroticism, irrational beliefs, and hostility.” (Roth, 1995, 657) 
ቀቢጸ ተስፋ ከድብርት፣ እራስን ከማጥፋት፣ ከጨለምተኝነት ይፈጠራል፡፡ የኑሮ ጣዕምንም ያጠፋል፡፡ ለባይተዋርነት፣ ለጭንቀት፣ ለወፈፌነትና መሰል ችግሮች ይዳርጋል፡፡ ይህ የሚሆነው ተስፋ የሚያደርጉት በቀላሉ አልከሰት ሲል ወይም የሌለ ሲመስል ነው፡፡ አሁን የሚደግፈኝ፣ ወደፊትም የሚደርስልኝ የለም ማለትና ለራስ የሚሆን መድህን ከውጭ መጠበቅ፣ የተጠበቀውም አለመገኘት ለወለፈንዲነት ይዳርጋል፡፡ ጭንቀት፣ ወፈፌነት፣ ጥላቻና ደመነፍሳዊነት የተጠናወተው ይሆናል፡፡ በህይወት ትርጉም ማጣት ምን እያከናወኑ እንደሆነ ለራስ ግልጽ ከማይሆንበት ደረጃ ያደርሳል፡፡ ተጽእኖው ሲከፋ ወለፈንድ ለሆነ ህይወት ይዳርጋል፡፡ ወይም ከወለፈንዲ ጋር የፋጥጣል፡፡  

ይህን ጥናት ለማዘጋጀት ለምርምር በተነሳው ርዕሰ ጉዳይና ርዕሰ ጉዳዩ በሚያተኩርበት የበውቀቱ ስዩም ግጥሞች ላይ የተሰሩ ጥናቶችን ለማግኘት ጥረት ተደርጓል፡፡ ነገር ግን ብዙዎቹ በግጥሞቹ ላይ ያተኮሩ አልነበሩም፡፡ ከተፈተሸት ጥናቶች ውስጥ ከዚህ ጥናት ጋር ተዛማጅነት አላቸው የተባሉት ጥናቶች ሶስት ያህል ሲሆኑ የመጀመሪያው፣ የአሻግሬ አምጤ ለኢትዮጲያ ቋንቋዎችና ሥነ ጽሑፍ ትምህርት ክፍል  “ባይተዋርነት በመቅደስ ጀምበሩ ግጥሞች” በሚል ርእስ በ2003 ዓ.ም ለሁለተኛ ዲግሪ ማሟያነት የቀረበ ጽሑፍ ነው፡፡  የዚህ ጥናት ዓቢይ ጉዳይ  በመቅደስ ጀንበሩ ግጥሞች ባይተዋርነት የተወከለበትን ኪነጥበባዊ እሴት በማሳየት የባይተዋርነት ዓይነቶችን፣ ባይተዋርነት ያስከተለዉን ተጽእኖና ዉጤቱን መግለጽ ነዉ፡፡ ጉዳዩንም ከግብ ለማድረስ በማርክሲሳዊ የትችት ማእቀፍ በመታገዝ የMelvin seemanን የባይተዋርነት አይነቶች አከፋፈልን መሰረት በማድረግ ግጥሞቹ በባይተዋርነት ንድፈ ሐሳብ እሣቤዎች ምርመር ተካሂዶባቸዋል፡፡ አሻግሬ በምዕራፍ ሦስት ላካሄደው ትንተና በምዕራፍ ሁለት ያበጀው ንድፈ ሐሳባዊ ዳራ ሠፊ ግልጋሎት ነበረው፡፡ አጥኚው ከሶስት የግጥም መጽሃፍት ውስጥ ባይተዋርነት የሚታይባቸውን ግጥሞች ወስዶ የባይተዋርነት አይነቶችን አሳይቷል፡፡ ከዚህ በተጨማሪ በግጥሞቹ የተቀረጹት ገጸሰቦች ከባይተዋርነት ለመውጣት ጥረት ማድረግ አለማድረጋቸውን መርምሯል፡፡ በማጠቃለያውም በጥናቱ ጎልተው የወጡ ችግሮች ቅስም መሰበር፣ ፍርሃት፣ እራስን መርሳት፣ በራስ አለመተማመን፣ ለቅሶ፣ ጸጸት፣ ቀቢጸተስፋ ስለሆነ ውጤቱም ባይተዋርነት እንደሆነ አረጋግጧል፡፡
የአሻግሬ ጥናት በጥቅሉ ሦስት ምዕራፎች አሉት፡፡ በመጀመሪያው የጥናቱ ዳራ፣ ዓለማ፣ የጥናቱ አስፈላጊነት፣ የአጠናን ዘዴ፣ አነሳሽ ምክንያት እና ወሰን የተገለፀበት ሲሆን የጥናቱ የምርምር ጥያቄዎች እና የጥናቱ አደረጃጀት አልተካተቱም፡፡ ጥናቱ የሥነ ጽሑፍ እንደመሆኑ በአንድ ቋሚ ህግና ሥርዓት አሥሮ እንዳይንቀሳቀስ ማገዱ ተገቢ ባይሆንም፤ አለበቂ ምክንያት ግን ከልማድና ሥምምነት ማፈንገጡ ትክክል አይመሰለኝም፡፡ ምዕራፍ ሁለት ክለሳ ድርሳን ነው፡፡ በዚህ ምዕራፍ የተካተተው የመጀመሪያ ጉዳይ  ስለባይተዋርነት የሚያትተው ንድፈ ሃሳባዊ ዳራ ነው፡፡ ንድፈ ሃሳባዊ ዳራ ተመራማሪው የሚመራባቸውን መርሆዎች ቀድሞ በመትከል አንድን ጥናት ሥርዓት ለማስያዝ የሚያስችል መሆኑን ተገንዝቦ ያደራጀው ይመስለኛል፡፡ ምክንያቱም አንዳንድ የአጠቃቀስ ችግሮች ብቻ ናቸው የሚስተዋሉት፡፡ ሁለተኛው ደግሞ የተዛማጅ ጥናቶት ቅኝት ሲሆን ከአራት በላይ በጥናቱ ዙሪያ የተሰሩ ድሑፎችን የቃኘበት ነው፡፡ ሥራዎቹን  በሰፊው ባይባልም ተገቢ ሊባል በሚችል መልኩ መርምሯል፡፡ ድክመትና ጥንካሬያቸውን ነቅሶ ከርሡ ጥናትና ምርምር ጋር ያላቸውን ቅርበትና ልዩነትም ለማሳየት ሞክሯል፡፡ 
በምእራፍ ሶስት ግጥሞቹን በአራቱ የባይተዋርነት አይነቶች በመክፈልና በመተንተን፣ በግጥሞቹ የተረጹት ገጸሰቦች ለባይተዋርነት የተዳረጉበትን ምክንያትና ውጤት ለማሳየት ሞክሯል፡፡
በአጠቃላይ ጥናቱ የአርትኦት ችግር ይታይበታል፡፡ ለማሳያ ያህል በሽፋኑ ገጽላይ፣ በአጠቃሎ፣ በጥናቱ ዘዴ፣ በክለሳ ድርሳኑ እንዲሁም በትንተናው በተጠቀመባቸው ግጥሞች (አብማ በተሰኘው ግጥም ገጽ፣39 እና መገኘት በተሰኘው ግጥም ገጽ፣43) ለመጥቀስ ይቻላል፡፡ ከአርትኦቱ ባሻገር በመግቢያው ውስጥ ማእራፍ ሶስት አምስት ክፍሎች እንዳሉት ተገልጾ የተዘረዘረ ሲሆን በምእራፍ ሶስት ግን የቀረቡት አራቱ ብቻ ናቸው፡፡ ይህ ደግሞ በአንባቢ ላይ ግርታን የሚፈጥር ይመስለኛል፡፡  
የአሻግሬ የጥናት ጽሑፍ ከእኔ የጥናት ጽሑፍ ጋር  በርእሰ ጉዳይ የተሻለ ቅርበት አለው፡፡ ከዚህ ጥናት ጋር የሚያመሳስላቸው በግጥም ላይ መመስረታቸው እና የባይተዋርነት ንድፈ ሃሳብን በመጠቀማቸው ነው፡፡ ይሁንና ልዩነትም እንዳለን ግን ከላይ ያነሳኋቸው ሀሳቦች ጠቋሚ ይመስሉኛል፡፡ ቀዳሚው እና ፊትለፊት የሚታየው ልዩነት ለጥናት የመረጥናቸው የግጥም ስራዎች ናቸው፡፡ ከዚህ በተጨማሪም የአሻግሬ ጥናት መሰረት (አላማ) አድርጎ የተተነተነው ባይተዋርነት የተወከለበትን ኪነጥበባዊ እሴት በማሳየት ባይተዋርነት ያስከተለውን ተጽእኖና ውጤቱን በመግለጽ ላይ ነው፡፡ ይህንን ዓላማ ለማሳካትም ማርክሲሳዊ የትችት አንጻርን የተጠቀመ ሲሆን ይህኛው ጥናት መሰረት (አላማ) አድርጎ የተነሳው ግን በግጥሞች ውስጥ የሰው ህልውና ትራጀዲያዊ ገጽታ የሆነውን ባይተዋርነትን መፈተሸና መተንተን ላይ ነው፡፡ ይህንን አላማ ለማሳካትም የMelvin Seemanን የባይተዋርነት መከሰቻዎች አከፋፈል መሠረት በማድረግ ትንታኔ በመደረጉ ነው፡፡
ሁለተኛው፣  የምሥራቅ ታረቀኝ ለውጪ ቋንቋዎችና ሥነ ጽሑፍ ክፍል “Alienation in Three Amharic Novels: Fik'iri skä Mäk'abir, Adäfris and Kadmas Bašagär” በሚል ርዕስ 2002 ዓ.ም ለድህረ ምረቃ ፕሮግራም የቀረበ ጽሑፍ ነው፡፡ የዚህ ጥናት ዓቢይ ጉዳይ ሶስት ልብ ወለዶች ላይ በፍቅር እስከ መቃብር፣ አደፍርስ እና ከአድማስ ባሻገር ውስጥ ያሉት ገጸባህርያት እና ልዩ ልዩ ተቋማት የተገለጹበትን መንገድ ማሳየት ነው፡፡ ጉዳዩንም ከግብ ለማድረስ ማርክሲሳዊ የባይተዋርነት ንድፈ ሀሳብን መሰረት በማድረግ በልቦለዶቹ ዉስጥ ያሉት ገጸ ባህርያትና ልዩ ልዩ ተቋማት በባይተዋርነት ንድፈ ሐሳብ እሣቤዎች ምርመር ተካሂዶባቸዋል፡፡ ይህ ጥናት ጥሩ ሊባል የሚችል ንድፈ ሐሳባዊ ዳራ ተበጅቶለታል፡፡ ትንታኔውም የተለያዩ ደራሲያን ሶስት ስራዎችን በመዉሰድ እያንዳንዱን ቴክስት በተናጠል ለመተንተን ያደረገችዉ ጥረት ጥሩ ነው፡፡ ምክንያቱም በምእራፍ ሁለት ከቀረቡት ጽንሰ ሐሳቦችና ንድፈ ሐሳቦች ጋር ይናበባል፡፡ ነገር ግን  ለእያንዳንዱ ልቦለድ ራሱን የቻለ አንድ አንድ ምእራፍ ከመስጠት ይልቅ ሁሉንም ልቦለድ በአንድ ምዕራፍ ስር ተንትና ማሳየት የሚቻል ይመስለኛል፡፡ በማጠቃለያዋም በሶስቱም ልቦለዶች ውስጥ ባይተዋርነት በስፋት እንደሚታይ አረጋግጣለች፡፡ 
የምስራቅ ጥናታዊ ጽሁፍን ከዚህ ጥናት ጋር የሚያመሳስለው ባይተዋርነትን በትችት አንጻርነት መጠቀማቸው ሲሆን የምስራቅ ጥናት መሰረቱ ልቦለድ ከመሆኑም በላይ በትንተናው ጥቅም ላይ የዋለው የማርክሲስት ንድፈሃሳብ ሲሆን የዚህ ጥናት መሰረት ግን ግጥም ነው፡፡ ለትንተና ጥቅም ላይ የዋለውም የሴማን ንድፈሃሳብ ነው፡፡
ሶስተኛው የስነህይወት ገዛኸኝ (2007) “ባይተዋርነት በሰባተኛው መልአክ ፣ ትኩሳት እና ሌቱም አይነጋልኝ ውስጥ” የሚል ርዕስ የቀረበው የስነህይወት ገዛኸኝ ጥናት አብይ አላማ  በነዚህ ሦስት የስብሃት ገብረ እግዙአብሔር ድርሰቶች ውስጥ የተስተማሰሉትን ሰብአዊ ጉዳዮችን በሃቲትና በቴክስት ትንተና እንዲሁም በትርጓሜ ማሳየት ነው፡፡ ስነህይወት በአብይነት በባህል ጥናት በመመረኮዝ፤ ከማኅበራዊ ሳይንስ፣ በተለይም ከሶሲዮሎጂ በተገኙ ጽንሰ ሃሳቦች (ሥነ ምግባራዊ ሞት፣ ፍርቅነት፣ የሰብአዊነት መንጠፍ እና ባይተዋርነት) የትችት አንጻርነት በመገልገል ድርሰቶቹ ፊት ለፊት ይዘውት ከቀረቡት የወሲብ ጉዳይ ባሻገር በአስተማስሎ (representation) ያደሩባቸው (ማደሪያ የሆኗቸው) ዓበይት ሰብአዊ ጉዳዮች የትኞቹ እንደሆኑ በትንታኔዋ አሳይታለች፡፡ በጥናቷ ምዕራፍ ሁለት በንድፈ ሃሳባዊ ዳራ ሥር የባህል ጥናት አመጣጥና ምንነት፣የባይተዋርነት የጽንሰ ሃሳብ ምንነትን፣ለባይተዋርነት መንስኤዎች፣ መከሰቻዎች፣የተለያዩ ምሁራንን ሃሳብ በመጠቀም በሰፊው አስቃኝታለች፡፡ በቀጣዮ ምዕራፍም እያንዳንዱን ለባይተዋርነት መፈጠር ምክንያት የሚሆኑ ዋና ዋና ጉዳዮችን እና የባይተዋርነት መከሰቻዎችን በንዑስ ርዕስነት በመጠቀም ሰፊ ትንታኔን አካሂዳለች፡፡ ሰፋ ያለ የተዛማጅ ጥናቶች ቅኝትም በጥናቷ ውስጥ ተካትቷል፡፡ በግኝቷም በሦስቱም ልቦለዶች ውስጥ ባይተዋርነት በስፋት እንደሚታይ ትገልጻለች፡፡ በግኝቷም በተዳሰሱት ስነ ጽሁፋዊ ስራዎች ሥነ ምግባራዊ ሞት፣ ፍርቅነት፣ የሰብአዊነት መንጠፍ እንዱሁም ባይተዋርነት ጎልተው እንደሚታይ እና እነዚህ ሰብአዊ ጉዲዮችም በልዩ ልዩ ወሲባዊ ትዕይንቶች እና ባህርያት ተለውሰው የቀረቡ ቢሆኑም ልቦለዶቹ የቀረቡበት ዋነኛ ጉዳይ ወሲብ ሳይሆን የማኅበረሰብ እና የትውልድ ድቀት እንደሆነ ታብራራለች፡፡ ስነህይወት የባህል ጥናትንና ባይተዋርነትን ያብራራችበት እና ትንታኔዋን ያሳየችበት መንገድ በጣም ጥሩ የሚባል ነው፡፡ 
የስነህይወት ጥናታዊ ጽሁፍን ከዚህ ጥናት ጋር የሚያለያየው ስነህይወት ትኩረቷ በድርሰቶች ላይ በመሆኑና ለትንተናም በዋናነት በባህል ጥናት በመመረኮዝ፤ ከማኅበራዊ ሳይንስ፣ በተለይም ከሶሲዮሎጂ በተገኙ ጽንሰ ሃሳቦች የትችት አንጻርነት በመገልገሏ ሲሆን ይህ ጥናት ግንትኩረቱ በግጥም ላይ በመሆኑና ባይተዋርነትን በትችት አንጻርነት /በመተንተኛነት/ በመጠቀሙ ነው፡፡

ምዕራፍ ሦስት
3. [bookmark: _Toc523068334][bookmark: _Toc523068466]የግጥሞቹ ትንታኔ
በዚህ ምዕራፍ፣ በበውቀቱ ስዩም  ግጥሞች ውስጥ ባይተዋርነት በምን መልክ እንደታየ በትንታኔ ለማሳየት ይሞከራል፡፡ ለዚህም እንዲመች ከባይተዋርነት መከሰቻዎች ውስጥ አራቱን ፣ማለትም ማህበራዊ ባይተዋርነትን፣ለስልጣን ባይተዋር መሆንን፣ ግለፍርቅነትን /ለገዛ ራስ ባይተዋር መሆንን/ እና ወለፈንዲነትን በምእራፉ መክፈያነት ተገልግሏል፡፡ አምስተኘውን መከሰቻ የተገደፈው ማለትም ለሕግ እና ደንብ ባይተዋር መሆን ከማህበራዊ ባይተዋርነት ጋር ጥብቅ የሆነ ቁርኝት ስላላው በሱ ውስጥ ይገለጻል ተብሎ በመታመኑ ነው፡፡ እነዚህን የባይተዋርነት መከሰቻዎች የተመረጡት በግጥሞቹ ውስጥ የሚገኘውን የባይተዋር አይነት ለማሳየት ስለሚያስችሉ ነው፡፡
በዚህ የትንታኔ ሂደት ለሚነሣው አንኳር ጉዳይ በናሙናነት ማሳያ ይሆናሉ ተብሎ የታመነባቸው ምሳሌዎች ከተጠቀሱት መድብሎች ውስጥ በመንቀስ ጥቅም ላይ ውለዋል፡፡ ተጨማሪ ማብራርያ ያስፈልጋቸዋል በተባሉት ምሳሌዎችም ላይ ትንታኔዎችን በመስጠት ጉዳዩን በተሻለ ለማብራራት ተሞክሯል፡፡
[bookmark: _Toc523068335][bookmark: _Toc523068467]3.1. ማህበራዊ ባይተዋርነት (Social isolation)
በምእራፍ ሁለት ለመግለጽ እንደተሞከረው ማህበራዊ ባይተዋርነት የተሰማሩበት የስራ መስክ የራስ የፈጠራ ውጤት ካልሆነና በሌሎች ተዘጋጅቶ ከቀረበ ስራውን የማሻሻል እና ለእኔ ብሎ በፍቅር የማከናወን መንፈስ ይጠፋል፡፡ ችግር ቢገጥመው መፍትሄ እንዳይፈልግ ችግር የተፈጠረው የትላይ እንደሆነ ለማወቅ እንዳይችል ሙያው እና ባለሙያው የማይተዋወቁ የሆነበት ወይም የማይተዋወቁበት ነው፡፡ ሙያውንም እንዳልተጠቀሙበት ወይም የጨበጡትን ለቅቆ የማይደርሱበትን ለመያዝ የሚታገሉበት ነው፡፡ ሁኔታውንም ኗሪ አልባ ጎጆዎች በተሰኘውግጥም እንደሚከተለው ለማየት ይቻላል፡፡
                            አያቶች!
በባዶ መስክ ተመራምረው
                            ጥበባቸውን
                            ዕድሜያቸውን
                            ገብረው
                            የጎጆ ንድፍ ሲያበጁ
                            አረጁ
                            ዘመናቸውን ፈጁ
                            አባቶች
                            መላ ዘመናቸውን
                            ጎጆ በመቀለስ አሳለፉ
                            ሳይኖሩበት አለፉ
                            ልጆች! 
                        ጎጆውን ለመውረስ ሳይከጅሉ 
እንዲህ አሉ 
                           “ያባቶቻችን ጎጆ 
                           ይሁን ባዶ ይሁን ኦና 
                           በኛ ቁመት 
                           በኛ መጠን                                                             
                       አልተቀለሰምና፡፡” (ስብስብ ግጥሞች፣ 23)፡፡ 
አያቶቻቸው ባላቸው አቅምና ጥበብ ከምንም ተነስተው ለሚቀጥለው ትውልድ የሚጠቅም ባህልንና እሴትን ማለትም የስራ ባህልን (ስራ ወዳድነትን)፣ ጥሩ ስነምግባርን፣ መረዳዳትን፣ ደስታና ሃዘንን በጋራ ማሳለፍን፣ አንድነትን፣ መተሳሰብን፣ መቻቻልን … በነበራቸው የእድሜ ዘመን ሁላ ሳይደክሙና ሳይታክቱ የወጠኑ ለመሆናቸው የሚከተሉት ስንኞች ማስረጃ ናቸው፡፡


አያቶች!
በባዶ መስክ ተመራምረው
                            ጥበባቸውን
                            ዕድሜያቸውን
                            ገብረው
                            የጎጆ ንድፍ ሲያበጁ
                            አረጁ
                            ዘመናቸውን ፈጁ 
ስንኞቹ የቀደሙት አያቶች ለኑሮና ለቀጣይ ህይወት የነበራቸውን ቀና አመለካካት፣ ብልሃትናታታሪነት የሚገልጹ ናቸው ለማለት ይቻላል፡፡ አባቶችም የአያቶችን አመለካከት ፣እውቀትና ክህሎት እንዲሁም ባህልና እሴት  በቀናነት ተቀብለው፣ አከብረውና ጠብቀው ሲተገብሩት የኖሩ መሆኑን “አባቶች፣ መላ ዘመናቸውን፣ ጎጆ በመቀለስ አሳለፉ” በማለት የነበረውን ባህል በአግባቡ ይዘው እንዳኖሩና እንዳስተላለፉ ይገልጻል፡፡
በኢትዮጲያ የስነ ጽሁፍም ሆነ የታሪክ ጥናት እንደሚታየው የባህል ግጭት ጎልቶ የታየውና የወጣው ከጣሊያን ጦርነት በኋላ በተማረው ወጣት መሆኑ ይነገራል፡፡ ዘመናዊ ትምህርት ወደ አገራችን ከገባና ኢትዮጲያዊያንም ዘመናዊ ትምህርት ለመቅሰም ከሃገር ሲወጡ የባህል መቀላቀል ተከስቷል፡፡ የባህል መቀላቀል በመከሰቱም ግጭት ተፈጥሯል፡፡ ግጭቱም የተማረው ወጣት ከነባሩና ከአዲሱ የምእራባዊያን እውቀት የቱ እንደሚሻለው ለመምረጥ በመቸገሩ የተፈጠረ ነው፡፡ 
ለባህል ግጭት ለመዳረግ ምክንያት ከሆኑት ማህበራዊ ስርአቶች አንዱ ትምህርት ነው፡፡ ትምህርቱ ለኢትዮጲያዊው ወጣት ተጫኝ በመሆኑ ወጣቱን ለባይተዋርነት ዳርጎታል፡፡ ትምህርት ወጣቱን ባይተዋር ያደረገው ትምህርቱ ከራሱ ባህል ጋር ስላልተዋሃደና ስላልተያያዘ ነው፡፡ 
የተማረው ወጣት ከባህሉ የተነጠለው የተማረው ትምህርት አገር በቀል ከሆነው እውቀት ጋር ተሰናስሎ ባለመቅረቡ መሆኑን ፍቃደ አዘዘ እንደገለጹት፡፡ ትምህርት በፈጠረለት መንገድ የተጓዘው ወጣት ባህሉን ለመለወጥና አገሩን ለማበልጸግ ቢነሳም ለሃገሩ የሚያስብና ተቆርቋሪ እሱ ብቻ እንደሆነ አድርጎ በመቁጠሩ ከነባሩ ባህል ጋር ተለያይቷል፡፡ (Fekade, 1989, 84)
የዚህ ግጥም ገጸሰቦችም ከቀደሙት አባቶች ጥበብ የተለዩት ማህበረሰቡ የሚተዳደርባቸውን የተጻፉም ሆኑ ያልተጻፈ ሕግጋትን  ባለመጋራታቸው እና ባለመፈለጋቸው መሆኑን “ጎጆውን ለመውረስ ሳይከጅሉ” የሚለው ስንኝ ይገልጻል፡፡ አለመፈለጋቸው /ፍላጎት ማጣታቸው/  የመጣው ደግሞ ከላይ እንደተገለጸው የተማሩት ትምህርት አገር በቀል ከሆነው እውቀት ጋር ተጣጥሞ ባለመቅረቡ ተረጋግተው እንዳያስቡ፣ እንዳያመዛዝኑ፣ ጥቅምና ጉዳቱን እንዳይመረምሩ ስላደረጋቸው ነው ብሎ መናገር ይቻላል፡፡ እንዲህም በመሆኑ እራሳቸውን ዞር ብሎ ለማየት እድል ሳያገኙ በስሜት ፈረስ አስጋልቦ፣ በስጋዊ ጥቅም ደልሎ የራሳቸውን ማንነት አስጥሏቸዋል፡፡ 
ገጸሰቦቹ ፍላጎት ባሳጣቸው አዲስ ጥብብ፣ ባህልና እሴት ከተማሩ በኋላ የእናት የአባታቸው ጥበብ፣ ባህልና እሴት ቢታወሳቸውም ነጻነት የማይሰጥ እና አድካሚ ሆኖ ይታያቸዋል፡፡ በተቃራኒው አዲሱ ኑሮ ድካም ሳይጠይቅ የፈለጉትን ያስገኛል፤ ነጻነት ይሰጣል፤ ለደስታና ለፈንጠዝያ ይጋብዛል፡፡ እንዲህ ሆነው ቢኖሩም መንፈሳቸው ደስተኛ ባለመሆኑ ባይተዋር ናቸው፡፡ የነፍሳቸው ባዶነት ለፍርሃት ዳርጓቸዋል፡፡ ፍርሃታቸው ደግሞ  በሚያዩትና በሚሰሙት እንዳይደሰቱ ፣ያዩትን ሁሉ እንዲሸሹ አድርጓቸዋል፡፡ ይህም “ጎጆውን ለመውረስ ሳይከጅሉ” በሚለው ስንኝ ተገልጿል፡፡              
ገጸሰቦቹ የተገኙት ፣ ከቀደሙት አባቶችና እናቶች ነው፡፡ የሚኖሩትም ከእነሱው ጋር  ነው፡፡ ነገር ግን አስተሳሰባቸውን፣ ባህላቸውን ማለትም  የቀደሙትን አባቶችና እናቶች የአንድነትን፣ የመተሳሰብን ፣ የመቻቻልን… እሴት እንዲሁም የአለባበስና የአመጋገብ ስርአት  አይጋሩትም፤ ፍላጎትም አይታይባቸውም እንዲያውም በሚያዩትና በሚሰሙት ባለመደሰታቸው የአባቶቻቸውን ጥበብ ባህልና እሴት ሳይሞክሩት እንዲሸሹ አድርጓቸዋል፡፡ በዚህም የቀደሙት አባቶች እና የዘመኑ ልጆች በተቃራኒው  የቆሙ መሆናቸውን የሚከተሉት ስንኞች ይገልጻሉ፡፡


“ያባቶቻችን ጎጆ
                       ይሁን ባዶ ይሁን ኦና 
                       በኛ ቁመት 
                       በኛ መጠን                                                             
                       አልተቀለሰምና ፡፡” 
የቀደመውንየአባቶቻቸውን እሴት ጠብቀውና አስጠብቀው ለመቆየት ፍላጎት ከማጣታቸውም የተነሳ በአባቶች አንድነቷ  ጠብቆ፣ ሉአላዊነቷተከብሮ የቆየችውን /የኖረችውን/ ጥንታዊና ታሪካዊት አገር ለመከፋፈልና ለመበታተን የተነሱ ይመስላል፡፡ ይህ ደግሞ ለባህላቸው ባይተዋር መሆናቸውን ያስገነዝባል፡፡ ይሁን እንጂ ገጸሰቦቹ ባይተዋርነታቸውንስላልተገነዘቡት ከችግራቸው ለመውጣት ጥረት ሲያደርጉ አይታዩም፡፡
በመቀጠል አዳም እና ሚስቱ የተሰኘው ግጥም ይተነተናል፡፡የዚህ ግጥም ገጸ ሰቦች ዘመናዊ ናቸው፡፡ በዘመናዊነታቸውም ነባሩን ማህበራዊ ወግና ልማድ አይቀበሉትም፡፡ ለማህበራዊ ደንብ አለመገዛት ከሚያስከትሏቸው ምክንያቶች መካከል አንዱ ነባሩ ደንብና ባህል አዲሱን ባህል መቋቋም ሲያቅተው የሚፈጠር ነው፡፡ ከነዚህ መገለጫዎች ውስጥ የባልና ሚስት አለመግባባት የሚያመጣውን ውጤት ማየት ይቻላል፡፡ ይኸውም ባልና ሚስት መካከል በምክክር ወይም በውይይት ሊፈታ ይችል የነበረ እንቅፋት በተግባቦት መሰናክል ምክንያት ወደ ባሰ ጥልና ግጭት ሊያመራ ይችላል፡፡ ይህም በበኩሉ ለእነዚህ ግለሰቦች ማህበራዊ ቅጥፈት ወይም ከነባሩ ማህበራዊ ወግና ልማድ ማፈንገጥ መንስኤ ሊሆን ይችላል፡፡
ማህበራዊ ባይተዋርነት በትዳር ተወስኖ፣ ቃልን ጠብቆና ተማምኖ፣ አንተ ትብስ፣ አንቺ ትብሸ ተባብሎ መኖር አለመቻልን፣ የራስን ፍላጎት በመቆጣጠር ለሌላው ስሜት ተገዢ ሆኖ ከመኖር መራቅን፣ ለተወለዱ ልጆች ግድ የለሽ መሆንን፣ በትዳር ላይ መባለግንና በትዳር ቦታ ሴተኛ አዳሪነትን ወይም ወንደኛ አዳሪነትን ባህል ማድረግ፡፡ ውጤቱም ድብቅነት፣ አለመተማመን፣ አንዱ ሌላውን አለማወቅ ደረጃ ያደርሳል፡፡ ግለወጥነት፣ ምንአገባኝነት፣ ለእኔ ብቻ ባይነትም ከማህበራዊ ልማድ ውጪ ስለሆነ ለመልካም ሰውነት ባይተዋር ያደርጋል፡፡ሁኔታውም  “አዳም እና ሚስቱ” በተሰኘ ግጥም ተንጸባርቋል፡፡
አዳም የትላንቱ 
የጥንት የጠዋቱ 
ሳይለፋ ሳይታክት ተኝቶ ባደረ 
ዉሃ አጣጭ አቻዉን ተጎኑ ተቸረ፣
ይብላኝ ላሁኑ አዳም ለታካች ምስኪኑ
ምነዉ በተኛና በሸሸሁ ተጎኑ
ለምትል ሄዋኑ፡፡ (ስብስብ ግጥሞች፣ 12)
ግጥሙ ሁለቱን ማለትም የቀድሞውን ዘመንና የዘመናዊውን ገጸሰቦች በማነጻጻር የቀረበ ነው፡፡ ይሄውም  “አዳም የትናንቱ…እና ላሁኑ አዳም” በማለት ተገልጿል፡፡ ነባሩ ባህል ስለትዳር የነበረው አስተሳሰብና ተግባር ቃልን ጠብቆ መኖር፣ ትዳርን ትልቅና ቅዱስ አድርጎ በማስና በመቀበል ምንም እይነት ነገር ቢፈጠር እና አለመግባባት ቢኖርም እንኳን ለዘመድ፣ ለጓደኛ ፣ለአገር ሽማግሌ ጉዳዩን በማቅረብ ችግሩ እንዲፈታ ያደረጋል  እንጂ ትዳሩ ወይም ጋብቻው በሰበባ ሰበብ አይፈርስም ትዳሩም በመተሳሰብ፣ በመረዳዳት ላይ የተመሰረተ እና የፀና ነበር፡፡ አሁኑ ትውልድ ዘመናዊነን በማለትና ነባሩን ማህበራዊ ወግና ልማድ በመናቅና በመተው ትዳርን ሰበብ እና ምክንያት በመፈለግ የሚበተን በተለይም ጥቅምን ብቻ መሰረት ያደረገ በአንድ ምክንያት ችግር ቢያጋጥም ትዳሩ የሚፈርስ መሆኑን ወይም ደግሞ እንደ ቀድሞዉ ትዳር በመረዳዳትና በመተሳሰብ ላይ የሚመሰረት እንዳልሆነ የሚገልፅ ነው ይህም የተከሰተው ነባሩ ባህል አዲስ መጤውን ባህል መቋቋም ባለመቻሉና ትውልዱም ግራ መጋባት ውስጥ ስለገባ ለማህበራዊ ደንብ አለመገዛትን ሊያስከትል ችሏል፡፡
በመቀጠል ለትንተና የተመረጠው ላንዲት መስቲካ ሻጭ ብላቴና የተሰኘው ግጥም ነው፡፡ ግጥሙ የህጻን መጎሳቆል የሚታይበት ነው፡፡ ማህበረሰቡ በድርጊቱ ለመልካም ስነምግባር ባይተዋር ሆኗል፡፡ ብላቴናዋም ከሌሎች እገዛ እና እንክብካቤ በማጣቷ ባይተዋር እንድትሆን የተገደደችበት እና ድርጊቱን ዳር ቆሞ በተረበሸ ስሜት ይመለከት የነበረ ገጸሰብም አንድም ከራሱ አንድም ከአከባቢው ማህበረሰብ እንዲነጠል የሚገደድበትን ጽንሰ ሃሳብ የያዘ /የሚስተዋልበት/ ግጥም ነው፡፡

በደብተርሽ ምትክ፣ ትንሽ ሱቅ ታቅፈሽ
ካልፎ ሂያጅ እግር ስር፣ እንደ ድንቢጥ ከንፈሽ
ጋሼ ግዙኝ ስትይ፣ አንጋጠሸ ወደ ላይ
ለጉድ ተጎልቼ፣ የምታደርጊውን ሳይ
እራሴስ ይታመም፣ ምላሴን ምን ነካው
ግራዋ ይመስል፣ መረረኝ መስቲካው፤
አፈር ጠጠር ለብሶ፣ በዶዘር ተድጦ
መስኩ ከነጎርፉ
ሰማይ ከነዶፉ
ለጌቶች ተሽጦ
አተር ነው እያሉ፣ አፈር ዘግኖ መፍጨት
ገነት ነው እያሉ፣ መስክ ላይ መፈንጨት
ጠበል ነው እያሉ፣ ተጎርፉ መራጨት
ይህንን ማን ሰጥቶሽ
ገና በልጅነት፣ ልጅነት አምልጦሽ፤
በምቢልታ በዋሽንት፣ በከበሮ ታጥሮ
በክራር ተማግሮ
በቆመ ከተማ
እንባሽ ቅኝት የለው፣ ለሰው አይሰማ፤
ጠዋት የፎከረ፣ ቀትር ላይ ሲረታ 
ዛሬ ዝሎ ሲወድቅ፣ ትናንት የበረታ
ኑሮን ያህል ሽክም፣ ያላንቀልባ ሲያዝል
ምን ጸጋ ለብሶ ነው፣ ትከሻሽ የማዝል፡፡ (ማለዳ ድባብ፣ 47)
ሀዘን፣ ጸጸት፣ተስፋ ማጣት የሚደመጥበት ግጥም ነው፡፡ ግለወጥነት፣ ምንአገባኝነት፣ ለእኔ ብቻ ባይነት ከማህበራዊ ልማድ ውጪ ስለሆነ ለመልካም ሰውነት ባይተዋር ያደርጋል፡፡ ስለሆነም ብላቴናዋ የሚያግዛት፣ የሚሰማት እና ችግሯን ተረድቶ መፍትሄ የሚፈልግላት በማጣቷ ባይተዋር ሆናለች፡፡ ይሄውም ብላቴናዋ ገና በህጻንነቷ እራስን የማስተዳደር ሃላፊነት ተጥሎባት እንደ ህጻን ሳትቧርቅ፣ ሳትጫወት ፣እንክብካቤ ሳታገኝ እና እንደ እኩዮቿ ሳትማር ስትጎሳቆልና ስትንገላታ የሚያያትና የሚሰማት የለም ይህም ከግለኝነት፣ ከራስ ወዳድነት እና ከግድ የለሽነት የሚመነጭ ነው፡፡ በመሆኑም ብላቴናዋ ድጋፍ ለነፈጋት፣ያለአቅሟ ትልቅ ስቃይ ላሸከማት  ማህበረሰብ ባይተዋር ሆናለች፤ ማህበረሰቡም ችግሯን ባለማወቁና አይቶ እንዳላየ በመኖኑ ለህጻኗ ችግር ባይተዋር ሆኗል፡፡ ይህን ዳር ሆኖ የሚመለከተው ገጸሰብም ለገዛ ራሱና ለማህበረሰቡ  ባይተዋር ሆኗል፡፡
ማህበረሰቡ የብላቴናዋን ችግር ባለመገንዘቡና ትኩረት ባለመስጠቱ የብላቴናዋን ቅስም ሰብሮታል፡፡ አቅሟን ሳያገናዝብ ሃላፊነት ጭኗታል፡፡ የተመልካቹም ቅስም መሰበር የተከሰተው ህጻኗ ስቃይ ሲበረታባት በማየቱ እና ዝም በማለቱ ነው፡፡ ልጅቱ ትንሽ ፍሬ ናት፡፡ ክፉን ደጉን መለየት የማትችል፡፡ ገና ለጋ እንቡጥ አበባ ናት፡፡ “ካልፎ ሂያጅ እግር ስር፣ እንደ ድንቢጥ ከንፈሽ” የሚለው ስንኝ ለዚህ ማስረጃ ነው፡፡ ይህቺ ልጅ መቧረቅ፣ መፈንጠዝ፣ መደሰት፣ መጫወት፣ ክንፍ አውጥታ መብረር እና መማር ነበረባት፡፡ ማህበረሰቡም ቡረቃዋን፣ ፈንጠዝዋን፣ ጫወታዋን፣ ክንፍ አውጥታ መብረሯን እና መማሯን እየተመለከቱ የሚደሰቱባት ነበረች፡፡ በተቃራኒው ደስታን የሚያገኘው ያለድሜዋ በጮርቃነቷ  ከአቅሟ በላይ የሆነ ኃላፊነት ተጥሎባት ስትንገላታ፣ስትባዝን፣ ስትጠወልግ፣ በማየት ነው፡፡ 
ተራኪውንም ያሳዘነው እንዲህ እየሆነች እንደ ህጻን የሚያያት ማጣቷ ነው፡፡ ንግግሩ ለተቸገረ እንረዳለን ለሚለው ማህበረሰብ ነው፡፡ የኖረበትን የመረዳዳት እሴት ገድሎ በመቅበሩ ነው የሚያዝንበት፡፡ የተቸገረችውን እያየ እና እየሰማ ዝም የሚለው ምን አገባኝ ባይ በመሆኑ፤ ለሰው ደራሹ ሰው መሆኑን ባለመረዳቱ፤ መረዳዳት፣ ማህበራዊነት፣ ሞቶ በመቀበሩ ለዚህ እንግልት በመብቃቷ ተስፋ በመቁረጥ ከዚህ አንድነት ትለያለች፡፡ የሚወቅሰው እራሱንም ጭምር ነው፡፡ ብላቴናዋን ሊደርስላት፣ ሊረዳት ባለመቻሉ እራሱን ይወቅሳል፡፡ ጸጸቱና እራሱን መውቀሱ ግን “ጅብ ካለፈ ውሻ ጮኸ” አይነት ነው፡፡ ጸጸቱን የከፋ የሚያደርገውም ይህ ነው፡፡ ቁጭቱንም በሚከተሉት ስንኞችገልጿል፡፡
ለጉድ ተጎልቼ፣የምታደርጊውን ሳይ
እራሴስ ይታመም፣ ምላሴን ምን ነካው 
ብላቴናዋ በደረሰባት ተደራራቢ ችግር ከማህበረሰቡ ስትለይ ማህበረሰቡ ደግሞ እራሱ ከተመቸው ለሌላ ባለማሰቡ ለመልካም ነገር ባይተዋር ሆኗል፡፡ ተራኪውም ለራሱ አእምሮአዊ ክንውን ባይተዋር ሆኗል፡፡ ድርጊቱም የከፋና አስነዋሪ መሆኑን በግራዋ ተምሳሌትነት ገልጿል፡፡ ለዚህም “ግራዋ ይመስል፣ መረረኝ መስቲካው፤” የሚለው ስንኝ ማስረጃ ነው፡፡
ቀጥሎ የሚተነተነው ጣይ እና አንሺ የተሰኘው ግጥም ነው፡፡ በምእራፍ ሁለት እንደተገለው ማህበራዊ ባይተዋርነት ማህበረሰቡ የሚተዳደርበትን ሕግና ደንብ አለማክበር እና ለትእዛዙ አለመገዛት በሃሳብም ሆነ በድርጊት ከሚኖሩበት ማኅበረሰብ መነጠልን አስከትሎ ይመጣል፡፡ በተለይ ከማኅበረሰቡ ባህልና ወግ ጋር ተጣጥመው መጓዝ የማይሆንላቸው አዳዲስ ሥርዓቶች በሚመጡበት ወቅት ከነባሩ ባህል ጋር ውዝግብ ውስጥ ይገባሉ፡፡ ይህ ውዝግብ ደግሞ ግለሰቡን ከፍ ሲልም ማኅበረሰቡን ለግራ መጋባት በመዳረግ ወደማያውቀው አለም እንዲሸሽ ያደርገዋል፡፡ ለሚኖርበት ሥርዓተ ማኅበር ስርአት ተገዢ መሆን አለመቻል ለባህልና ለወግ ባይተዋር መሆንን ያስከትላል፡፡ ጣይ እና አንሺ የተሰኘው ግጥም ይህ የሚንጸባረቅበት ነው፡፡ የግጥሙ ገጸሰብ ከነባሩ ማህበራዊ ልማድ ውጪ በሆነ መንገድ የተጎሳቆለና የተሰቃየ ነው፡፡ ስለሆነም ገጸሰቡ ያለውን ሁሉ ተዘርፎ በመጨረሻም ከአዕምሮው ተናጥቦ እራሱን ለመሳት በቅቷል፡፡
ገጸሰቡ በደረሰበት ኢስነምግባራዊ ድርጊት የገጣሚው ስሜት ተነክቷል፡፡ አነጋገሩ ከሙሾ አወራረድ የሚነጻጸር ነው፡፡ የቅርብ ዘመዱ የሞተበት መስሏል፡፡ የሚናገረው ለተበደለው ስንቅ አይሆንም፤ የሱን ነገር ሁሉ እንደወሰዱበት ይናገራል፡፡ ይህም የገጸሰቡን ስሜት (ብሶት) ይቀሰቅስበት እንደሆነ ነው እንጂ አይጠቅመውም፡፡ “በሄደበት ሁሉ፣ እየተከተሉ፣ በጣለው ሲያጌጡ፣ በጣለው ሲያተርፉ” የሚሉት ስንኞች ሌሎች በሱ ንብረት እንደ ተጠቀሙ ይገልጻሉ፡፡ ይህ ሃሳብ ትዝብትም ቁጭትም ነው፡፡ በመሆኑም ሁኔታውን በተሰበረ ስሜት እንዲህ ይገልጸዋል፡፡
ደሞዙን ቢጥል
አንስተው ጠጡበት
ባርኔጣውን ቢጥል
ወስደው ደመቁበት
ከዘራውን ቢጥል
ተመረኮዙበት
በሄደበት ሁሉ 
እየተከተሉ
በጣለው ሲያጌጡ
በጣለው ሲያተርፉ
ራሱን ሲጥል ግን
አይተውት አለፉ፡፡ (ስብስብ ግትሞች፣ 31)
ገጣሚው ለገጸሰቡ ጉዳት፣ ጉስቁልና እና አይምሮ መቃወስ አዝኗል፡፡ በተቃራኒው ሰው የመሆን ክብሩን ገድሎ በቀረበው ለእኔ እንጂ ለእሱ በማይለው ማህበረሰብ  ስሜቱ ተሰብሯል፡፡  ይህም ነባሩ ማህበራዊ እሴት መተዛዘን፣ አብሮ ማደግ እና መተሳሰብ  ለሆድ በማደር፣ በጥቅም በመደለል መለወጡን ያሳያል፡፡ ገጣሚው የገጸሰቡ ኃብት እና ስብእና (ህልውና) በበዳዮቹ እጅ ስለገባ ተቆጭቷል፡፡ እንዲቆጭና እንዲፈራ ያደረገውም  የማህበረሰቡ የስብእና መንጠፍ ነው፡፡ ምክንያቱም እስካሁን ማህበረሰቡ በመተሳሰብ፣ በመተጋገዝ፣ እንተ ትብስ፣ አንቺ ትብሽ እየተባባለና እየተዛዘነ የሚኖር ነበር፡፡ አሁን ግን ባልተለመደ ሁኔታ ግለኝነትና ጥቅምን በማሳደድ ሌሎችን መጠቀሚያና መረማመጃ አድርጎ ለባይተዋርነት ሲከፋም ለወፈፌነት የሚዳርግ ሆኗል፡፡ ድርጊቱም ገጸሰቡን ብቻ ሳይሆን ገጣሚውንም ጭምር  ለማህበራዊ እሴት ባይተዋር አድርጎታል፡፡ ይህም
                        በጣለው ሲያጌጡ
በጣለው ሲያተርፉ
ራሱን ሲጥል ግን
አይተውት አለፉ በሚሉት ስንኞች ተገልጿል፡፡
በአጠቃላይ ለማህበራዊ ባይተዋርነት የተዳረገው ገጸሰቡ ብቻ ሳይሆን በአከባቢው /በዙሪያው/ ያሉ የማህበረሰቡ ክፍሎችም ለመልካም ማህበራዊ እሴቶች ተገዢ ባለመሆናቸው ብቻ ሳይሆን በተቃራኒው ለዝርፊያ የተሰለፉ በመሆናቸው ችግሩ የሚታይባቸው ናቸው ለማለት ይቻላል፡፡
በመጨረሻም ለትንተና የተመረጠው ማህበራዊ ባይተዋርነት የሚንጸባረቁበት አባ ይፍቱኝ የተሰኘው ግጥም ነው፡፡ እንደ ዲቮራህ ካሌኪን እና ፊሽማን ማህበራዊ ባይተዋርነት ከሚኖሩበት ማህበረሰብ በአስተሳሰብ እና መሰል ድርጊቶች መለየት ነው፡፡ በሚከተለው ግጥምም የተንጸባረቀው ይኼው ነው፡፡
አባ ይፍቱኝ
ሲኦል አለ ሲሉኝ፣ የለም ብየ ክጀ
የባልቴት ተረት ነው፣ በማለት ቀልጀ
አውቄ በድፍረት፣ በድያለሁና
ያንጹኝ በንሰሃ፣ ያንሱኝ በቀኖና
ሲኦል ከነጭፍራው፣ በጉም ተሸፍኖ
እንዴት ሳላየው ኖርኩ፣ ካጠገቤ ሆኖ
አባ ይፍቱኝ
ሰይጣን ብሎ ነገር፣ የተጭበረበረ
ዋዛ ነው ቧልት ነው፣ ብየ አስብ ነበረ
ይሄው እውነት ሆኖ፣ ዋዛና ተረቱ
ባይኔ በብረቱ 
ዲያብሎስን አየሁት፣ በሸሚዝ ዘንጦ
እልፍ ግዳይ ጥሎ፣ ቸብቸቦ ጨብጦ
አባ
ልክ እንደ ብርሌ፣ አጥንት ሲከሰክስ
አባይን አዋሽን፣ የሚያስንቅ ደም ሲፈስ
ለምለም ፍጥረት ሁላ፣ ወደ አመድ ሲመለስ
ልክ እንደ ጧፍ ሐውልት፣ ምስኪኖች ሲጋዩ
ምድጃው ዳር ሆነው፣ ይህንን እያዩ
ገሃነም ከላይ ነው፣ ብለው መሳትዎ
እስዎ እንደፈቱኝ፣ እግዚሃር ይፍታዎ፡፡ (የማለዳ ድባብ ፣ 75)
የዚህ ግጥም ገጸሰብ ከነባሩ ማህበረሰብ ተለይቷል፡፡ ይህ መለየትም በአካል ሳይሆን በመንፈስ /በህሊና/ ነው፡፡ በአካል ከማህበረሰብ ጋር እየኖረ በአስተሳሰብ እና በአመለካከት መለየቱ ለጸጸት ለሃዘን ዳርጎታል፡፡ ለጸጸት የዳረገውም የነሱ አስተሳስብ ትክክል ሆኖ በማግኘቱ እና የእሱ ስህተትም ከአስተዋይነት ጉድለት እንደሆነ በማመኑ ከስተቱ በመመለስ ከጸጸት ለመዳን ብሎም በአስተሳሰብ ከማህበረሰቡ ጋር ለመዋሃድ የነፍስ አባቱ ከችግሩ እንዲያነጹት የሚማጸን ለመሆኑ የሚከተሉት ስንኞች ማስረጃ ናቸው፡፡ 
አባ ይፍቱኝ
ሲኦል አለ ሲሉኝ፣ የለም ብየ ክጀ
የባልቴት ተረት ነው፣ በማለት ቀልጀ
አውቄ በድፍረት፣ በድያለሁና
ያንጹኝ በንሰሃ፣ ያንሱኝ በቀኖና
ሲኦል ከነጭፍራው፣ በጉም ተሸፍኖ
እንዴት ሳላየው ኖርኩ፣ ካጠገቤ ሆኖ
ገጸሰቡ  በኖረው /በቀድሞው/ ባህልና አሁን ተገኝቶ ቦታ ለማስለቀቅ በሚጥረው ባህል መካካል ሲዋልል ይታያል፡፡ ግጭቱም ህሊና ውስጥ ስለሚካሄድ አዲሱና አሮጌው ባህል እኔ አሸንፍ፣ እኔ አሸንፍ አእምሮን የጦርነት መፋለሚያ አድርገውታል፡፡ የሁለቱ ጦርነት ስብእናውን ወጥረው ስለያዙት ለሃሳብ መምታታት ተዳርጓል፡፡ ይሁን እንጂ ከራሱ ጋር ታግሎ ሁለቱን በማወዳደር ቀደም ሲል የናቀውንና ያሾፈበትን ባህል ለመምረጥ የተገደደ ለመሆኑ የሚከተሉት ስንኞች ማረጋገጫ ናቸው፡፡ 
ሰይጣን ብሎ ነገር፣ የተጭበረበረ
ዋዛ ነው ቧልት ነው፣ ብየ አስብ ነበረ
ይሄው እውነት ሆኖ፣ ዋዛና ተረቱ
ባይኔ በብረቱ 
ዲያብሎስን አየሁት፣ በሸሚዝ ዘንጦ
እልፍ ግዳይ ጥሎ፣ ቸብቸቦ ጨብጦ
ገጸሰቡ የቀደመውን አስተሳሰብ እና ባህል የተሻለ ነው ብሎ ቢመርጠውም አልተቀበለውም /አላመነበትም/፡፡ ምክንያቱም እነሱ የሚያምኑት ሲኦል በሰማይ እንዳለ ነው፡፡ እሱ ግን ሲኦል እዚሁ አጠገባችን የሚሰራው በደልና ግፍ ነው የሚል አስተሳሰብ /እምነት/ ያለው ከመሆኑም በላይ ማህበረሰቡ የሚያከብራቸውንና ትልቅ ቦታ የሚሰጣቸውን አባቶች እደየተሳሳቱ እና  ንሰሃ መግባት እንዳለባቸው በሚከተሉት ስንኞች ይገልጻል፡፡ 
ልክ እንደ ብርሌ፣ አጥንት ሲከሰክስ
አባይን አዋሽን፣ የሚያስንቅ ደም ሲፈስ
ለምለም ፍጥረት ሁላ፣ ወደ አመድ ሲመለስ
ልክ እንደ ጧፍ ሐውልት፣ ምስኪኖች ሲጋዩ
ምድጃው ዳር ሆነው፣ ይህንን እያዩ
ገሃነም ከላይ ነው፣ ብለው መሳትዎ
እስዎ እንደፈቱኝ፣ እግዚሃር ይፍታዎ፡፡
በአጠቃላይ ገጸሰቡ ከሃይማኖት አባቶችም ሆነ ከማህበረሰቡ አስተሳሰብ ተነጥሏል፡፡ ምክንያቱም  እኩይ ተግባራት የሚፈጸመው  በአከባቢው ማህበረስብ ውስጥ በመሆኑ፣ አባቶችም ይህን እያዩ የተግባሩን አስከፊነት ማስተማርና መውገዝ ሲገባቸው ዝም በማለታቸው እና ለምእመናኑም የሚያስተምሩት የሌለውንና የማይታየውን ነው፡፡ የሚል ከማህበረሰቡ ያፈነገጠ አስተሳሰብ ያለው በመሆኑ ለማህበራዊ ባይተዋርነት የተዳረገ ነው፡፡
[bookmark: _Toc523068336][bookmark: _Toc523068468]3.2. ለስልጣን ባይተዋር መሆን (Powerlessness)
በግጥሞቹ ከተነሱ ጉዳዩች ውስጥ አንዱ ለስልጣን ባይተዋር መሆን ነው፡፡ “ህዝቡ ለውጥ ያመጣሉ፣ ኑሯቸንን ያሻሽላሉ፣ አገርን ያለማሉ፣ ያሳድጋሉ ብሎ ተስፋ እያደረገ እነሱ ግን ካለፈው የባሱ፣ አገሪቱን ቁልቁል ህዝቡንም እምቀመቃት የሚከቱ ሲሆኑ፣ ሲነግራቸው የማይሰሙ፣ ሲተቿቸው የሚቀየሙ ሲሆኑ፣ ለህዝቡ ጥያቄ ጆሮ ዳባ ልበስ ካሉ ከህዝብ ልብ ውስጥ ይሞታሉ፡፡ ህዝቡም እያሉ እንደሌሉ ይቆጥራቸዋል፡፡ ስማቸውን ቀይረው ሌላ ስም ያወጣላቸዋል፡፡ ሲጠሩት ሰልፍ ቢወጣም፣ ሲሰበስቡት ቢሰበሰብም፣ ሲያዙት ቢያዋጣም፣ ሲናገሩት ቢያጨበጭብም፣ ሲናገሩት የሰማ ቢመስልም እርሱ ግን አንዳች አስቸጋሪ ፍጡርን ከፊቱ ስሎ መሪዎቹ ገና ቀደሞ በልቡ እንደሞቱ ይቆጥራቸዋል፡፡” (ዳንኤል፣ 2002፣137-138) ማህበረሰብ የሚያስተዳድረው አካል የገጠመውን ችግር በቀላሉ እንዲፈታለት ማግኘት አልችል ሲልና ለደጅ ጥናት ሲዳረግ ስልጣን ላለው አካል ባይተዋር ይሆናል፡፡ ባለስልጣኑም የተቀመጠለትን ኃላፊነቱን ካልተወጣና ምክንያት እየደረደረ ከማህበረሰቡ ከራቀ ለሚሰራው ስራም ሆነ ለማህበረሰቡ ችግር  ባይተዋር ይሆናል፡፡ ይድረስ ለጥም ሚኒስትር በተሰኘ ግጥም በውሃ ችግር የተሰቃየ ገጸ ሰብ አለ፡፡ የገጸሰቡ ብሶት በግጥሙ እንደሚከተለው ቀርቧል፡፡
ይድረስ ለጥም ሚኒስትር 
ባልጠጣ ነው ለሚያስከፍሉ 
ጥም በቧንቧ ለሚያከፋፍሉ 
እንዴት አሉ
እንዴት ዋሉ፤
አለሁ በከፍተኛ ጥም
ባገሬ ተስፋ ብቆርጥም 
በጅቡቲ እየተፅናናሁ 
አቧራየን እየተጣሁ 
ጠጠሮቼን እየሸናሁ፤
ዘለቅሁት ይህን አመት 
 የተሸመነ እድፍ ለብሼ 
 እንደ ማለዳ ድመት፣ ፊቴን በምራቄ አብሼ 
 ሺህ ጀሪካን ከፊቴ 
ሺህ ጀሪካን ከኋላየ፣ አግተልትየ አሰልፌ 
ምድረ ባዶውንበመስኖ፣ቤቴድረስጠልፌ፡፡ (የማልዳ ድባብ 2009፣71)                                                                                                                                      
ገጸሰቡ በውሃ ችግር ምክንያት ብዙ ስቃይ አሳልፏል፡፡ ስቃዩና ብሶቱም የእሱ ብቻ ሳይሆን የማህበረሰቡም ጭምር ነው፡፡ ህዝቡ ውሃ ይገኛል ተብሎ በሚታሰብበት ቦታ ሁሉ ጃሪካኑን አሰልፎ  ውሃ ሲጠብቅና ሲንገላታ የኖረ መሆኑንን “ሺህ ጀሪካን ከፊቴ፣ ሺህ ጀሪካን ከኋላየ፣ አግተልትየ አሰልፌ”  በሚሉት ስንኞች ገልጿል፡፡ በዚህም ገጸሰቡም ሆነ ህዝቡ ለባለስልጣኑ ባይተዋር ሆኗል፡፡ የውሃ ልማት ባለስልጣናት ባንቦውን በየቤቱ ከመዘርጋት የዘለለ ህዝቡን የውሃ ተጠቃሚ እንዳላደረጉ /አለማድረጋቸውን/ የህዝቡን ችግር ለመፍታት ሳይሆን ሰርቻለሁ ለማለት ወይም ለይስሙላ /ለታይታ/ ብቻ የውሃ ቱቦ /ውሃ/ በየቤቱ እያስገቡ ህዝቡ ውሃ ሳያገኝ የኖረ መሆኑን “ምድረ ባዶውን በመስኖ፣ ቤቴ ድረስ ጠልፌ” በሚለው ስንኝ ገልጾታል፡፡ በመሆኑም ባለስልጣኑ የተቀመጠላቸውን ኃላፊነት  ባለመወጣታቸው፤  አስመሳይ በመሆናቸው  ለሚሰሩት  ስራም ሆነ ለማህበረሰቡ ችግር  ባይተዋር ሆነዋል፡፡ 
ባለስልጣኑ የተሰማሩበትን ስራ ባለመገንዘባቸው፣ ሃለፊነታቸውን በአግባቡ ባለመወጣታቸው፣ ችግሩንና ብሶቱን ባለመረዳታቸው እና  ከተቀመጡበት ሃላፊነት በተቃራኒ የቆሙ በመሆናቸው እያሉ እንደሌሉ በመቁጠር ስማቸውን ቀይሮ  ሌላ ስም አውጥቶላቸዋል፡፡ ይህም  “ይድረስ ለጥም ሚኒስቴር” በሚለው ስንኝ ተገልጿል፡፡ ባለስልጣኑ ስልጣን ወንበር ላይ ይቀመጡ እንጂ ለስልጣኑ ባይተዋር ናቸው፡፡ አንባገነን ሆነው ድርጊትን ሲፈጽሙ እና ሲያስፈጽሙ ይታያሉ፡፡ ህዝቡን አሳምነው ተከታዮቻቸው ለማድረግ ከመሞከር ይልቅ ስልጣናቸውን መከታ በማድረግ ህዝቡን ውሃ አስገብተሃል፣ የልማትም ተጠቃሚ ሆነሃል በማለት ያልተጠቀመበትንና ያላመነበትን የሚያስከፍሉ መሆናቸውን “ባልጠጣ ነው ለሚያስከፍሉ” በሚለው ስንኝ ተገልጿል፡፡ ይህ ደግሞ ህዝቡ የተለያዩ ክፍያዎችን ሲጠየቅ ክፍያ የሚፈጽመው አምኖበት ሳይሆን ግዴታው ስለሆነ ብቻ የሚፈጽመው መሆኑንን ያመላክታል ስለሆነም ማህበረሰቡም ለስልጣን ባይተዋር ሆኗል፡፡
ገጸሰቡ በሚፈጸመው ድርጊት ስሜቱ በመጎዳቱና በባለስልጣናት የሚፈጸማው በደል ተስፋ ያስቆረጠው መሆኑንን “ባገሬ ተስፋ ብቆርጥም” በማለት ገልጾታል፡፡ ከዚህም ገጸሰቡ ከችግሩ ለመውጣት ጥረት አለማድረጉንና የሌሎች አገርን አሻግሮ እየተመለከተ በምኞት የሚኖር መሆኑንን  “በጅቡቲ እየተጽናናሁ” በማለት ገልጾታል፡፡
በመቀጠል የሚተነተነው ሉላዊነት የተሰኘው ግጥም ነው፡፡ ቀደም ሲል እንደተገለጸው ለስልጣን ባይተዋር መሆን ስልጣን ላይ ያለው ራሱ ከተመቸው እና ለሚያስተዳድረው ህዝብ ካላሰበ ህዝቡ የራሱን አድማስ ከልሎ በሚካሄደው ፖለቲካዊ እንቅስቃሴ ደንታ የሌለው የሚሆንበት፤ አልደርስብህም አትድረስብኝ ብሎ አንዱ ሌላውን የሚያገልበት ፣ ህዝቡ ለመኖር ሲል የታዘውን  ገንዘብ የሚከፍልበት ፣የታዘዘውን የሚፈጽምበት እና የከፈለው ገንዘብና የሚፈጽመው ተግባር ለሃገር ይጠቅማል የሚል መንፈስ የራቀበት ግንኙነት ነው፡፡ ስልጣን ላይ ያለውም በየደረጃው እራሱን እንጂ ሌሎችን የማያይበት፣ ህዝበን ተከታዩ ለማድረግ የማይሞክርበት፤ ህዝቡም ባለስልጣኑ ሲፈቅድ (ሲፈልግ) ብቻ የሚያገኝበት አንዱ ለሌላው ግልጽ የማይሆኑበት ክስተት ነው፡፡ ይህም ክስተት ሉላዊነት በተሰኘው ግጥም ተንጸባርቋል፡፡ በግጥሙ ሌሎች ስልጣን በመያዛቸው ደልቷቸው ሲኖሩ ህዝቡ ግን እየተሰቃየ እንደሚኖር ይገልጻል፡፡
የጋራችን አለም፣
የጋራችን ሰማይ 
የብቻችን ህመም፣ 
የብቻችን ስቃይ፡፡ (ስብሳባ ግጥሞች 2001፣87)
ገጸሰቡ አገሪቷ የሁሉም ሆና ሁላችንም በአገሪቷ ሃብት እና ነጻነት መጠቀም ሲገባን የህንን እድል አላገኘንም እንዲያውም ባለስልጣኑ እራሱንና በዙሪያው ያሉትን ከመጥቀም ባለፈ የህዝቡን ችግር አልተረዳም የሚል እሳቤ አለው፤ ስለሆነም  ስልጣን ላይ ያለው ባለስልጣን ለህዝቡ ችግር ባይተዋር ነው፡፡ ይህም “የብቻችን ህመም፣ የብቻችን  ስቃይ” በሚለው ስንኝ ተገልጿል፡፡ ባለስልጣኑ ለህዝቡ ችግር ባይተዋር በመሆኑ እና ለህዝቡ ተገቢውን አገልግሎት ባለመስጠቱ ህዝቡ ለባለስልጣኑና ለወገኑ ባይተዋር ይሆናል፡፡ ለስልጣን ባይተዋር መሆን በቀላሉ መፍትሄ ካላገኘና ባይተዋር የተደረገው ብዙሃን ከሆነ አመጽ አስነስቶ ያገኘውን ጠራርጎና በደም ማእበል አጥቦ ይሄዳል፡፡ ስልጣን ላይ ሳይወጣ ለሃገር ለወገን ተቆርቋሪ መስሎ፣ ስልጣን ኮርቻ ላይ ከተፈናጠጠ በኋላ ግን ከቀድሞ የባሰ ሲሆን፣ በቃሉ የሚያነበንበውን በተግባር መተግበር ሲሳነው እና የተጨበጠ ነገር ማድረግ ሲያቅተው  ባይተዋርነት ይፈጠራል፡፡ ህዝቡ ደግሞ ዛሬ ምን ሊናገር ይሆን ከማለት የዘለለ በሁለቱ መካከል ቅርርብ ባለመኖሩ ተናጋሪው ይለፈልፋል፤ የሚናገረው ግን ሰሚ የለውም ፡፡ ህዝቡም ለእኔ ነው የተናገረው አይልም፡፡ ምንም እንኳን አገሪቱ የጋራ ብተሆንም የተወሰነው /ባለስልጣኑ/ እንደልቡ የፈለገውን አድርጎ ፈላጭ ቆረጭ ሆኖ የሚኖር ሲሆን ሌላው /ህዝቡ/ ደግሞ በግዞት እተሰቃየና እየታመመ /እየተቆጨ/ የሚኖር በመሆኑ ባለስልጣኑ ለህዝቡ ቅርበት ኖሮት አገሪቱ የህዝቡም ጭምር መሆኗን ተገንዝቦ የተቀመጠበትን ሃላፊነት  በአግባቡ ባለመወጣቱና በህዝቡም ተቀባይነት ባለማግኘቱ   ለስልጣኑ ባይተዋር ሆኗል፡፡ ህዝቡም  በጢቂት እራስ ወዳዶችና ስግብግቦች የገዛ አገሩን ንብረትና ነጻነት በመነፈጉ ለባለስልጣኑ ባይተዋር ሆኗል፡፡ በግጥሙ ማህበረሰቡም ሆነ ገጸሰቡ ብሶታቸውን እና ያለውን ችግር ከመግለጽ በዘለለ ከባይተዋርነት ለመውጣት ጥረት ሲያደርጉ አይታይም፡፡
በመቀጠል የሚተነተነው ግጥም ከዚሁ ጋር ተቀራራቢነት ያለውን  የስልጣን ባይተዋርነት የሚንጸባረቅበት ጎሳሳ ስጋ  የተሰኘው ግጥም ነው፡፡
እልፍ ከሲታዎች ቀጥነው የሞገጉ
ስጋችን የት ሄዳ? ብለው ሲፈልጉ
በየሸንተረሩ፣ በየጥጋጥጉ
አስሰው አስሰው በምድር በስማይ 	
አገኙት ቦርጭ ኾኖ ባንድ ሰው ገላ ላይ፡፡ (የስብስብ ግጥም፣17)
በዚህ አጭር ግጥም የተነሳው ጭብጥ ሚስጥራዊ በሆነ መልኩ ስለ ሙስና የተገለፀበት ነው ለማለት ይቻላል፡፡ የዚህ ግጥም ገጸሰቦች ለችግር የተጋለጡ እና ኢሰብአዊ ድርጊት እየተፈጸመባቸው ከሰውነት ግብር እንዲወጡ የተደረጉ ወይም ከፍተኛ ስቃይና በደል የደረሰባቸው  መሆኑን “እልፍ ከሲታዎች ቀጥ ነው የሞገጉ” የሚለው ስንኝ ማረጋጋጫ ነው፡፡ በመሆኑም የገጸሰቦቹን ችግር፣ ስቃይ፣ ጭቆና ተመልክቶ ፍርድ ተጓደለ፣ ድሃ ተበደለ የሚል ባለስልጣን በመጥፋቱ ለባይተዋርነት ተዳርገዋል፡፡ ይሁን እንጂ ተስፋ አልቆረጡም፡፡ ተስፋ በመቁረጥ ፋንታ የችግራቸውን መንስኤ ለማወቅ ፍለጋ የጀመሩ መሆኑን “ስጋችን የት ሄደ ብለው ሲፈልጉ” የሚለው ስንኝ ያመላክታል፡፡ ፍለጋቸውም ቀላልና ለይስሙላ አልነበረም  ሀብታችን ገንዘባችን የት ነው ብለው በመጠየቃቸውና እያንዳንዱን ቦታ ደከመን ሰለቸን ሳይሉ በመፈለጋቸው የችግራቸውን መንስኤ ለማግኘት ችለዋል፡፡ በመሆኑም የአገሪቱ ባለስልጣናት የህዝቡን ንብረት፣ ሀብት እየሰበሰቡ ለራሳቸው እንደሚያጠራቅሙ ወይም የነሱ ሃብትና ንብረት በባለስልጣኑ በመወሰዱ መሆኑን  “አገኙት ቦርጭ ኾኖ ባንድ ሰው ገላ ላይ፡፡” በሚለው ስንኝ ተገልጿል፡፡ በአጠቃላይ የዚህ ግጥም ገጸሰቦች ለባለስልጣኑ ተግባርና አመራር ባይተዋር ሆኗል፡፡ ከባይተዋርነታቸውም ለመውጣት ጥረት አድርገዋል፡፡ 
በመቀጠል የሚተነተነው የስልጣን ባይተዋርነት የሚንጸባረቅበት ላንዲት ተመጽዋች ብላቴና የተሰኘው ግጥም ነው፡፡  የዚህ ግጥም ገጸሰብ  ዲሪቶ (የተቀዳደደና የተጣጣፈ) ለብሳ ጎዳና ላይ የወደቀች ሴት ናት፡፡ ገጸሰቧ የባለስልጣኑ አስመሳይነት ለሌሎች ጎብኝዎች  እንዳይጋለጥ በመንግስት አካላት የተባረረች እና ጥግ ይዛ የቆመች ናት፡፡ ይህ ድርጊት የገጣሚውን ቀልብ ስቦ የተጎጂዋን ታሪክ እንዲጽፍ አስገድዶታል ለማለት ይቻላል፡፡  
በቱሪስት አይን ውስጥ፣ ጠውልጋ እንዳትታይ
ከገጽታ ገንቢው፣ ግብዝ አደባባይ
የጠገበ ፖሊስ፣ የመንገድ አስከልካይ
ገፍቶ ያባረራት
ጥግ ይዛ የቆመች፣ እንደ መንገድ መብራት 
ትግሏ ጎደሎ ቀን ፣ ግቧ የማታ ራት
ኩራቴን ላካፍላት፣ እፍረቷን ልጋራት፤
ድሪቶ ባይለብስ፣ ባካል ባይመነምን
ሁሉም ተመጽዋች ነው
አዱኛ ተሰጥቶት፣ ጤና የሚለምን
ጉልበት ስልጣን ተርፎት፣ ፍቅር የሚለምን
በጸጋ ተራቁቶ፣ ህልሙን የሚሸምን፡፡ (የማለዳ ደረባብ፣ 81)
የግጥሙ ገጸሰብ ጉስቁልና፣መገፋትና የስብእና መድቀቅ እንደደረሰባት ተገልጿል፡፡ አጻጻፉም ስሜቱን ለአንባቢ የሚያዋርስ ነው፡፡ አገሪቷን አልምተናል፣ አሳድገናል በዚህም ድህነትን አጥፈተናል ብለው የሚደሰኩሩ ባለስልጣናት ቃላባይእነታቸው (ውሸታም መሆናቸው) በሌሎች አካላት እንዳይታወቅባቸው እና ትችት እንዳይደርስባቸው የበላይ አለቆቻቸውን ከውርደት ለመጠበቅ ሲባል ገጸሰቧ እንደ ሰው ሳትቆጠር የአገርን ገጽታ ታበላሻለች በማለት እንደ አስነዋሪ ነገር ተቆጥራእና ነጻነቷን ተነፍጋ  በግብዞች የተባራረች ስለመሆኗ የሚከተሉት ስንኞች ማስረጃ ናቸው፡፡
                  በቱሪስት አይን ውስጥ፣ ጠውልጋ እንዳትታይ
ከገጽታ ገንቢው፣ ግብዝ አደባባይ
የጠገበ ፖሊስ፣ የመንገድ አስከልካይ
ገፍቶ ያባረራት
ገጸሰቧ ከችግሯ ለመውጣት ብትፍጨረጨርም ስላልተሳካላት ዳር ሆና ለሁሉም ጥሩ ቀን ወይም መልካም አስተዳደር እስኪመጣ በትዕእግስት ትጠብቃለች፡፡ ይህም “እንደ መንገድ መብራት” በሚለው ተምሳሌት ተገልጿል ለማለት ይቻላል፡፡ ምክንያቱም የመንገድ ዳር መብራት ያለአድሎ ለሁሉም መንገደኛ እኩል ብርሃን ይሰጣልና፡፡
ባይተዋርነት ተጨቋኞችን ብቻ የሚያጠቃ አይደለም፡፡ ጨቋኙም ከሚጮቅነው ጋር መግባባት ፤ ሃሳብ ለሃሳብ መለዋወጥና ሰጥቶ መቀበል የማይቻል በመሆኑ ባይተዋር ይሆናል፡፡ የመንግስት ባለስልጣኑ /ፖሊሱ/ ያስተማረውን ማህበረሰብ አክብሮ የሰጠውን ሃላፊነት በአግባቡ፣ በታማኝነት እና በእውነት መወጣት ባለመቻሉ ተምሮ እንዳልተማረ ከመሆኑም በላይ ስጋው ለምልሞ ህሊናው የጠወለገ መሆኑን “በጸጋ ተራቁቶ፣ ህልሙን የሚሸምን” የሚለው ስንኝ ማረጋጋጫ ነው፡፡ በድርጊቱም ለማህበረሰቡም ሆነ ለሃላፊነቱ ባይተዋር ሆኗል፡፡  በሌላ በኩል ደግሞ ስልጣኑን መከታ አድርጎ ሌሎችን /ገጸሰቧን/ የሚበድል /የሚጨቁን/ ፣ችግራቸውን ለመረዳትና ለመፍታት የማይችል  በመሆኑ ማህበረሰቡ ከሰጠው ሃላፊነት ተነጥሏል በዚህም ለስልጣኑ ባይተዋር ሆኗል፡፡ 
በመጨረሻ የሚተነተነው የስልጣን ባይተዋርነት የሚንጸባረቅበት ማንም ግድ አይሰጠው የተሰኘው ግጥም ነው፡፡ ለስልጣን ባይተዋር መሆን ነጻነት ከማጣት፣ ለሃገር ወይም ለወገን የማይጠቅም ርዕዮተ አለም ከመከተል ይፈጠራል፡፡ ህዝብን አንቀጥቅጦ በመግዛት ባይተዋርነት ይፈጠራል፡፡ በሃገሪቱ የሚገኝ ምሁር ለሃገሩና ለድሃ ወገኑ መፍትሄ መስጠት ሲሳነው ለባለስልጣኑና ለወገኑ ባይተዋር ይሆናል፡፡ ይህም በግጥሙ እንደሚከተለው ቀርቧል፡፡
ቂጡን ዙፋን ላይ፣ ስለዘፈዘፈ
በጭቦ በኖረ፣ ድሃ እየዘረፈ
ንጉስ የተባለ፣ የተቀባ ሌባ
ወትሮ ይወደሳል
ሚያመልከው አያጣም፣ ያውም በግዜር አምሳል፤
ግና ለገባሩ
ከላይ በትረ መንግስት፣ ለሚቀጠቅጠው
ከታች የማጣት ፊት፣ ለሚገላምጠው
ማንም ግድ አይሰጠው፤
መቼም በዚች ዓለም፣ ታሪክ የሚያደላው
ቅልጥም ለሚሰብረው 
አንገት ለሚቀላው
መንገድ ሲሰራለት፣ እግር ለሚቆርጠው 
ሐውልት ሲሰራለት፣ ሐውልት ለሚያፈርሰው
ከማውደም በስተቀር፣ ተሰጥኦ ለሌለው ስጦታ የለሽ ሰው፤
ሕይወት ለሚመልስ፣ ሕይወት ላመለጠው
ለወጌሻው ግና 
ማንም ግድ አይሰጠው፤
ለሰላም ዝምታ፣ ላምባጓሮ መገን
ባዝማሪ ልሳን ላይ፤ ነፍሰ ገዳይ ሲገን
ባቆላማጭ ምላስ፣ ፋኖ ሲመሰገን፤
ከሴት ማህጸን አፍ
ከህላዊ ደጃፍ
ጨቅላ ተቀብላ
እትብት ለምትቆርጠው
ለዚያች አዋላጅ ሴት
ማንም ግድ አይሰጠው፡፡ (የማለዳ ድባብ ፣ 88)
የዚህ ግጥም ገጸሰብ ስልጣን ላይ በመሆኑ ከፍትሃዊነት ፍርድ የተነጠለ ወይም  ፍርደ ገምድል እና የህዝቡን ሃብት የሚዘርፍ ነው፡፡ ማንነቱን ገርተው ከሚያሳዩት ሰብአዊ ተግባራት፣ ከፍትሃዊነት አስተሳሰብ እርቋል፡፡ እንዲህ በመሆኑም ህሊናው ከሰውየው ተነጥሏል ለማለት ይቻላል፡፡ የሚሰራውና የሚፈርደው በደመነፍስ ነው ለማለትም ይቻላል፡፡ 

ቂጡን ዙፋን ላይ፣ ስለዘፈዘፈ
በጭቦ በኖረ፣ ድሃ እየዘረፈ
ንጉስ የተባለ፣ የተቀባ ሌባ 
የሚሉት ስንኞች ባለስልጣኑ /ገጸሰቡ/ ስልጣኑን መከታ በማድረግ በተንኮልና በግፍ ደሃን የሚበድል ለመሆኑ ማረጋገጫ ናቸው፡፡ በግጥሙ ለፍትሕ ዘብ መቆም እና ድሃ አንዳይበደል ፍርድ እንዳይጓደል ማድረግ የነበረበት ባለስልጣን ድሃ እንዲበደል ከማድረግም አልፎ እራሱ እየበደለ በመሆኑ ወይም በስልጣኑ ህዝብ ማገልገል ሲገባው በመጨቆኑ ለህዝቡም ሆነ ለስልጣኑ ባይተዋር ሆኗል ለማለት ይቻላል፡፡
ባለስልጣኑ /የግጥሙ ገጸሰብ/ የሚከተለው የአስተዳደር ስርአት ለህዝብና ለአገር የማይጠቅም በመሆኑ ትኩረት የሚሰጠውና የሚያበረታታው አጥፊዎችን ነው፡፡ የድሆችን /የዜጎችን/ችግርለመፍታትየያዘው /የተሰጠው/ ሃላፊነት ለዜጎች  ማሰቃያ አድርጎታል፡፡ ለዚህም የሚከተሉት ስንኞች ማረጋገጫ ናቸው፡፡
ከላይ በትረ መንግስት፣ ለሚቀጠቅጠው
ከታች የማጣት ፊት፣ ለሚገላምጠው
ማንም ግድ አይሰጠው፤
መቼም በዚች ዓለም፣ ታሪክ የሚያደላው
ቅልጥም ለሚሰብረው 
አንገት ለሚቀላው
መንገድ ሲሰራለት፣ እግር ለሚቆርጠው 
ሐውልት ሲሰራለት፣ ሐውልት ለሚያፈርሰው
ከማውደም በስተቀር፣ ተሰጥኦ ለሌለው ስጦታ የለሽ ሰው፤
በተቃራኒው ባላቸው እውቀትና ክህሎት ተጠቅመው እና እራሳቸውን መሰዋት አድርገው የአከባባያቸውን ማህበረሰብ ለመርዳትና ከችግሩ ለማላቀቅ የሚታገሉ ወይም ደግሞ  እነሱ ያላገኙትን ሌሎች እንዲያገኙ  የሚጥሩት (እንደ ሻማ ቀልጠው ለሌሎች ብርሃን ለመስጠት ጠረት የሚያደርጉት) ትኩረት እንዳልተሰጣቸውየሚከተሉት ስንኞች ማስረጃ ናቸው፡፡

ሕይወት ለሚመልስ፣ ሕይወት ላመለጠው
ለወጌሻው ግና 
ማንም ግድ አይሰጠው፤ 
በአጠቃላይ በዚህ ግጥም የተቀረጹ ገጸሰቦች ጨቋኞችም ሆኑ ተጨቋኞቹ ለስልጣን ባይተዋር ሆነዋል፡፡ ምክንያቱምጭቆና የሰውን ልጅ የአካል፣ የአእምሮና የመንፈስ ችሎታንና ሰውን ከሰውነት ደረጃ የሚያወርድ ነው፤ ከሰውነት ደረጃ የሚወርደውም ተጨቋኙ ብቻ ሳይሆን ጨቋኙም ጨምር ነው፤ በመሆኑም አንድነትና መሻሻልን ይጎዳል፤ ስለዚህ ጨቋኙ /ባለስልጣኑ ገጸሰብ/ በስልጣኑ እንዴት መገልገልና ማገልገል እንዳለበት ባለማወቁ ባይተዋር የሆነ ሲሆን ተጨቋኞቹ /በዝቅተኛ ደረጃ የሚኖሩ የማህበረሰብ ክፍሎች ወይም የግጥሙ ገጸሰቦች/ ከባለስልጣኑ የሚያስፈልጋቸው ትኩረት ስላልተሰጣቸውና ለችግርና ለበደል እንዲሁም ለስቃይ በመዳረጋቸው ለስልጣን ባይተዋር ሆነዋል፡፡ 
[bookmark: _Toc523068337][bookmark: _Toc523068469]3.3. ግለፍርቅነት ወይም ለራስ ባይተዋር መሆን (self estrangement)
በግጥሞቹ ከተነሱ ጉዳዩች ውስጥ አንዱ ለገዛራስ ባይተዋር መሆን ነው፡፡ በምእራፍ ሁለት እንደተገለጸው ግለ ፍርቅነት በግራ መጋባት መዋለል ነው፡፡ በብዥታ መታጠር፣ ማን/ምን መሆን እንደሚፈልጉ፣ ምን ለማድረግ እንደሚያስቡ፣ ምን ለማግኘት እንደሚመኙ ወይም ምን ለማድረግ እንደሚያቅዱ ለይቶ አለማወቅ ነው፡፡ ግራ መጋባት፣ መምታታት፣ የምፈልገው ይሄ ነው የማለት ቁርጠኝነት ማጣት፣ ወላዋይነት ነው፡፡ ሰዎች ከሰዋዊ ባሕርያቸው ሲነጠሉ ለራሳቸው ስሜት እንግዳ ይሆናሉ፡፡ በዚህም ከቀደመው ማንነታቸው ተነጥለው በወጉ የማያውቁትና የማይረዱት ዓለም ውስጥ ይዘፈቃሉ፡፡ በመሆኑም ግለ ፍርቅነት ለራስ አዕምሮአዊ ክንውን እንግዳ መሆን፣ በነፍስና በስጋ ተቃርኖ ምክንያት የሚፈጠር የስብእና መፈርቀቅ ነው፡፡ በአንድ ክስተት በተፈጠረ ችግር ለገዛ ራስ አዕምሮአዊ ክንዋኔ ባእድ የሚሆንበት አጋጣሚ አለ፡፡ የሚታወቅበት ሰዋዊ ተውህቦ የጠፋው አንዳች ነገር የጎደለው፣ ስሜታዊነት የተጠናወተው፣ በአካልም በአእምሮም የደበዘዘ፣ “ህሊናና ምኞት” የተምታቱበት ለራሱ ባይተዋር የሆነ ወይም ግለ ፍርቅነት በገጠመው ሰው ላይ የሚከሰት ነው፡፡ ይህም የባይተዋር ገድል በተሰኘው ግጥም እንደሚከተለው ተንጸባርቋል፡፡

                በቁም መስተዋት ፊት መቆምህ ሲጨንቅህ 
                የቁም መስተዋቱ፣ “ሰውነትህ የታል?” ብሎ ሲጠይቅህ 
                ግድግዳው ላይ ያለች፣ የገደል ማሚቶ፣ ዝም ማለት ፈርታ
                ሳሎንህን ስትሞላው ዝምህን አባዝታ 
                ሕልም የቀላቀለ፣ የዝናም ነጠብጣብ፣ ጣራህን ሲመታ 
                ከመስኮትህ ማዶ፣ የለሊት ወፍ ሞታ 
                የጊዜ ስውር ክንድ 
                የጓሮህን ዋርካ ያላጋር ሲያስቀረው 
                በለሊት ወፍ ምትክ፣ ክንፍ ያወጣ ለሊት፣ ጎጆህን ሲዞረው 
                መረሳት የሚሉት፣ የኑሮ ገባር ወንዝ፣ አልጋህን ሲገምሰው 
                “መንሳፈፉስ ይቅር፣ መስጠም ያቅተዋል ሰው?” 
                ሲያሰኝህ ዕድልህ 
                ያኔ ይጀምራል፣ የባይተዋር ገድልህ፡፡ (ስብስብ ግጥሞች፣72) 
ገጸሰቡ ከሰዋዊ ባህሪው ስለተነጠለ ለራሱ ስሜት እንግዳ ሆኗል፡፡ በዚህም ከቀደመው ማንነቱ ተነጥሎ ከማያውቀው አለም ውስጥ ተዘፍቋል፡፡  በዚህም ሠው የመሆን ክብሩንም አጥቷል፡፡ ይህም “የቁም መስተዋቱ፣ “ሰውነትህ የታል?” ብሎ ሲጠይቅህ” በሚለው  ስንኝ ተገለልጿል፡፡ የገጸሰቡ ነፍስና ስጋ ተለያይተዋል፤ እራሱንም በመስታዎት ለማየት ተስኖታል ምክንያቱም እሱ መናገር ያለበትን ጉዳይ ባለመናገሩ ወይም ዝም በማለቱ በቤቱ ያለችው መስታዎት  መናገር አለብህ ብላ አስጨንቃዋለች ለዚህም “ግድግዳው ላይ ያለች፣ የገደል ማሚቶ፣ ዝም ማለት ፈርታ፣ ሳሎንህን ስትሞላው ዝምህን አባዝታ” የሚሉት ስንኞች ማረጋጋጫ ናቸው፡፡ ዝምታውን ሰብሮ ባለመናገሩም ከላይ እንደ ተገለጸው ከሰውነት ግብር ከመነጠሉም ባሻገር በማህበረሰቡ እንዲረሳ አድርጎታል፡፡ ገጸሰቡ በመረሳቱ ምክንያት ለፍርሃት ተዳርጓል፡፡ በዚህም ተጸጽቶ እና ተስፋ ቆርጦ መናገር ቢያቅተኝ እራሴን ማጥፋት እንዴት ይሳነኛል እያለ እራሱን ሲጠይቅ እንሰማዋለን፡፡ ይህም “መረሳት የሚሉት፣ የኑሮ ገባር ወንዝ፣ አልጋህን ሲገምሰው “መንሳፈፉስ ይቅር፣ መስጠም ያቅተዋል ሰው?”  በሚሉት ስንኞች ተገለልጿል፡፡ 
በመቀጠል የሚተነተነው ግለፍርቅነት የሚስተዋልበት አለሽ ወይ የተሰኘው ግጥም ነው፡፡ በምእራፍ ሁለት እንደተገለጸው ግለፍርቅነት (Self-alienation) በግራ መጋባት መዋለል ነው፡፡ በብዥታ መታጠር፣ ማን/ምን መሆን እንደሚፈልጉ፣ ምን ለማድረግ እንደሚያስቡ፣ ምን ለማግኘት እንደሚመኙ ወይም ምን ለማድረግ እንደሚያቅዱ ለይቶ አለማወቅ ነው፡፡ ግራ መጋባት፣ መምታታት፣ የምፈልገው ይሄ ነው የማለት ቁርጠኝነት ማጣት፣ ወላዋይነት ነው፡፡ በግጥሙም የሚስተዋለው ይሄው ነው፡፡
አለሽ ወይ አለሽ ወይ
አለሽ ወይ በጤና
ይመስገን ደመና፤
በገበሬው አጥንት፣ መሬቴን እያረስሁ
እንጀራ ሲጠፋ፣ ገበሬ እየጎረስሁ
አለሁኝ በደህና
ይመስገን ደመና፤
ሰው ሲያፈርስ እያየሁ፣ ሰው ሆኖ ቡልዶዘር
አንዱ ጭቃ ነገድ፣ ሌላው የብረት ዘር
በፈረሰ ሰው ላይ፣ በቆመ ሰገነት
ሲኦል አናቱ ላይ፣ በታነጸ ገነት
ይህን ኑሮ ብለው፣ ጥቂቶች ሲኖሩ
ያለምንም ጸጸት፣ ያለምንም ሀፍረት
ይህንን እያየሁ፣ በታላቅ ጽሞና
አለሁኝ በደህና
ይመስገን በደመና፤
በምቾት መዲና፣ የምንዱባን ትዝብት፣
እንደሐሩር ልፎኝ
በጠዳው ጎዳና
ለማኝ ብላቴና
እንደጉቶ አናቅፎኝ
ልክ እንደገባሮች፣ ለመኖር እያቀድሁ
በጌቶች ሞሶብም፣ እጄን እየሰደድሁ
አለሁኝ በደህና
ይመስገን ዳመና፤
ወይ በሩን አሳይን፣ ወይ ጠቁሚን መላ
ማዕበል ሲቃረብ፣ ያመልጣል ሺመላ
በነፋስ ገጽ ፊት፣ ይሸሻል ዳመና 
የኔ አዚም ያለበት፣ ያገሬ ሰው ግና
በስጋ ደም አጥንት፣ የተሰራ አይመስል
እንደኮንሶ ሐውልት፣ የመቃብር ምስል
አይሸሽ አያባርር፣ ወይ አይተነፍስ ቃል
እንጨት ሆኖ ቆሞ፣ ሰደድ ይጠብቃል፤
ይህንን እያየሁ
ሁኜ በጥሞና
አለሁኝ በደህና
ይመስገን ዳመና፤
አንቺ ግን አለሽ ወይ፣ እኔ አለሁ በደና
አለሁ ግርምት ወሮኝ
ምላሱን በምላጭ እንደተሰለበ
ምናገረው ኖሮኝ
የምለው ቸግሮኝ፡፡(የመለዳ ድባብ፣54)
የዚህ ግጥም ገጸሰብ የሃሳብ መምታታት እና ግራ መጋባት ይስተዋልበታል፡፡ የሚፈጽመውም ድርጊት ከሰው ተግባር የወጣ ሲሆን በሌሎች ላይ በሚያደርሰው ስቃይና መከራ የሚደሰትና የሚዝናና ይመስላል ነገር ግን የሚያነሳቸው ሃሳቦችም የግርምት ናቸው ለማለት ያስደፍራል፡፡ ለዚህም “በገበሬው አጥንት፣ መሬቴን እያረስሁ፣ እንጀራ ሲጠፋ፣ ገበሬ እየጎረስሁ፣ አለሁኝ በደህና” የሚሉት ስንኞች ማስረጃ ናቸው፡፡ ምክንያቱም በመጥፎ ድርጊቱ ምንም አይነት ችግርና ጥያቄ ስላልተነሳበት የተገረመ መሆኑን አለሁኝ በደህና የሚለው ሃሳብ ያመላክታል፡፡ እራሱ የሚተገብረው ከሰብአዊ ድርጊት የወጣ ሆኖ ሳለ የሌሎችን እኩይ ተግባር በማየቱም እና ዝም በማለቱ የተገረመ ይመስላል፡፡ ይህንንም 
                             “ሰው ሲያፈርስ እያየሁ፣ ሰው ሆኖ ቡልዶዘር፣ 
አንዱ ጭቃ ነገድ፣ ሌላው የብረት ዘር
በፈረሰ ሰው ላይ፣ በቆመ ሰገነት
ሲኦል አናቱ ላይ፣ በታነጸ ገነት
ይህን ኑሮ ብለው፣ ጥቂቶች ሲኖሩ
ያለምንም ጸጸት፣ ያለምንም ሀፍረት
ይህንን እያየሁ፣ በታላቅ ጽሞና
አለሁኝ በደህና 
በማለት ገልጿታል፡፡ በመሆኑም ገጸሰቡ ከሰዋዊ ተግባር ከመውጣቱም ባሻገር የሃሳብ መምታታት ይታይበታል፡፡ ይህም ግለፍርቅነቱን ያመላክታል፡፡ ገጸሰቡ ከዝንጀሮ ቆንጆ ምን ይመራርጡ እንደሚባለው በሱና በሚታዘባቸው ገጸሰቦች መካካል ልዩነት ለመፍጠር እየሞከረ እራሱን ይሸነግላል፡፡  የሌሎች ሰቆቃውና ስቃይ የተሰማውም ያስመስላል፡፡ ስሜቱንም ለሌሎች ለማጋራት የሚጠር ይመስላል፡፡ ይሀንንም ፡- 
በምቾት መዲና፣
 የምንዱባን ትዝብት፣
                         እንደሐሩር ልፎኝ
                         በጠዳው ጎዳና
                         ለማኝ ብላቴና
                         እንደጉቶ አናቅፎኝ በማለት ገልጿታል፡፡ 
ገጸሰቡ ግራ ስለተጋባና ሃሳቡም ስለተምታታበት ፣ የምፈልገውን ይሄ ነው የማለት ቁርጠኝነትን በማጣቱ ለወላዋይነት ተዳርጓል፡፡ ለዚህም “ልክ እንደገባሮች፣ ለመኖር እያቀድሁ፣በጌቶች ሞሶብም፣ እጄን እየሰደድሁ” የሚሉት ስንኞች ማስረጃ ናቸው፡፡ በአጠቃላይ ገጸሰቡ ምን መሆን እንደሚፈልግ፣ ምን ለማድረግ እንደሚያስብ፣ ምን ለማድረግ እንደሚያቅድ ለይቶ የማያውቅ ነው፡፡ በመሆኑም ግራ መጋባት፣ የሃሳብ መምታታት እና የምፈልገው  ይሄ ነው ብሎ በቁርጠኝነት ለመወሰን ባለመቻሉ ለወላዋይነት ተዳርጓል፡፡ ይሁን እንጂ ከችግሩ ለመውጣት ጥረት ሲያደርግ አይታይም፡፡ ለዚህም “ምላሱን በምላጭ እንደተሰለበ፣ ምናገረው ኖሮኝ፣ የምለው ቸግሮኝ”የሚሉት ሃሳቦች ማስረጃ ናቸው፡፡ “በሽታውን የደበቀ መድሃኒት የለውም” እንደሚባለው ባለመናገሩ ከችግሩ ለመውጣት አልቻለም፡፡ ችግሩን አውጥቶ ቢናገር መፍትሔ ሊገኝለት ይችል ነበር፡፡
በመቀጠል የሚተነተነው ከዚሁ ጋር ተያያዥነት ያለው ይድረስ የተሰኘው ግጥም ነው፡፡ በምእራፍ ሁለት እንደተገለጸው ለግለፍርቅነት  ተዳረገ ሰው በፍርሃት የተጨበጠ፣ በራስ መተማመን የጎደለው፣ ድንጉጥነት የተጠናወተው ይሆናል፡፡ ለግለፍርቅነት ወይም ለራስ ባይተዋር የሆነው ወጣት ጥንት ወደ ነበረበት መልካም ሰውነት ለመመለስና አሁን ካለበት አስከፊ ህይወት ለመውጣት ይቸገራል፡፡ አካላዊ ብቃቱንና አዕምሮአዊ እውቀቱን ተጠቀሞ ለማምለጥ የማይችል ይመስለዋል፡፡ በዚህ ምክንያት በምንም ነገር ላይ ደስተኛ አለመሆን፣ ለማንኛውም ነገር ግድየለሽ መሆን፣ ራሰን መጣል ያስከትላል፡፡ የሚያከናውኑትን፣ የሚናገሩትን፣ የሚበሉትንና የሚጠጡትን አስበውበት የሚያከናውኑት ሳይሆን በደመነፍስ የሚተገብሩት ይሆናል፡፡ በሚከተለው ግጥምም የሚንጸባረቀው ይኼው ነው፡፡
በገዛ ጆሮና በገዛ እጆችሽ ላይ
ሙሉ ስልጣን ያለሽ
ከቶ እንደምን አለሽ፤
አለሁ እንደ ሾላው 
እንደወፍ መነሻው
እንደወፍ መሸሻው
ጸኃይ እየሞቀ ከመተንፈስ በቀር፤ ሌላ እንደማይሻው፤
መኖር ብቻ ሲሆን፣ የሰው ልጅ እቅዱ
በሲኦል ቢኖርም፣ አይቀርም መልመዱ
እኔም ከመበላት፣ መብላት ይሻል ብየ
ፍሪዳም ቢርቀኝ፣ እየበላሁ እህል
አለሁ ይህን ያህል
አለሁ ይህን ያህል፡፡(የማለዳ ድባብ፣ 82)
በግጥሙ የሚስተዋለው ገጸሰብ  ለግለፍርቅነት የተዳረገ ስለሆነ በፍርሃት የተጨበጠ፣ በራስ መተማመን የጎደለውና ድንጉጥ ነው፡፡ ለዚህም “እኔም ከመበላት፣ መብላት ይሻል ብየ” የሚለው ስንኝ ማረጋጋጫ ነው፡፡ አካላዊ ብቃቱንና አእምሮአዊ እውቀቱን ተጠቅሞ ለማምለጥ የማይችል መስሎታል፡፡ በዚህም ምክንያት ለማንኘውም ነገር ግድየለሽ በመሆኑ ራሱን ጥሏል፡፡ ለራሱ ግድ በማጣቱም እራሱን ከማይንቀሳቀሰው ከሾላ ዛፍ ጋር በማነጻጸር ይገልጻል፡፡ ሾላውንም ሲገልጽ ለወፎች መነሻና መሸሻ ከመሆን በዘለለ ለራሱ ጸሃይ እየሞቀ ከመተንፈስ ሌላ ምንም ፋይዳ እንደሎለው ነው፡፡ የሱም መኖር ለሌሎች እንደሚጠቅም ለራሱ ግን ምንም ፋይዳ እንደሌለው የሚኖረው ለመተንፈስ ብቻ እንደሆነ በመከተሉት ስንኞች ተገልጿል፡፡
                      አለሁ እንደ ሾላው 
                      እንደወፍ መነሻው
                      እንደወፍ መሸሻው
                      ጸኃይ እየሞቀ ከመተንፈስ በቀር፤ ሌላ እንደማይሻው፤ 
ገጸሰቡ በደመነፍስ የሚንቀሳቀስ፣ አስቦ ለመስራት የማይሞክርና ሌሎች በሰጡት ወይም ባሳዩት መንገድ የሚንቀሳቀስ የራሱ የሆነ መለያና ተግባር የሌለው መሆኑን “ፍሪዳም ቢርቀኝ፣ እየበላሁ እህል፣ አለሁ ይህን ያህል፣ አለሁ ይህን ያህል” በማለት ገልጾታል፡፡ ይሁን እንጂ ገጸሰቡ ከባይተዋርነቱ ለመውጣት ምንም ጥረት ሲያደርግ አይታይም፡፡ ተስፋ ቆርጦ እየኖረ መሆኑን “በሲኦል ቢኖርም፣ አይቀርም መልመዱ” በማለት የገለጸ ሲሆን ከችግሩ ጋርም ተላምዶ ለመኖር መወሰኑን የሚያመላክት ነው፡፡
ቀጥሎ የሚተነተነው ለገዛራስ ባይተዋር መሆን የሚታይበት “ዳዊት እና ጎልያድ”የተሰኘው ግጥም ነው፡፡ ግለፍርቅነት የስነምግባር፣ የማህበራዊ እሴት፣ የሃይማኖት አስተምሮን እና የሚዳኙበትን ወግ ልብ እንዳይሉት ያደርጋል፡፡ ራስን ለመግዛት ቦታ የለውም፡፡ በዚህ ግጥምም የሚንጸባረቀው ይሄው ነው፡፡
እግዜርና ዳዊት፣ አብረው ተቧደኑ
ብቻውን ታጠቀ፣ ጎሊያድ ምስኪኑ
አንዳንዱ ተገዶ፣ ለሽንፈት ሲፈጠር
በጥቅሻ ይወድቃል፣ እንኳንስ በጠጠር፡፡ (ስብስብ ግጥሞች፣ 71)
በሃይማኖት ጉዳይ ላይ ነባር አስተሳሰቦችን በመሞገትና በተለየ መንገድ በማየት ተገልጿል። ይህ ደግሞ ከሃይማኖት አስተምሮ የወጣ በመሆኑ ለግለፍርቅነት ዳርጎታል። በመሆኑም የመፅሃፍ ቅዱስን ትረካዎች እያነሳ ተቀባይነት አግኝተው የቆዩ እምነቶችን ገልብጦ የሚገልጽ ገጸሰብ ነው። “ትንሹ ዳዊት ግዙፉን ጎልያድ አሸነፈው” ብለው የሃይማኖቱ ተከታዮች ሚያምኑበትን እሱ ግን ከዳዊት ጀርባ ተሸሽጎ ጎልያድን የገነደሰው አምላክ በፍልሚያው ውስጥ በመግባት ነው በማለት ከነባር እምነት ማፈንገጡን ይገልጻል፡፡ ገጸሰቡ ከራሱም አልፎ ሌሎችን ለኑፋቄ /ለመጠራጠር/ የሚዳርግ ነው፡፡ ስለሆነም የግጥሙ ገጸሰብ የሃይማኖት አስተምሮን ባለማስተዋሉ በእምነቱ ከሚሰበከው በማፈንገጥ የራሱን ግንዛቤ የሚያንጸባርቅ ነው፡፡ በመሆኑም የእምነቱ ተከታዮች እግዚአብሄር ፍጥረትን በሙሉ በአንድ አይን የሚያይ፣ የማያዳለ እና ፍጹም ነው ብለው የሚያምኑበትን ገጸሰቡ ግን እግዜር አውቆ ለዳዊት በማድላት ከጎኑ ሆኖ እንዲያሸንፍ በተቃራኒው ጎልያድን ደግሞ ብቻውን ሆኖ እንዲሸነፍ ከማድረጉም በላይ ለሽንፈት እንደፈጠረው የሚገልጽ በመሆኑ ግለፍርቅነቱ ከሃይማኖት አስተምሮ እንዳስወጣው ለመገንዘብ ይቻላል፡፡ ይሁን እንጂ ገጸሰቡ ይህን ተገንዝቦ ከችግሩ ለመውጣት ጥረት ሲያደርግ አይታይም፡፡ 
በመጨረሻ የሚተነተነው ከዚሁ ጋር ተመሳሳይነት ያለውን መልክአ እናት የተሰኘው ግጥም ነው፡፡ የዚህ ግጥም ገጸሰብ የቤተ ክህነትን ትምህርት የተማረ ነው፡፡ በእነዚህ ሃይማኖታዊ ትምህርት ውስጥ በገቡ ቁጥር ትምህርቱን በደንብ ካልተረዱት ለተለያዩ ጥያቄዎች የሚጋብዙ እና የሚያደናግሩ ሐሳቦች ይኖራሉ፡፡ ገጸሰቡም በተማረው ትምህርት ለግራመጋባት ሰለባ መሆኑን መገንዘብ ይቻላል:: ገጸሰቡ በዚህ ፍለጋ ወቅት ወደ አንዱ ተጠግቶ የማመን ድፍረት አይታይበትም፡፡ በብዛት ግን እየደገፈ ያለው ከሃይማኖቱ ተከታዮች እምነት እና ስርአት ያፈነገጠ እንደሆነ ከግጥሙ ስንኞች ማየት ይቻላል:: 
ሰላም ለኪ እናታችን
ባለሽበተ እንዳለሽ
ከዘመኑ ሴቶች ተለይታሽ
አንቺ የተባረክሽ ነሽ
ሰላም ለአይኖችሽ
ከጭስ ጋር ለሚሟገቱ
ከእንቅልፍ ጋር ለተፋቱ
ተቅበዝባዥ ፍጡር ሆኜ ኖሮዬን ከምገፋ
ምነው አይንሽን በሆንኩ
ካይኖችሽ ስር እንዳልጠፋ፡፡
ሰላም ለከንፈሮችሽ
ትላንት ለማውቃቸው
ዛሬ ለምናፍቃቸው
ውዳሴ ክብር ምርቃት
ጭብጨባ ሙገሳ ሽልማት በተትረፈረፈበት ቀዬ
ምነው ያንችን እርግማን - ይናፍቃል ጆሮዬ
ከሌሎች ውዳሴና ክብር እልፍ ጊዜ የተሸለ
ለካ በርግማንሽ ውስጥ እናትነትሽ አለ፡፡
ሰላም ለጣቶችሽ
ለሰዎች የቀረቡ፣ ከራስሽ ግን የራቁ
መስጠት መለገስ እንጂ መቀበልን ለማያውቁ
ሰላም ለኪ!
ባለሽበት እንዳለሽ፡፡ (ስብስብ ግጥሞች፣ 33) 
የግጥሙ ገጸሰብ  የእምነቱ ተከታዮች ለጌታ እናት ለማርያም የሚያቀርቡትን ውዳሴ ከስንኙ ጋር በማዛመድ ለወላጅ እናቱ ሰጥቷል፡፡ ለዚህም
ሰላም ለኪ እናታችን
ባለሽበተ እንዳለሽ
ከዘመኑ ሴቶች ተለይታሽ
አንቺ የተባረክሽ ነሽ የሚሉት ስንኞች ማረጋገጫ ናቸው፡፡ 
ገጸሰቡ እናቱን ማመስገኑ የተለመደና ከበጎ አስተሳሰብ የሚመነጭ መሆኑ የማይካድ ሃቅ ነው፡፡ ይሁን እንጂ የእምነቱ ተከታዩች ለማርያም ምስጋና የሚያቀርቡት የጌታቸው፣ የመድሃኒታቸው የእየሱስ ክርስቶስ እናት በመሆኗ ነው፡፡ ይህም በመጽሃፍ ቅዱስ ሉቃ 1÷28 ላይ “...ጌታ ካንቺ ጋር ነው፤ አንቺ ከሴቶች መካከል የጠባረክሽ ነሽ አላት፡፡” በማለት ለጌታ እናት የተሰጠ ክብር መሆኑ የተገለጸ ሲሆን ገጸሰቡ ግን የማርያምን ምስጋና ለእናቱ መስጠቱ እራሱን ከእየሱስ ክርስቶስ ጋር አስተካክሎ ነው ለማለት ይቻላል፡፡ ይህ ደግሞ የሃይማኖት አስተምሮን ልብ እንዳላለ እና ከሃይማኖቱ እንዳፈንገጠ እና ለግለ ፍርቅነት እንደተዳረገ የሚያመላክት ነው፡፡ 
ለማፈንገጥ /ለግለ ፍርቅነት/ የዳረገው ከእናቱ እርቆ መኖሩና በናፍቆት በመሰቃየቱ ነው፡፡ ይህንንም “ባለሽበት እንዳለሽ” በማለት ገልጾታል፡፡ ይሁን እንጂ ገጸሰቡ ለግለ ፍርቅነት መዳረጉን ስላልተገነዘበ ከችግሩ ለመውጣት ጥረት ሲያደርግ አይታይም፡፡
[bookmark: _Toc523068338][bookmark: _Toc523068470]3.4. ወለፈንዲነት (Meaninglessness)
በምእራፍ ሁለት እንደተገለጸው ወለፈንዲነት የሕይወት ትርጉም መጥፋት ነው፡፡ በመሆኑም በምንም ነገር ላይ እርግጠኛ አለመሆን፣ ከተስፋ መቁረጥ፣ በነፍስም በስጋም የሚደበቁበት አጥቶ መመነን ያስከትላል፡፡ ባለፈውም በሚመጣውም ካለመተማመን የሚታይ የተስፋ ጭላንጭል ከመሰወር፣ የራስን ችሎታ ከመጠራጠር የሚፈጠር ሲሆን በአከባቢው ጥላ የሚሆን ዛፍ፣ ጥግ (ከለላ) የሚሆን አሌንታ ከለመታየት የሚፈጠር ስሜት ነው፡፡ ውጤቱም ሰቀቀን፣ ፍርሃት፣ ጸጸት፣ በራስ የመተማመን ሃይል ማጣት፣ ወደፊት የሚከተሉት፣ ከኋላ ደጀን የሚያደርጉት መጥፋት ይሆናል፡፡ ይህ ሁኔታ ይስተዋልባቸዋል ያልኳቸው ግጥሞች “በቃኝ፣ለአንድ የገጠር ሴት፣ከልጅነት ፍቅር አንዲት ጠብታ፣ሰቆቃው በውቄና እኛ ” የጠሰኙት ግጥሞች ናቸው፡፡ ወለፈንዲነት የሚኖሩት ህይወት ትርጉም ያለው መሆኑን ባለመረዳት በደመነፍስ እንዲንቀሳቀሱ ያደርጋል፡፡
በቃኝ በተሰኘው ግጥም የተቀረጸው ገጸሰብ ተስፋ የሚያደርገው ነገር በቀላሉ ለማግኘት ያልቻለ ሲሆን የሚደግፈው፣ ስሜቱን ተረድቶ መፍትሄ በመስጠት ከችግሩ የሚያወጣው ባለማግኘቱ ለወለፈንዲነት የተዳረገ ነው፡፡ አብራው ያለችው ሴትም /ገጸሰብም/  በምንም ነገር የማትረካና የማትደሰት በመሆኗ ለወለፈንዲነት የተዳርገች ናት ማለት ይቻላል፡፡  
እሳት ሆኘ ስነድ፣አንቺ ቆፈን ወርሶሽ
ሎሚ ብወረውር፣ እንቧይ ሆኖ ደርሶሽ
ዝምድና ሳያንሰን ፣እየቆየሽ ባዳ
መላመድ ሳይጎለን፣ እያደርሽ እንግዳ፤
እንግዲህ ደህና ሁኝ!
ምኞቴም በረደ፣ ቁጣየም አለፈ
ከእድሉ ጋር ታግሎ፣ ማነው ያሸነፈ፡፡ (የማለዳ ድባብ፣ 43)
ገጸሰቡ የሚረዳው ባለማግኘቱ ፣ አይዞህ ባይ ከጎኑ ባለመኖሩ ለተስፋ መቁረጥ ተዳርጓል፡፡ ለማስረዳት ወይም የአቅሙን ለመስራት ቢውተረተርም ተቀባይ ወይም በጎ ተግባር ነው ብሎ የሚደግፈውና የሚቀበለው እያጣ ተቸግሯል፡፡ እሱ እሳት ሆኖ (ተነሳስቶ) ተግባራትን ለማከናወን ሲጥር እሷ በተቃራኒው በመቆም ተግባሩን እዳይፈጽም ታደርገዋለች፡፡ እንደገና ሌላ መንግድ በመፈለግ የተሻለ ነው ያለውን ስራ (ስጦታ) ያቀርብላታል እሷ ግን በበጎ አትቀበለውም፡፡ ይንንም “ሎሚ ብወረውር፣ እንቧይ ሆኖ ደርሶሽ” በማለት ገልጾታል፡፡ በዚህም ተስፋ ላለመቁረጥ በቁጣም፣ በመነጫነጭም ለማሳመንና ለማስተካከል  ቢሞክርም የነበርው ተነሳሽነት በደረሰበት የተቀባይነት ማጣት ሳቢያ ወደ ተስፋ መቁረጥ ሊያደርሰው ችሏል፡፡ ስለዚህም ሃሳቡን “ከእድሉ ጋር ታግሎ፣ ማነው ያሸነፈ” በማለት የገለጸ ሲሆን ማንም ሰው በጥረት እና በልፋት ለውጥ ማምጣት እንደማይችል መወሰኑን /ተስፋ መቁረጡን/ ያመላክታል፡፡ ተስፋ ቢስ በመሆኑም ከባይተዋርነቱ ለመውጣት ጥረት ሲያደርግ አይታይም፡፡
በመቀጠል ለመተንተን የተመረጠው ለአንድ የገጠር ሴት የተሰኘው ግጥም ነው፡፡ በዚህ  ግጥም የቀረጻችው ገጸሰብ በኑሮዋ ትርጉም ያጣች ከመሆኗም በላይ አጋጣሚ በፈጠረላት ህይወት የምትመራና ሌሎች በጠረጉት መንገድ የምትጓዝ  በመሆኗ የኑሮን ጣእም የማታውቅ ናት፡፡ በመሆኗም የምትንቀሳቀሰውም እንደ እንሰሳት በደመነፍስ ነው ለማለት ይቻላል፡፡ 
ስትፈጭ የኖረች ሴት
መጁ በመጠኗ፣ ወፍጮውም በልኳ
ጓያ ትፈጫለች
ጓያ ሽሮ ሲሆን ያበቃል ታሪኳ፡፡
አስባው አታውቅም
ወደ ኦናው ምድር ለምን እንደመጣች
ከለታት አንድ ቀን ከናቷ ሆድ ወጣች
ከለታት አንድ ቀን፣ ጡት አጎጠጎጠች
ከለታት ሌላ ቀን ለባሏ ተሰጠች
ተዚያን ቀን ጀምራ
ተዚያን ቀን ጀምሮ
ድንግል ድንጋይ ወቅራ 
ትፈጫለች ሽሮ፡፡
አታውቅም፣
ማን እንደሚባሉ ጠቅላይ ምንስትሩ
አታውቅም፣
ሹማምንት በሷ ስም፣ ምን እንደሚሰሩ
አነሳሁት ንጂ እኔም ለነገሩ
በፖለቲካ ጥበብ ራስን ማራቀቅ 
ምን ይጠቀማትና ጓያዋን ለማድቀቅ፡፡
ከቶ ማንም የለ፣ አበባ ሚሰጣት
ከቶ ማንም የለ፣ ከተማ ሚያወጣት
ከቶ ማንም የለ፣በዳንኪራ መላ፣ ወገቧን የሚያቅፋት
ልፋቷም፣ ዕረፍቷም፣
ወደዚህ መጅ መሳብ
ወደዚያ መጅ መግፋት፡፡
እንዳባይ ፏፏቴ ሺህ አመት ቢንጣለል
ቢጎርፍም ዱቄቱ
እንደሲኦል ወለል
ጫፍ የለውም ቋቱ፡፡
ከዘመናት ባንዱ 
መስታወት ፊት ቆማ፣በተወለወለው
ፊቷን ለማዬት
ከጸጉሯ ላይ ያለው
ዱቄት ይሁን ሽበት ሲያቅታት መለየት
ያኔ ይገባታል የተሰጣት ዕጣ
ከማድቀቅ ቀጥሎ መድቀቅ እንደመጣ፡፡
የመጅ አገፋፏ- አምሳለ ሲሲፈስ 
ከቋት ስስት እንጂ ሲሳይ አይታፈስ
ትቢያ ሚተነብይ ዱቄት በዙሪያዋ
ከባርኔጣ አይሰፋም የኑሮ ጣሪያዋ
“ስትፈጭ የኖረች ሴት” ይህ ነው መጠሪያዋ፡፡ (ስብስብ ግጥሞች፣ 136)
ገጸሰቧ ሕይወት ትርጉም ያሳጣቻት እና የራሷን ስሜት ጨምሮ በማንኛውም ነገር እርግጠኛ መሆን ያቃታት በመሆኗ ኑሮዋም ሆነ የምታስበው እንዲሁም ማንኛውም እንቅስቃሴዋ እድል እንደመራት ወይም ቤተሰቦቿ እንደፈለጉት እንጂ አስባባት የምታከናውነው  ነገር /ድርጊት/ የለም፤ ስለሆነም ህይወት ትርጉም እንዳላት እንኳን አታውቅም፡፡ የሚከተሉት ስንኞች ለዚህ ማስረጃ ናቸው፡፡
አስባው አታውቅም
ወደ ኦናው ምድር ለምን እንደመጣች
ከለታት አንድ ቀን ከናቷ ሆድ ወጣች
ከለታት አንድ ቀን፣ ጡት አጎጠጎጠች
ከለታት ሌላ ቀን ለባሏ ተሰጠች
ተዚያን ቀን ጀምራ
ተዚያን ቀን ጀምሮ
ድንግል ድንጋይ ወቅራ 
ትፈጫለች ሽሮ፡፡ 
ገጸሰቧ ሌሎች በመረጡላት ህይወት የምትኖር ስለሆነች ስለምንም ነገር መረጃ ስለሌላት ሴቷን /እሷን/ ተጠቃሚ እናደርጋለን ወይም ተጠቃሚ አድርገናል እያሉ (በስሟ እየነገዱ) መሆኑንን አታውቅም፡፡ የባለስልጣናቱ ፖለቲካም  ለገጠሯ ሴት /ገጸሰቧ/ ምንም ጥቅም ስላልሰጣት ነገ ብላ በተሰፋ የምትጠብቀውም ሆነ ከዚህ የህይወት ኦናነት ነጻ የሚያወጣት ታዳጊ የላትም፡፡ እራሷንም ከችግር ለማውጣት ምንም ጥረት አታደርግም፡፡ በመሆኑም ህይወቷን ሙሉ በውጤት አልባ ልፋት ታሳልፋለች፡፡ሞትንም ማምለጥ አትችልምና በተስፋ መቁረጥ ትጠብቀዋለች፡፡ ለዚህም የሚከተለው አንጓ ማረጋገጫ ነው፡፡
ከቶ ማንም የለ፣ አበባ ሚሰጣት
ከቶ ማንም የለ፣ ከተማ ሚያወጣት
ከቶ ማንም የለ፣በዳንኪራ መላ፣ ወገቧን የሚያቅፋት
ልፋቷም፣ ዕረፍቷም፣
ወደዚህ መጅ መሳብ
ወደዚያ መጅ መግፋት፡፡ 
ገጸሰቧ የሰው ልጅ ሊያገኛቸውና የራሱ ሊያደርጋቸው የሚፈልጋቸው ነገሮች ስለሌሏት ህይዋቷን ትርጉም የለሽ ያደርጉታል፡፡ በእውቀትም ሆነ በሃብት ባዶ ናት፡፡ ከጊዜ ጋርም መታገል አትችልም፡፡ በርግጥ ከጊዜ ጋር ታግሎ ያሸነፈ የለም ስለዚህ በግጥሙ ውስጥ ሲያሸንፍና ሲገዛ የሚታየው ጊዜ ነው፡፡ በመኖኑም ጊዜ ባለፈ ቁጥር ተስፋ ቢስነቷ ጎልቶ ከመውጣቱም ጋር ተያይዞ እጣ ፋንታዋ በችግርና በተስፋ መቁረጥ ተወስኖ ከክብር አንሶ መኖር መሆኑን ያመነች ትመስላላች፡፡ ምክንያቱም ዘመን እየተቆተለ ሄደ እንጂ ለችግሯ ሚሆን መፍትሔ አላገኘችም፡፡
እንዳባይ ፏፏቴ ሺህ አመት ቢንጣለል
ቢጎርፍም ዱቄቱ
እንደሲኦል ወለል
ጫፍ የለውም ቋቱ፡፡
ከዘመናት ባንዱ 
መስታወት ፊት ቆማ፣በተወለወለው
ፊቷን ለማዬት
ከጸጉሯ ላይ ያለው
ዱቄት ይሁን ሽበት ሲያቅታት መለየት
ያኔ ይገባታል የተሰጣት ዕጣ
ከማድቀቅ ቀጥሎ መድቀቅ እንደመጣ፡፡
የሚሉት አንጓዎች ለዚህ ማስረጃ ናቸው፡፡
በመቀጠል ለትንተና የተመረጠው “ሰቆቃው በውቄ” የተሰኘውን ግጥም ነው፡፡በዚህ ግጥም የቀረጻው ገጸሰብ ከዘመኑ ተጋሪዎቹ ጋር  የአገሩን ሃብት በፍትሃዊነት የሚያከፋፍል አጥቷል፡፡ ከአከባቢው ሰውም ድጋፍ የሚሆነው አላገኘም፡፡ ችግሩን ለማስገንዘብ ብሶቱን፣ ጭንቀቱንና ፍርሃቱን እንደሚከተለው ጽፏል፡፡
ሰፈሬ ሃያ ሁለት ማዞሪያ ሆይ
የተመረጡቱ
ፎቅን በፎቅ ላይ ሲደርቱ 
ጠጠር ዘርተው ወርቅ ሲያጭዱ
ያላረሱትን ሲያመርቱ፤
ሃያ ሁለት ማዞሪያ ሆይ
አስር አመት አገልግየሽ
ያንገት መግቢያ እንዴት አጣሁ፤
ሃያ ሁለት ማዞሪያ ሆይ
ብረሳሽ ቀኜ አስታውሳኝ
ማስታወሻዬን  እገልጣለሁ፤
ሃያ ሁለት ማዞሪያ ሆይ
አያቴ ላንቺ አልሞተም
በሰላም ቀን ሸሚዙን 
በቀውጢው ቀን ምንሽሩን ተኩሶ
በጦር ሜዳ ቅልጥሙን
በሰላም ቀን ብርሌውን ከስክሶ
ላንቺ ክብር አልመከተም
ታዲያ አሁን ምነው መዳፍሽ ገፋኝ
የእንጀራ ልጅ ይመስል፤ ስታዳይብኝ ከፋኝ፤ (የማለዳ ድባብ ፣ 84)
የግጥሙ ገጸሰብ በተፈጸመበት አድሎአዊ አሰራር ምክንያት የመኖር ትርጉም የጠፋበት ከመሆኑም በላይ በተስፋ መቁረጥ ውጤት አልባ ህይወት እንዲገፋ የተገደደ ይመስላል፡፡ ገጸሰቡ በሚኖርበት አካባቢ ፍትሃዊ የሆነ የሃብት ክፍፍል የለም፡፡ ስለሆነም አንዳንድ የተመረጡ ሰዎች ወይም ከባለስልጣናት ጋር ንኪኪ (ቅርበት) ያላቸው ሳይሰሩና ሳይለፉ የፈለጉትን የሚያደርጉ ሲሆን አንዳንዶቹ ሰዎች ከባለስልጣናት ጋር ንኪኪ (ቅርበት) የሌላቸው ደግሞ ሰርተውና ለፍተው በስራቸውና በልፋታቸው ልክ እማያገኙበት ነው፡፡ ይህም በመሆኑ ገጸሰቡ ለወለፈንዲነት ተዳርጓል ለማለት ይቻላል፡፡ 
በመቀጠል የሚተነተነው ወለፈንዲነት የሚንጸባረቅበት “ደስታ ቢራቢሮ” የተሰኘው ግጥም ነው፡፡  ወለፈንዲነት ምንም ነገር ላይ እርግጠኛ አለመሆን፣ ከተስፋ መቁረጥ በነፍስም፣ በስጋም የሚደበቁበት አጥቶ መመነን ነው፡፡ ባለፈውም በሚመጣውም ካለመተማመን የሚታይ የተስፋ ጭላንጭል ከመሰወር፣ የራስን ችሎታ ከመጠራጠር የሚፈጠር ነው፡፡ ራሱን በየትኛው መስመር ላይ፣ በምን ዓይነት ሁኔታ ውስጥ ማስኬድ እንዳለበት መለየት አዳጋች ይሆንበታል፡፡ ይህም በሚከተለው ግጥም ተገልጿል፡፡
ደስታ ቢራቢሮ
እኔ ጀብደኛ አዳኝ
ስትከንፊ ስከተል፣ የእድሜ መንገድ ከዳኝ
ሳሎኔ ዱር ሆኖ
በግንድ በቅርንጫፍ፣ በሳር ተሸፍኖ
ከኮርኒሴ በታች፣ ወፍራም ጭጋግ ሰፍኖ
እኔም እድሜ ልኬን፣ የማያድግ ህጻን
እድገቱ
ቁመቱ
ባስማት የተገታ
ነጋ ጠባ ዝላይ፣ ሁለዜ ጨዋታ
በሄደበት ለማጅ
ነፋስን በወንፊት፣ ውሃን በጨርቅ አጥማጅ፤
አመት ታመት ጮርቃ
ለሹመት ማይታጭ፣ ለዋስ የማይበቃ
ሆኜ ቀረሁ በቃ
ደስታ ቢራቢሮ
በጣቶቼ መሃል፣ ቀለምሽ ተነነ
ተከትየሽ ስከንፍ፣ ላባየ በነነ
ክንፌ ተመለጠ
ጥላሽን ሳሳድድ፣ ዘመኔ አመለጠ፡፡ (የማለዳ ድባብ ፣ 25)
የግጥሙ ገጸሰብ ለሕይወቱ የሚያስፈልጉትን ነገሮች መምረጥ ባለመቻሉ ደስታን ሲፈልግ እድሜውን በከንቱነት ያሳለፈ ነው፡፡ በመሆኑም እራሱን ከሌሎች የተለየና ጀግና አድርጎ በማሰቡ ከሌሎች ጋር ህይወትን እንዳይጋራ ስላደረገው የህይወትን ጣእም ሳያውቅ እና ደስታን ሳያገኝ ህይወቱ /እድሜው/ እንዲያ ከትም አድርጎታል፡፡ የሚከተሉት ስንኞች  ለዚህ ማስረጃ ናቸው፡፡
ደስታ ቢራቢሮ፣ 
እኔ ጀብደኛ አዳኝ
ስትከንፊ ስከተል፣ የእድሜ መንገድ ከዳኝ
ገጸሰቡ የኑሮ ትርጉም ስላልገባው የገዛ ቤቱን እንኳን በአግባቡ መጠቀም አልቻለም ለማለት ይቻላል፡፡ ምክንያቱም አንድ ሰው ቤቱን /ሳሎኑን/ አዘጋጅቶ፣ አሳምሮና አስፈላጊውን ነገር አሟልቶ ከወዳጅ ዘመድ ጋር በመሆን እንደሚደሰትበት እሙን ነው፡፡ ገጸሰቡ ግን ሳሎኑን አዘጋጅቶና አሳምሮ ለተለመደው ተግባር ማዋል አልቻለም፡፡ ስለዚህ የሚኖረው ህይወት ትርጉም የሌለው ነው፡፡ ለዚህም የሚከተሉት ስንኞች ማስረጃ ናቸው፡፡

ሳሎኔ ዱር ሆኖ
በግንድ በቅርንጫፍ፣ በሳር ተሸፍኖ
ከኮርኒሴ በታች፣ ወፍራም ጭጋግ ሰፍኖ
ገጸሰቡ የሚኖረው ህይወት ትርጉም ያለው መሆኑን ባለመረዳቱ የሚንቀሳቀሰው  በደመነፍሰ ነው፤ በመሆኑም ከሌሎች መማርና መለወጥ እንዳይችል በሆነ ሀይል የተገታ እንደሆነ አምኖ የተቀበለ በመሆኑ ከችግሩ ለመውጣት እንደማይችል “እኔም እድሜ ልኬን፣ የማያድግ ህጻን፣ እድገቱ፣ ቁመቱ፣ ባስማት የተገታ” በማለት ገልጾታል፡፡
ገጸሰቡ እድሜ ልኩን ደስታን እንዴት ማግኘት እንደሚችል ሳያውቅ በማሳለፉ እና ጊዜውን በከንቱ በማባከኑ ለሃዘንና ለጸጸት ተዳርጓል፡፡ ለሃዘንና ለጸጸት በመዳረጉም ጊዜ ከማስቆጠር በዘለለ የማይገባው እና የማይሻሻል በመሆኑ ለማንም፣ ለምንም  ለራሱም ጭምር እንደማይጠቅም በሚከተሉት ስኝኞች ገልጿል፡፡
አመት ታመት ጮርቃ
ለሹመት ማይታጭ፣ ለዋስ የማይበቃ
ሆኜ ቀረሁ በቃ
ደስታ ቢራቢሮ
በጣቶቼ መሃል፣ ቀለምሽ ተነነ
ተከትየሽ ስከንፍ፣ ላባየ በነነ
ክንፌ ተመለጠ
                  ጥላሽን ሳሳድድ፣ ዘመኔ አመለጠ፡፡ 
በአጠቃላይ ገጸሰቡ በህይወቱ ትርጉም ማጣት ሳቢያ የተረጋጋ ሕይወት የሌለውና  ደስታን ፍለጋ እዛም እዛም እያለ የሚኖር እንደሆነ ደስታ ቢራቢሮ ከሚለው ተምሳሌታዊ አገላለጽ መገንዘብ ይቻላል፡፡ ስለሆነም ገጸሰቡ ምን እያከናወነ እንደሆነ ለራሱ ግልጽ ከማይሆንበት ደረጃ ደርሷል፡፡ ይህም ምንም ነገር ላይ እርግጠኛ እንዳይሆን ስላደረገው ደመነፍሳዊነት የተጠናወተው ሆኗል፡፡ ስለዚህ  ለወለፈንዲነት ተዳርጓል፡፡ 
በመጨረሻ የሚተነተነው ወለፈንዲነት የሚንጸባረቅበት “እኛ” የተሰኘው ግጥም ነው፡፡ ወለፈንዲነት በምንም ነገር አለመርካት፣ የሚደሰቱበት ነገር ፈልጎ ማጣት ነው፡፡በኑሮ ትርጉም ያጣ ሰው ደግሞ ተለይቶ የሚታወቅበት ምልክት የሌለው፣ እንደ ገበታ ውሃ የሚዋልል፣ አጋጣሚ በፈጠረለት ህይወት የሚመራ፣ ሌሎች በጠረጉት መንገድ የሚጓዝ ነው፡፡ እንዲህ ላለ ሰው የኑሮ ጠዕሙ፣ የሞት አስፈሪነቱ ልዩነት የለውም፡፡  ስለዚህ በህይወቱም ተስፋ የቆረጠ ነው፡፡ በሚከተለው ግጥምም የሚንጸባረቀው ይሄው ነው፡፡
እኛ 
ኖረን እኮ አናውቅም
ከባህር ጠርዝ ላይ
እንደክብር ድንጋይ፣ እሬሳ ስንለቅም፤
ከሙሴ ተምረን
ባህር መግመስ ሲያምረን
በባህር ተገምሰን
በታንኳ ሄድንና፣ በሳጥን ተመለስን፤
አኛ
የካሌብ ወራሾች፣ ያሉላ ባነጋ
የሚኒልክ ልጆች፣ የናብዲሳ አጋ
እንደ ጫጩት መንጋ
በጭልፊት ዋርካ ስር፣ እንደተበተነ
አቅማችን ጋሻችን፣ ጩኸት ብቻ ሆነ፤
በቅል ማህጸን ውስጥ፣ ባጉል ቀን ተፈጥሮ
እንደሚኖር ተባይ፣ ታፍኖ ታጉሮ
ማን ነው የጫነብን፣ መውጫ የለሽ ኑሮ፡፡ (የማለዳ ድባብ ፣ 24)
የግጥሙ ገጸሰቦች በደረሰባቸው በደልና ስቃይ ምክንያት ለወለፈንዲነት ተዳርገዋል፡፡ገጸሰቦቹ ነጻነት በማጣታቸው ለወለፈንዲነት ስለተዳረጉ ህይወታቸው ትርጉም የለሽ ሆኗል፡፡   ለወለፈንዲነት በመዳረጋቸውም በምንም ነገር ለመደሰትና ለመርካት ፍላጎት የላቸውም፡፡ ፍላጎት በማጣታቸውና ኑሯቸው ትርጉም የለሽ በመሆኑ አጋጣሚ በፈጠረላቸው ህይወት እየተመሩ በመጓዛቸው የኑሮ ጠዕሙ፣ የሞት አስፈሪነቱ ልዩነት አይታያቸውም፡፡  ስለዚህ በህይወታቸው ተስፋ የቆረጡ ናቸው፡፡ ተስፋ በመቁረጣቸውም ከአገራቸው በህገወጥ መንገድ እየተሰደዱ ለሞት ለመዳረጋቸው የሚከተሉት ስንኞች ማረጋገጫ ናቸው፡፡
ኖረን እኮ አናውቅም
ከባህር ጠርዝ ላይ
እንደ ክብር ድንጋይ፣ እሬሳ ስንለቅም፤
ከሙሴ ተምረን
ባህር መግመስ ሲያምረን
በባህር ተገምሰን
በታንኳ ሄድንና፣ በሳጥን ተመለስን፤
ገጸሰቦቹ አሁን የሚደግፈን፣ ወደፊትም የሚደርስልን የለም በማለታቸውና ለራሳቸው የሚሆን መድህን ከሌላ አካል ፈልገው ባለማግኘታቸው ነው ለወለፈንዲነት የዳረጋቸው፡፡ የንጉሶችና የጀግኖች ወገን ሆነው ሳለ እንደ ማይረባ ነገር በመቆጠራቸውና ተገቢው ድጋፍ ስላልተደረገላቸው ተቆጭተዋል፡፡ ይህን ቁጭታቸውን ለመቅረፍ ግን አቅም /ችሎታ/ የሌላቸው ወይም አቅመ ቢስ እንደሆኑ አምነው መቀበላቸውን የሚከተሉት ስንኞች ይገልጻሉ፡፡
የካሌብ ወራሾች፣ ያሉላ ባነጋ
የሚኒልክ ልጆች፣ የናብዲሳ አጋ
እንደ ጫጩት መንጋ
በጭልፊት ዋርካ ስር፣ እንደተበተነ
አቅማችን ጋሻችን፣ ጩኸት ብቻ ሆነ፤
በመጨረሻም በግዞት፣ በችግር፣ በበደልና በነጻነት እጦት መሰቃየት የሚባሉት የህይወት ጣጣዎች ለነሱ  በእድል ተወስኖ እነደተሰጣቸው ከማመናቸውም በላይ እጣ ፋንታችን ነው ብለው የተቀበሉት በአንድ አካል የተጫነባቸው መሆኑን በሚከተሉት ስንኞች ተገልጿል፡፡ 


በቅል ማህጸን ውስጥ፣ ባጉል ቀን ተፈጥሮ
እንደሚኖር ተባይ፣ ታፍኖ ታጉሮ
ማን ነው የጫነብን፣ መውጫ የለሽ ኑሮ፡፡
በአጠቃላይ የግጥሙ ገጸሰቦች ከሌሎች መድህን ፈልገው ባለማግኘታቸው እና ህይወታቸውን እንዴት መምራት እንዳለባቸው በለማወቃቸው እንዲሁም በመታፈናቸው ለከንቱነት መዳረጋቸውን በቅል ማህጸን ውስጥ፣ ባጉል ቀን ተፈጥሮ ፣እንደሚኖር ተባይ፣ ታፍኖ ታጉሮ በሚሉት ተምሳሌታዊ አገላለጽ የተገለጸ ሲሆንከንቱነታቸውም እንደ ጫጩት መንጋ በጭልፊት ዋርካ ስር፣ እንደተበተነ በሚሉተት ተምሳሌቶች ተገልጿል ለማለት ይቻላል፡፡ 

ምዕራፍአራት
[bookmark: _Toc523068340][bookmark: _Toc523068472]ማጠቃለያ

የጥናቱ ዋና አላማ በበውቀቱ ስዩም ግጥሞች ውስጥ ባይተዋርነትን መፈተሸና መተንተን ነው፡፡  ይህን አብይ ዓላማ መሰረት በማድረግ ምርምሩ አራት ንኡሳን አላማዎችን የያዘ ሲሆን ዋናና ንኡሳን ዓላማዎችን ለማግኘት በሚደረግ ሂደት ለመመለስ የተነደፉ አራት  የምርምር ጥያቄዎችንም  ይዟል፡፡  
በጥናቱ ለተነደፉት ጥያቄዎች ምላሽ ለማስገኘት የጥናቱ መረጃ በሁለት መድብሎች ከቅረቡ ግጥሞች ውስጥ ባይተዋርነት የሚታይባቸው 20 ግጥሞች ለትንተናው ተመርጠዋል፡፡ 
በሰነድ ፍተሻ አማካይነት የተሰበሰቡት መረጃዎች በሴማን (1959) የባይተዋርነት አይነቶች አመዳደብ መሰረት Social isolation (ለማኅበረሰቡ ባይተዋር መሆን)፣Powerlessness (ለሥልጣን ባይተዋር መሆን)፣ self estrangement (ለገዛ ራስ ባይተዋር መሆን) and Meaninglessness (ወለፈንዲነት)፣ የተተነተኑ ሲሆን፣ በአጠቃላይ ከትንተናው የተገኘው ውጤት እንደሚከተለው ተጠቃሎ ቀርቧል፡፡
“ኗሪ አልባ ጎጆዎች”፣ “አዳም እና ሚስቱ”፣ “ላንዲት መስቲካ ሻጭ ብላቴና”፣ “ጣይ እና አንሺ” እና “አባ ይፍቱኝ” በተሰኙት ግጥሞች ውስጥ የተቀረጹ ገጸሰቦች የተማሩት ትምህርት ከባህሉ ጋር ተስማምቶ ባለመቅረቡ፣ የራስን ነባር ባህል ትቶ አዲስ ባህል በመከተል፣ ለትዳር ክብር ባለመስጠት፣ በማህበረሰቡ በመገፋትና ትኩረት በማጣት እንዲሁም በማህበራዊ ጉዳዮች ተጫኝነት ለማህበራዊ ባይተዋርነት የተዳረጉ እንደሆኑ በትንትኔ ለማሳየት የተሞከረ ሲሆን “ይድረስ ለጥም ሚኒስትር”፣ “ሉላዊነት”፣ “ጎሳሳ ስጋ”፣ “ላንዲት ተመጽዋች ብላቴና” እና “ማንም ግድ አይሰጠው” በተሰኙት ግጥሞች ውስጥ የተቀረጹ ገጸሰቦች ደግሞ በጭቆና፣ በሙስና፣ የመናገር ነጻነት በማጣት፣ በፍትሃዊነት ችግር እንዲሁም ለሃገር ወይም ለወገን የማይጠቅም ርዕዮተ አለም በመከተል  ለስልጣን ባይተዋር መሆናቸውን በትንትኔ  አሳይቷል፡፡

በተጨማሪም “የባይተዋር ገድል”፣ “አለሽ ወይ”፣ “ይድረስ”፣ “ዳዊት እና ጎልያድ”፣ “መልክአ እናት” በተሰኙት ግጥሞች ውስጥ የተቀረጹ ገጸሰቦች በመረሳት፣ በሃሳብ መምታታትና ግራ በመጋባት (በወላዋይነት) እና በፍርሃት እንዲሁም የሃይማኖት አስተምሮን ባለማስተዋል ለራስ ባይተዋር መሆን እንደሚስተዋልባቸው  በትንትኔ ለማሳየት የተሞከረ ሲሆን  “በቃኝ”፣ “ለአንድ የገጠር ሴት”፣ “ሰቆቃው በውቄ”፣ “ደስታ ቢራቢሮ” እና “እኛ” በተሰኙት ግጥሞች ውስጥ የተቀረጹ ገጸሰቦች ደግሞ የራስን ችሎታ በመጠራጠር፣ ነጻነት በመነፈጋቸው፣ ደጋፊ በማጣት እና ሌሎች በጠረጉት መንገድ በመጓዝ ለወለፈንዲነት የተዳረጉ እንደሆኑ በትንትኔ ለማሳየት ተሞክሯል፡፡
ጥናቴን ስሰራ እንዳስተዋልኩት፣ የበውቀቱ ግጥሞች ለተለያዩ ጥናቶች ክፍት ይመስሉኛል፡፡ በግጥሞቹ ውስጥ በይነ አሃደዊ (Inter textual)፣ የተለያዩ ስልቶች (ተምሳሌት፣ አያዎ፣ ምጸት፣ማጋነን ፣የቋንቋ አጠቃቀም እና የቃላት ምርጫ፣ ስደራ) በአብዛኛው ይስተዋላል፡፡ ስለሆነም ግጥሞቹን ከበይነ አሃደዊ የትችት አንጻር እንዲሁም ከስልት አንጻር ቢጠኑ አዋጪ የሚሆን ይመስለኛል፡፡









[bookmark: _Toc523068341][bookmark: _Toc523068473]ዋቢ ጽሁፎች

